**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2025, ημέρα Πέμπτη και ώρα 10.10΄, στην Αίθουσα **«Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Αναστασίου Μπαρτζώκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών  «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».

Στη συνεδρίαση παρέστησαν ο Υπουργός Εσωτερικών, κ. Θεόδωρος Λιβάνιος, η Υφυπουργός Εσωτερικών, κυρία Παρασκευή Χαραλαμπογιάννη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλής Αχ. Κωνσταντίνος, Κεδίκογλου Συμεών (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωτσός Γεώργιος, Λαζαρίδης Μακάριος, Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπουκώρος Χρήστος, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Φόρτωμας Φίλιππος, Γιαννακοπούλου Κωνσταντίνα (Νάντια), Χρηστίδης Παύλος, Κουκουλόπουλος Παρασκευάς (Πάρις), Μουλκιώτης Γεώργιος, Πάνας Απόστολος, Μπάρκας Κωνσταντίνος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Τσοκάνης Χρήστος, Μεταξάς Βασίλειος, Συντυχάκης Εμμανουήλ, Χήτας Κωνσταντίνος, Φωτίου Θεανώ, Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Αξιότιμε κύριε Υπουργέ, κυρία Υφυπουργέ, αγαπητές και αγαπητοί συνάδελφοι, αρχίζει συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Αναμόρφωση του πειθαρχικού δικαίου των υπαλλήλων του δημοσίου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις». Στη συνεδρίαση παρίστανται ο Υπουργός Εσωτερικών, κ. Θόδωρος Λιβάνιος, η Υφυπουργός Εσωτερικών, κυρία Παρασκευή Χαραλαμπογιάννη, καθώς και αρμόδιοι υπηρεσιακοί παράγοντες.

Σχετικά με τον προγραμματισμό των επόμενων συνεδριάσεων. Προτείνω να συνεχίσουμε την επεξεργασία του νόμου αύριο Παρασκευή 25 Ιουλίου ώρα 11:00 με την ακρόαση των εξωκοινοβουλευτικών προσώπων. Θα συνεχίσουμε τη Δευτέρα 28 Ιουλίου στις 16:00 με τη συζήτηση επί των άρθρων και θα ολοκληρώσουμε την επεξεργασία την Πέμπτη 31 Ιουλίου και ώρα 10:00 με τη β΄ ανάγνωση του νομοσχεδίου.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, αντιλέγουμε και στη συζήτηση ενός τέτοιου νομοσχεδίου που έρχεται να βάλει μια «ταφόπλακα» στα εργασιακά δικαιώματα. Σε κατάχρηση κάθε έννοιας εργατικού δικαίου. Αντιλέγουμε φυσικά και ως προς τη σπουδή με την οποία επιχειρείτε να συζητηθεί ένα τέτοιο νομοσχέδιο, το οποίο έρχεται να συμπληρώσει άλλου είδους βαρύγδουπα νομοσχέδια. Ξέρετε πολύ καλά ότι στην Ολομέλεια συζητείται ένα νομοσχέδιο «τέρας», εκτρωματικό από πλευράς συρρίκνωσης δικαιωμάτων σε ό,τι αφορά τον τελωνειακό κώδικα 270 άρθρων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Κυρία Καραγεωργοπούλου, επί της διαδικασίας, παρακαλώ. Αυτά, μπορείτε να τα πείτε στην εισήγησή σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Χθες, ψηφίστηκε ένα άλλο νομοσχέδιο «έκτρωμα» 164 άρθρων του Υπουργείου Δικαιοσύνης σε σχέση με τα μέτρα αναγκαστικής εκτέλεσης και τώρα έρχεστε να περιορίσετε τα δικαιώματα των εργαζομένων και σας καλούμε από την «ΠΛΕΥΣΗ ΕΛΕΥΘΕΡΙΑΣ» να το αποσύρετε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Στο σημείο αυτό, θα δώσω το λόγο στους Εισηγητές και στους Ειδικούς Αγορητές, ώστε να υποβάλουν τις προτάσεις τους σχετικά με τους φορείς που θα κληθούν να συμμετάσχουν στην επόμενη συνεδρίασή μας. Παρακαλώ, όπως οι προτάσεις αυτές κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος φορέων σύμφωνα με τα οριζόμενα στην παράγραφο 5, του άρθρου 38, του Κανονισμού της Βουλής, το οποίο θα σας ανακοινώσω στη συνέχεια.

Τον λόγο έχει η κυρία Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Εμείς προτείνουμε τον Πρόεδρο του ΑΣΕΠ, τον Πρόεδρο του ΕΚΔΔΑ, τον Πρόεδρο της ΕΣΑμεΑ, την ΑΔΕΔΥ, την ΠΟΕ-ΟΤΑ, την ΠΟΠ-ΟΤΑ, τον Πρόεδρο ΕΝΠΕ και τον Πρόεδρο ΚΕΔΕ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Πολλούς από όσους είχαμε να προτείνουμε ακούστηκαν, κύριε Πρόεδρε, όπως είναι η ΑΔΕΔΥ και ΠΟΕ-ΟΤΑ. Προτείνουμε και την Ένωση Αποφοίτων Εθνικής Σχολής Δημόσιας Διοίκησης, το Διοικητικό Επιμελητήριο Ελλάδος και την Ομοσπονδία Εργαζομένων Ανεξάρτητων Αρχών.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. του ΣΥΡΙΖΑ, κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. του ΣΥΡΙΖΑ):** Πλην των προταθέντων, κύριε Πρόεδρε, το Νομικό Συμβούλιο του Κράτους, την Ολομέλεια των Προέδρων των Δικηγορικών Συλλόγων Ελλάδας, την Κεντρική Ένωση Δήμων Ελλάδας, το Σύλλογο των Υπαλλήλων του Εθνικού Κέντρου Δημόσιας Διοίκησης και Αυτοδιοίκησης και τον Σύλλογο Επιτυχόντων Διαγωνισμού ΑΣΕΠ 2Γ/2022.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. του Κομμουνιστικού Κόμματος Ελλάδος, κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κομμουνιστικού Κόμματος Ελλάδος):** Προτείνουμε τρεις Ομοσπονδίες και ένα Σύλλογο, την Ομοσπονδία Συλλόγων Υπαλλήλων Περιφερειών Ελλάδας (την ΟΣΥΑΠΕ), τη Διδασκαλική Ομοσπονδία Ελλάδας (ΔΟΕ), την Ομοσπονδία Ενώσεων Νοσοκομειακών Γιατρών Ελλάδας (ΟΕΝΓΕ) και τον Σύλλογο Επιτυχόντων Πανελληνίου Γραπτού Διαγωνισμού ΑΣΕΠ 2Γ/2022 τους αφορά ειδικά ένα Άρθρο, το 103 νομίζω.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Το λόγο έχει από την Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»):** Εμείς προτείνουμε την Ανώτατη Διοίκηση Ενώσεων Δημοσίων Υπαλλήλων   
(ΑΔΕΔΥ), το Δικηγορικό Σύλλογο Αθηνών, την Ένωση Εισαγγελέων Ελλάδος, την Ένωση Διοικητικών Δικαστών και το Σύλλογο Εργαζομένων Δήμου Αθηναίων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει από την Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου.

**ΘΕΑΝΩ ΦΩΤΙΟΥ** **(Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Προτείνουμε την ΟΛΜΕ, την Πανελλήνια Ένωση Δημοτικών Αστυνομικών, διότι υπάρχει άρθρο γι’ αυτούς, την Ένωση Αποφοίτων ΕΣΔΑ, την Πανελλήνια Ομοσπονδία Ενώσεων Συντακτών (ΠΟΕΣΥ), την Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών (ΕΜΔΥΔΑΣ) και τον Σύλλογο Εργαζομένων Υπουργείου Κοινωνικής Συνοχής και Οικογένειας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Δημοκρατικό Πατριωτικό Κίνημα – ΝΙΚΗ», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα – ΝΙΚΗ»):** Προτείνουμε τον Σύλλογο Υπαλλήλων Εθνικού Κέντρου Δημόσιας Διοίκησης και Αυτοδιοίκησης, την ΑΔΕΔΥ, την Ομοσπονδία Συλλόγων Υπαλλήλων Αιρετών Περιφερειών Ελλάδας, την Ομοσπονδία Εργαζομένων Ανεξάρτητων Αρχών, τον Σύλλογο Υπαλλήλων Υπουργείου Εργασίας, την Ένωση Αποφοίτων Σχολής Δημόσιας Διοίκησης και ΠΟΕ-ΟΤΑ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Καταγγέλλουμε τον τρόπο με τον οποίο συζητείται το παρόν νομοσχέδιο και φυσικά το περιεχόμενο αυτού.

Προτείνουμε την Πανελλήνια Ομοσπονδία Ενώσεων Συντακτών, τον Σύλλογο Υπαλλήλων Οικονομικής Πολιτικής Υπουργείο Οικονομικών, τον Σύλλογο Εργαζομένων Περιφέρειας Θεσσαλίας, το Συνήγορο του Πολίτη, την Ένωση Σπάνιων Ασθενών Ελλάδος, την Εθνική Συνομοσπονδία Ατόμων με Αναπηρία, την Εθνική Επιτροπή Δικαιωμάτων του Ανθρώπου.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πριν δώσω τον λόγο στους Εισηγητές και στους Ειδικούς Αγορητές, να ρωτήσω τον κ. Υπουργό αν θέλει να κάνω μια εισαγωγική τοποθέτηση.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Όχι, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ωραία.

Τον λόγο έχει η Εισηγήτρια της Πλειοψηφίας, κυρία Μαρία Αλεξάνδρα Κεφάλα.

**ΜΑΡΙΑ – ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Κύριε Πρόεδρε, κύριοι Υπουργοί, κυρίες και κύριοι συνάδελφοι, ξεκινάμε σήμερα στην Επιτροπή μας τη συζήτηση και την επεξεργασία ενός σχεδίου νόμου, στο πλαίσιο της ευρύτερης προσπάθειας για αναβάθμιση των κρατικών υπηρεσιών. Δεν πρόκειται για μια απλή γραφειοκρατική παρέμβαση, αλλά για ένα πολιτικό και θεσμικό εργαλείο αναμόρφωσης, που απευθύνεται τόσο στους εργαζόμενους του δημόσιου τομέα όσο και στους πολίτες, που ζητούν ένα κράτος πιο δίκαιο, πιο λειτουργικό, πιο υπεύθυνο. Εισαγάγουμε κρίσιμες θεσμικές ρυθμίσεις, με σκοπό την ενίσχυση της λειτουργικότητας του δημόσιου τομέα, την ενδυνάμωση της διεθνούς παρουσίας της Ελλάδας και την επικαιροποίηση του υφιστάμενου νομοθετικού πλαισίου αναφορικά με την ιθαγένεια και το ανθρώπινο δυναμικό της δημόσιας διοίκησης.

Το νομοσχέδιο στηρίζεται σε τρεις βασικούς πυλώνες. Μέσα από τις διατάξεις του, το Υπουργείο Εσωτερικών σκοπεύει: Πρώτον, στην επιτάχυνση, απλοποίηση και εκσυγχρονισμό της πειθαρχικής διαδικασίας που διέπει τους δημόσιους υπαλλήλους, καθώς και στην ενίσχυση του πλαισίου θεσμικής λογοδοσίας και πειθαρχικού ελέγχου, με απώτερο στόχο τη διαφάνεια, την αποδοτικότητα και την αποκατάσταση της εμπιστοσύνης των πολιτών στο δημόσιο τομέα.

Δεύτερον, στην ενίσχυση της εξωστρέφειας και της διεθνούς παρουσίας της Ελλάδας με την παροχή και εξαγωγή εθνικής τεχνογνωσίας, καλών πρακτικών και εμπειρογνωμοσύνης σε κράτη-μέλη της Ευρωπαϊκής Ένωσης και τρίτες χώρες, μέσω της ίδρυσης εξειδικευμένου θεσμικού φορέα σε θέματα δημόσιας διοίκησης, διοικητικής μεταρρύθμισης και ανθρώπινου δυναμικού, με την ανάληψη εκπόνησης έργων και προγραμμάτων που άπτονται των θεμάτων αυτών.

Τρίτον, στην επικαιροποίηση κρίσιμων διατάξεων που αφορούν την κτήση ιθαγένειας, καθώς και ζητήματα υπηρεσιακών μεταβολών του ανθρώπινου δυναμικού, περιλαμβανομένης της διευθέτησης ειδικών θεμάτων Οργανισμών Τοπικής Αυτοδιοίκησης.

Κατά τη συζήτηση του νομοσχεδίου επί των άρθρων, θα αναλύσουμε λεπτομερώς και σε βάθος κάθε πτυχή του. Σήμερα θα αναφερθούμε στο γενικότερο πλαίσιο και τη φιλοσοφία του και ας απαντήσουμε πρώτα σε μερικά βασικά ερωτήματα. Ποια δημόσια διοίκηση θέλουμε; Θέλουμε ένα κράτος που δουλεύει για τον πολίτη ή ένα κράτος που αναπαράγει τις εσωτερικές του παθογένειες; Θέλουμε έναν δημόσιο υπάλληλο που αμείβεται και εξελίσσεται αξιοκρατικά ή έναν δημόσιο υπάλληλο που καλύπτεται πίσω από τοίχους αδιαφάνειας;

Απαντάμε καθαρά: η διοικητική αδιαφάνεια τελειώνει, η πειθαρχική δικαιοσύνη επισπεύδεται, η ευθύνη κατοχυρώνεται. Για να καταπολεμηθεί μια παθογένεια, οφείλουμε πρώτα απ’ όλα να την αναγνωρίσουμε, να δούμε τι φταίει. Για δεκαετίες το Πειθαρχικό Δίκαιο στο Δημόσιο έπασχε από ένα θεσμικό κενό. Δεν μπορεί να διαφωνήσει κάποιος ότι όλα τα προηγούμενα χρόνια βρισκόμασταν μπροστά σε μία πραγματικότητα με πολλαπλά Πειθαρχικά Συμβούλια, καθυστερήσεις, αλληλοαναιρούμενες αποφάσεις και, εν τέλει, όλο αυτό να οδηγεί στην έλλειψη εμπιστοσύνης στους μηχανισμούς λογοδοσίας.

Χαρακτηριστικά, σας αναφέρω ότι μέχρι και την 31η Δεκεμβρίου 2024, στα 100 λειτουργούντα Πρωτοβάθμια Πειθαρχικά Συμβούλια του Δημοσίου εκκρεμούσαν περίπου 2.300 πειθαρχικές υποθέσεις. Υπάρχουν περιπτώσεις που ο μέσος χρόνος ολοκλήρωσης των πειθαρχικών διαδικασιών μπορεί να φτάσει ή και να ξεπεράσει ακόμη και τα πέντε χρόνια, με συνεχείς αναστολές λόγω ποινικής εκκρεμοδικίας. Πέντε ολόκληρα χρόνια να εκκρεμεί μια πειθαρχική απόφαση, προς όφελος ποιου και γιατί;

Να σημειώσω ότι πολλές επίσης καθυστερήσεις παρουσιάζονται και στη συγκρότηση, τη λειτουργία και τις συνεδριάσεις των Πρωτοβάθμιων Πειθαρχικών Συμβουλίων, στα οποία συμμετέχουν δικαστές και εισαγγελείς, των οποίων η συμμετοχή σε αυτά τα όργανα δεν αποτελεί βασικό καθήκον.

Η πρότασή μας, λοιπόν, φέρνει τον θεσμό του Πειθαρχικού Συμβουλίου Ανθρωπίνου Δυναμικού Δημοσίου Τομέα, ένα μοναδικό ενιαίο ανεξάρτητο όργανο, στελεχωμένο από λειτουργούς του Νομικού Συμβουλίου του Κράτους, πλήρους και αποκλειστικής απασχόλησης. Και γιατί αυτό είναι σημαντικό; Διότι για πρώτη φορά η αντικειμενικότητα κατοχυρώνεται θεσμικά. Η πλήρης και αποκλειστική απασχόληση εξασφαλίζει αφοσίωση στη διαδικασία και πετυχαίνουμε ανεξαρτησία κρίσης χωρίς θεσμικές εξαρτήσεις. Η εμπιστοσύνη στο κράτος ξεκινάει με την εμπιστοσύνη στη δίκαιη κρίση του.

Πιο αναλυτικά, με το πρώτο μέρος, τα άρθρα 1 έως 67, εισάγονται ρυθμίσεις που αφορούν κατά βάση την τροποποίηση των διατάξεων του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου, σε σχέση με την υπηρεσιακή κατάσταση των δημοσίων πολιτικών διοικητικών υπαλλήλων, με έμφαση στο Πειθαρχικό Δίκαιο, καθώς και στην εναρμόνιση των αντίστοιχων διατάξεων του Κώδικα Κατάστασης Δημοτικών και Κοινοτικών Υπαλλήλων.

Ειδικότερα, με στόχο την επιτάχυνση απονομής της πειθαρχικής δικαιοσύνης, προωθείται η αντικατάσταση όλων των λειτουργούντων Πρωτοβάθμιων Πειθαρχικών Συμβουλίων, καθώς και του Δευτεροβάθμιου Πειθαρχικού Συμβουλίου, από ένα νέο όργανο: το Πειθαρχικό Συμβούλιο Ανθρώπινου Δυναμικού Δημοσίου Τομέα, που θα απαρτίζεται από 60 λειτουργούς του Νομικού Συμβουλίου του Κράτους, με εχέγγυα ορθής κρίσης, πλήρους και αποκλειστικής απασχόλησης, χωρίς να επιφορτίζεται με άλλα παράλληλα καθήκοντα. Το νέο πειθαρχικό όργανο, υπό την εποπτεία του συντονιστή, θα λειτουργεί σε κλιμάκια τριμελούς και πενταμελούς σύνθεσης, ανάλογα με τη βαρύτητα της εξεταζόμενης υπόθεσης. Οι αποφάσεις που θα εκδίδονται από το νέο πειθαρχικό όργανο δεν θα επιδέχονται ένστασης και θα προσβάλλονται μόνο ενώπιον των αρμόδιων Διοικητικών Δικαστηρίων.

Επιπλέον, προβλέπεται η δημιουργία μηχανισμού τακτικής παρακολούθησης των εκκρεμών υποθέσεων και θεσπίζονται μέτρα για την απόδοση ευθυνών σε περιπτώσεις αδικαιολόγητων καθυστερήσεων. Ακόμη, εισάγονται ρυθμίσεις με τις οποίες τίθενται αυστηρές προθεσμίες σε κάθε στάδιο της πειθαρχικής διαδικασίας και παράλληλα καταργείται η δυνατότητα αναστολής της πειθαρχικής διαδικασίας σε περίπτωση που υφίσταται και ποινική εκκρεμοδικία για τον διωκόμενο υπάλληλο.

Μια καινοτομία που θα συμβάλει στην ταχεία εκκαθάριση πειθαρχικών υποθέσεων αποτελεί ο εισαγόμενος θεσμός της πειθαρχικής συνδιαλλαγής. Στη διαδικασία αυτή μπορεί να προσφύγει οποιοσδήποτε πειθαρχικά διωκόμενος υπάλληλος, εφόσον το αδίκημα που του αποδίδεται δεν τιμωρείται με την ποινή της οριστικής παύσης και υπό τον όρο ότι δεν υφίσταται οικονομική ζημία του Δημοσίου, είτε επειδή αυτή έχει ήδη αποκατασταθεί είτε επειδή το παράπτωμα δεν είναι οικονομικής φύσης. Για να επιτευχθεί η πειθαρχική συνδιαλλαγή, ο διωκόμενος υπάλληλος αποδέχεται την πράξη που του αποδίδεται έναντι ηπιότερης ποινής.

Με στόχο την απλούστευση και τον εκσυγχρονισμό της πειθαρχικής διαδικασίας, προβλέπεται η αξιοποίηση ψηφιακών τεχνολογιών και η ανάπτυξη διαλειτουργικοτήτων. Συγκεκριμένα, με τη χρήση εφαρμογών τηλεματικής, η πειθαρχική διαδικασία και οι συνεδριάσεις του Πειθαρχικού Συμβουλίου θα μπορούν να διεξάγονται και μέσω τηλεδιάσκεψης. Σε αυτό θα συμβάλλουν και οι επτά αποκεντρωμένες διοικήσεις της χώρας, που θα διαθέτουν ένα γραφείο και τον σχετικό εξοπλισμό για την υποστήριξη. Επιπλέον, έχει προβλεφθεί η δυνατότητα ηλεκτρονικής διακίνησης όλων των εγγράφων που σχετίζονται με την πειθαρχική διαδικασία, καθώς και ηλεκτρονικών επιδόσεων. Θα δημιουργηθεί ηλεκτρονική εφαρμογή παρακολούθησης πειθαρχικού δικαίου για την ψηφιακή καταγραφή όλων των σταδίων των υποθέσεων, η οποία θα διασυνδέεται με το σύστημα διαχείρισης ανθρώπινου δυναμικού της Δημόσιας Διοίκησης που τηρείται στο Υπουργείο Εσωτερικών, από όπου θα αντλούνται στοιχεία για τον πειθαρχικά διωκόμενο υπάλληλο, και με την ηλεκτρονική βάση δεδομένων πειθαρχικών υποθέσεων της Εθνικής Αρχής Διαφάνειας.

Τέλος, προβλέπονται διαλειτουργικότητες και με τα ολοκληρωμένα πληροφοριακά συστήματα διαχείρισης δικαστικών υποθέσεων, καθώς και με το Εθνικό Μητρώο Επικοινωνίας.

Με στόχο την αυστηροποίηση του θεσμικού πλαισίου που διέπει την υπηρεσιακή κατάσταση των υπαλλήλων του Δημοσίου, προωθούνται οι εξής αλλαγές:

Προστίθενται νέα ποινικά αδικήματα, τα οποία συνιστούν αφενός κωλύματα διορισμού υπαλλήλων, αφετέρου λόγους έκπτωσης καταδικασθέντων υπαλλήλων από την υπηρεσία. Ενδεικτικά αναφέρω την απάτη με υπολογιστή, την πλαστογραφία πιστοποιητικών, τη νομιμοποίηση εσόδων από εγκληματικές δραστηριότητες, την εγκληματική οργάνωση, τις τρομοκρατικές πράξεις και τα εγκλήματα της νομοθεσίας περί ναρκωτικών.

Επαναπροσδιορίζονται τα πειθαρχικά παραπτώματα, αφενός με την προσθήκη στον κατάλογο νέων παραπτωμάτων, όπως η άρνηση υπαλλήλου να λάβει μέρος, να διευκολύνει ή να προβεί στη διαδικασία αξιολόγησης, είτε ως αξιολογητής είτε ως αξιολογούμενος, αφετέρου με την κωδικοποίηση παραπτωμάτων που ήδη προβλέπονται από άλλες διατάξεις ή ειδικούς νόμους, όπως η συμμετοχή σε εταιρείες κατά παράβαση του άρθρου 32 του νόμου 3528/2007.

Προβλέπονται ως νέες πειθαρχικές ποινές η στέρηση του δικαιώματος χορήγησης μισθολογικού κλιμακίου από 1 έως 5 έτη, η αφαίρεση έως τεσσάρων μισθολογικών κλιμακίων και η απαγόρευση ανάθεσης καθηκόντων κατά αναπλήρωση με ειδικές διατάξεις, για διάστημα από 1 έως 5 έτη.

Αυξάνονται τα πειθαρχικά αδικήματα τα οποία δύνανται να επισύρουν την ποινή της οριστικής παύσης, όπως η άσκηση εργασίας ή έργου με αμοιβή χωρίς προηγούμενη άδεια της υπηρεσίας ή η άσκηση έργων ασυμβίβαστων με την ιδιότητα του δημόσιου υπαλλήλου.

Επαναπροσδιορίζονται οι προϋποθέσεις και τα ποινικά αδικήματα που μπορεί να οδηγήσουν σε αυτοδίκαιη ή δυνητική αργία και προβλέπεται το νέο διοικητικό μέτρο της υποχρεωτικής μετακίνησης ή μετάθεσης ενός υπαλλήλου σε άλλη οργανική μονάδα από αυτήν στην οποία υπηρετεί, προκειμένου να μην μπορεί να παρακωλύσει τη συλλογή αποδεικτικών στοιχείων όταν διερευνάται η τέλεση κάποιου πειθαρχικού παραπτώματος με το οποίο σχετίζεται.

Σας μεταφέρω μερικά ακόμη στοιχεία. Από το 2019 έχουν οδηγηθεί σε οριστική παύση από το Δημόσιο 1.155 υπάλληλοι, καθώς εντάθηκαν οι προσπάθειες αντιμετώπισης των επίορκων. Αντίθετα, με τον ξεχωριστό μηχανισμό της αξιολόγησης και το μπόνους παραγωγικότητας, έχουν θεσμοθετηθεί διαδικασίες και κίνητρα για την επιβράβευση των αποδοτικότερων και την ενίσχυση των αδυνάμων. Εκτιμούμε ότι με το νέο σύστημα οι περισσότερες υποθέσεις θα εκδικάζονται σε λίγους μήνες, ενώ σήμερα οι καθυστερήσεις στην απονομή της πειθαρχικής δικαιοσύνης πλησιάζουν μέχρι και τα 6 χρόνια, κυρίως για τους λόγους που σας προανέφερα.

Συνεχίζω, κυρίες και κύριοι συνάδελφοι, με το δεύτερο μέρος του νομοσχεδίου, άρθρα 68 έως 91. Μέσα από τις διατάξεις του θεσπίζονται οι αναγκαίες ρυθμίσεις για τη σύσταση Νομικού Προσώπου Ιδιωτικού Δικαίου με την επωνυμία «Ελληνικό Κέντρο Εμπειρογνωμοσύνης Διοικητικών Μεταρρυθμίσεων». Το Reform Greece αποσκοπεί στην ενίσχυση της εξωστρέφειας και της διεθνούς παρουσίας της ελληνικής δημόσιας διοίκησης, κυρίως στους τομείς της διοικητικής μεταρρύθμισης και της ανάπτυξης του ανθρώπινου δυναμικού του δημόσιου τομέα.

Αντίστοιχες δομές λειτουργούν σε ευρωπαϊκά κράτη, όπως η Γαλλία, η Γερμανία, η Σουηδία. Η εξωστρέφεια αυτή υλοποιείται μέσω της μεταφοράς τεχνογνωσίας, βέλτιστων πρακτικών και εξειδικευμένης εμπειρίας σε κράτη-μέλη της Ευρωπαϊκής Ένωσης και τρίτες χώρες, όσον αφορά σε θέματα διοικητικής μεταρρύθμισης και ανθρώπινου δυναμικού, μέσω της ανάληψης και εκπόνησης έργων και προγραμμάτων που άπτονται των θεμάτων αυτών.

Δυο λόγια για το Reform Greece. Πρόκειται για Νομικό Πρόσωπο Ιδιωτικού Δικαίου το οποίο εποπτεύεται από τον Υπουργό Εσωτερικών και εδρεύει στην Περιφέρεια Αττικής. Μπορεί να συνεργάζεται με ελληνικούς, δημόσιους ή ιδιωτικούς, ευρωπαϊκούς και διεθνείς φορείς και οργανισμούς για την ανάληψη, εκπόνηση και υλοποίηση έργων και προγραμμάτων σε θέματα διοικητικής μεταρρύθμισης, ανθρώπινου δυναμικού, ενίσχυσης και αξιοποίησης σύγχρονων ψηφιακών τεχνολογιών, διοικητικών διαδικασιών και της βελτίωσης των δομών του δημόσιου τομέα.

Δύναται να αντλεί και να αξιοποιεί πόρους από διεθνή και εθνικά χρηματοδοτικά προγράμματα και εργαλεία, καθώς και από τον ιδιωτικό τομέα, ενώ η δομή και η λειτουργία του είναι συνυφασμένες με τα ευρωπαϊκά πρότυπα και τις προϋποθέσεις που έχουν τεθεί για την εξασφάλιση χρηματοδότησης εκτέλεσης έργων ή προγραμμάτων από την Ευρωπαϊκή Ένωση.

Η διοίκησή του ασκείται από πενταμελές Διοικητικό Συμβούλιο και τον Γενικό Διευθυντή. Το Διοικητικό Συμβούλιο είναι αρμόδιο για τη στρατηγική κατεύθυνση και διοίκηση του φορέα, ενώ ο Γενικός Διευθυντής έχει την ευθύνη της καθημερινής λειτουργίας, της υλοποίησης του επιχειρησιακού σχεδιασμού και της βιωσιμότητάς του.

Οι πόροι του προέρχονται ενδεικτικά από ετήσια χορήγηση του τακτικού προϋπολογισμού του Υπουργείου Εσωτερικών, τον τακτικό κρατικό προϋπολογισμό με χρηματοδότηση από αυτόν, καθώς και από λοιπά προγράμματα, ενισχύσεις από την Ευρωπαϊκή Ένωση και άλλους διεθνείς οργανισμούς για έργα ή προγράμματα που αναλαμβάνει να υλοποιήσει, παροχές από ιδιωτικούς φορείς και ιδία έσοδα από υπηρεσίες που παρέχει σε τρίτους.

Το Reform Greece, κάθε χρόνο, θα υποβάλλει στον Υπουργό Εσωτερικών τόσο έκθεση πεπραγμένων και αποτελεσμάτων όσο και έκθεση για τη διαχείριση και τον απολογισμό του εκάστοτε διαχειριστικού έτους. Ο σκοπός είναι ξεκάθαρος και αυτονόητος: η ενίσχυση και η διαφάνεια της λειτουργίας του και ο έλεγχος της αποτελεσματικότητάς του.

Ποιοι, όμως, θα υλοποιούν τα έργα που θα αναλαμβάνει το Reform Greece; Για την εξυπηρέτηση της αποστολής του, το Νομικό Πρόσωπο δημιουργεί Μητρώο Εμπειρογνωμόνων Διοικητικών Μεταρρυθμίσεων, στο οποίο θα εντάσσονται έμπειροι και καταρτισμένοι ημεδαποί ή αλλοδαποί εμπειρογνώμονες, προερχόμενοι από δημόσιο ή ιδιωτικό τομέα, με στόχο την ανάθεση του εκάστοτε ανειλημμένου έργου ή προγράμματος στο πλέον κατάλληλο πρόσωπο. Με άλλα λόγια, οι εμπειρογνώμονες επιλέγονται για την εκπόνηση και υλοποίηση επιμέρους έργων ή προγραμμάτων, αναλόγως της ειδίκευσής τους.

Στο τρίτο μέρος, άρθρα 92 έως 116, επικαιροποιούνται ρυθμίσεις για την καταχώριση ληξιαρχικών πράξεων στο Ειδικό Ληξιαρχείο, την κτήση της ελληνικής ιθαγένειας και για ζητήματα υπηρεσιακών μεταβολών του ανθρώπινου δυναμικού του δημόσιου τομέα, καθώς και για την επίλυση επιμέρους ζητημάτων των Οργανισμών Τοπικής Αυτοδιοίκησης. Αντικείμενο του παρόντος μέρους είναι η εισαγωγή ρυθμίσεων αρμοδιότητας Υπουργείου Εσωτερικών, όπως η δυνατότητα κατ’ εξαίρεση σύνταξης πρωτογενών ληξιαρχικών πράξεων στο Ειδικό Ληξιαρχείο, η βελτίωση της διαδικασίας κτήσης της ελληνικής ιθαγένειας, ζητήματα που αφορούν το προσωπικό του δημόσιου τομέα σχετικά με την κινητικότητα και τη χορήγηση αδειών, η λειτουργία περιφραγμένων πάρκων σκύλων και η εκποίηση δημοτικών ακινήτων σε άστεγους δημότες.

Θα επανέλθουμε και θα αναλύσουμε όλες τις διατάξεις στην κατ’ άρθρο συζήτηση.

Κυρίες και κύριοι συνάδελφοι, το νομοσχέδιο αυτό, προϊόν ενδελεχούς επεξεργασίας από το Υπουργείο Εσωτερικών, είναι σύγχρονο και ανταποκρίνεται στις απαιτήσεις της εποχής μας. Η αναμόρφωση της πειθαρχικής δικαιοσύνης, με γνώμονα την επιτάχυνση των διαδικασιών, την απλούστευση, τον εκσυγχρονισμό και την ενίσχυση της πειθαρχικής αυστηρότητας, καθώς και η ενδυνάμωση της διεθνούς παρουσίας της χώρας μας σε ζητήματα διοικητικής μεταρρύθμισης και διαχείρισης ανθρώπινου δυναμικού του δημόσιου τομέα, πρόκειται σύντομα να αποτελέσουν νόμο του κράτους.

Καλώ όλα τα κόμματα και τους συναδέλφους να το υπερψηφίσουμε, για μια Ελλάδα πιο αποτελεσματική και ένα κράτος αντάξιο των προσδοκιών των πολιτών του.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Πρώτα απ’ όλα, να επισημάνω κι εγώ ότι η άποψή μας είναι ότι ένα τόσο σοβαρό νομοσχέδιο δεν θα έπρεπε να έρθει λίγο πριν κλείσει η Βουλή για το καλοκαίρι. Αυτό είναι κάτι το οποίο νομίζω ότι θα έπρεπε το Υπουργείο να το λάβει σοβαρά υπόψιν. Πόσο μάλλον, όταν οι ρυθμίσεις τις οποίες συζητάμε είναι ρυθμίσεις που αφορούν τους εργαζομένους και το μέλλον τους με πολλές και διαφορετικές έννοιες.

Με το συγκεκριμένο νομοσχέδιο, σύμφωνα με το Υπουργείο Εσωτερικών, επιχειρείται η αναθεώρηση και η τροποποίηση σημαντικών διατάξεων του υφιστάμενου ρυθμιστικού πλαισίου σε τρεις μείζονες περιοχές παρέμβασης.

Πρώτον, στην αναμόρφωση του Πειθαρχικού Κώδικα Δημοσίων Υπαλλήλων. Δεύτερον, στη συγκρότηση εθνικού φορέα για τη μεταρρύθμιση του δημοσίου τομέα. Τρίτον, στη διαμόρφωση πλαισίου για την απόδοση ιθαγένειας.

Θα επισημάνω, αρχικά, κάτι το οποίο αφορά τον τρόπο με τον οποίο η Νέα Δημοκρατία νομοθετεί, αυτό το οποίο έχουμε συνηθίσει να λέμε ποιότητα της νομοθέτησης. Η ανάλυση των συνεπειών της ρύθμισης, δηλαδή το βασικό κείμενο που κοιτάζει κάποιος, αν θέλει να δει τι επιδιώκεται με την προτεινόμενη ρύθμιση, δεν αναρτήθηκε στο Open Gov μαζί με τις διατάξεις ως είθισται αλλά μόλις έξι ημέρες πριν τη λήξη της διαβούλευσης, καθιστώντας με αυτό τον τρόπο τη διαβούλευση και ατελή και κουτσουρεμένη στην ουσία της. Αυτή η καθυστερημένη ανάλυση συνεπειών ρύθμισης δεν αναφέρει συγκεκριμένα ούτε πόσος είναι ο μέσος χρόνος ολοκλήρωσης των πειθαρχικών υποθέσεων ούτε φυσικά θέτει, γιατί άκουσα και κάποια πράγματα από όσα είπε η συνάδελφος από τη Νέα Δημοκρατία, κάποιον επιθυμητό στόχο για την ολοκλήρωση αυτών, αναφέρθηκε η συνάδελφος στα 5 ή στα 6 χρόνια.

Ο καθένας από όσους μας ακούν και είναι δημόσιος υπάλληλος βγάζει τα συμπεράσματά του αλλά δεν ακούστηκε και δεν περιλαμβάνεται στη συζήτηση αυτή ένας στόχος, για παράδειγμα, η μείωση του μέσου χρόνου ολοκλήρωσης κατά 20% ή η ολοκλήρωση όλων των διαδικασιών με δέσμευση της κυβερνητικής πλευράς εντός, για παράδειγμα, δύο ετών, εντός ενός έτους, εντός τριών ετών. Συνεπώς, η επιτυχία ή μη των προτεινόμενων διατάξεων δεν δύναται να αξιολογηθεί μελλοντικά, δηλαδή, εδώ μιλάμε για μία αξιολόγηση αλλά εσείς δεν βάζετε τους κανόνες και τους στόχους με τους οποίους μπορούμε να αξιολογήσουμε την επιτυχία του συγκεκριμένου νομοσχεδίου.

Αντιθέτως, όπως είπα και προηγουμένως, επιχειρεί να διαμορφώσει εντυπώσεις, λέγοντας ότι σε ορισμένες περιπτώσεις η ολοκλήρωση της πειθαρχικής διαδικασίας φθάνει στα 5 έτη. Λες και είναι αυτό ζήτημα, αφήνει κάποιος να εννοηθεί, των εργαζομένων ή όσων συμμετέχουν εκ μέρους των εργαζομένων σε αυτό το πειθαρχικό. Παρόλα αυτά σε αυτή εδώ την πρώτη συνεδρίαση θα σταθώ περισσότερο σε αυτό ακριβώς το ζήτημα, το ζήτημα του πειθαρχικού γιατί θα μας δοθεί η ευκαιρία να μιλήσουμε αναλυτικά για τα υπόλοιπα άρθρα στις επόμενες συνεδριάσεις της Επιτροπής, όπως αυτές ανακοινώθηκαν.

Παρά τις επαναλαμβανόμενες και διαρκείς, λοιπόν, εξαγγελίες περί επιτελικότητας και αποτελεσματικότητας και παραγωγικότητας της ψηφιακής ετοιμότητας του δημοσίου τομέα σε περιόδους κρίσης, το βασικό μέλημα της Κυβέρνησης της Νέας Δημοκρατίας από την αρχή ήταν να καταργήσει και να αποδυναμώσει βασικούς ελεγκτικούς μηχανισμούς του κράτους, όπως ήταν η επιθεώρηση εργασίας ενώ στην πορεία δεν ήταν και λίγες εκείνες οι φορές που είχαμε επιθέσεις σε θεσμικούς φορείς από μέλη της Κυβέρνησης, όπως ο Πρόεδρος της ΑΔΑΕ, η Ευρωπαία Εισαγγελέας, το βλέπουμε αυτό και όλες τις τελευταίες ημέρες και πολλοί ακόμα.

Ο κομματισμός με τους πρωτοφανείς για τα διοικητικά δεδομένα διορισμούς μετακλητών προϊσταμένων, η αποδυνάμωση κρίσιμων υπηρεσιών και προφανώς οι καθηλωμένες αμοιβές, η αμφισβήτηση της μονιμότητας των δημοσίων υπαλλήλων εντάσσονται σε ένα συγκεκριμένο σχέδιο, το οποίο έχει να κάνει με την εργαλειοποίηση του δημοσίου ως αποκλειστικά ενός μηχανισμού που διοχετεύει δημόσιο χρήμα σε ημετέρους, τακτοποιεί πολιτικούς φίλους και ακολουθεί περίεργες διαδρομές, όπως ακριβώς προκύπτει με την υπόθεση του ΟΠΕΚΕΠΕ, η οποία δεν θα ήταν στο φως της δημοσιότητας, αν δεν υπήρχαν έντιμοι υπάλληλοι.

Αναρωτιέμαι ειλικρινά και πρέπει να το κρατήσουμε, τι θα είχε συμβεί με τη συγκεκριμένη υπάλληλο η οποία έδειξε σθένος, εάν υπήρχε αυτός ο νόμος, τον οποίο σήμερα συζητάμε ως νομοσχέδιο, πριν από λίγα χρόνια. Εντούτοις η αξιολόγηση προχωρά με εξαίρεση την αξιολόγηση των εκπαιδευτικών χωρίς όμως η διαδικασία να γίνεται κτήμα του ανθρώπινου δυναμικού εξαιτίας του ευρύτερου κλίματος φαβοριτισμού και της κομματοκρατίας, την οποία ανέφερα προηγουμένως.

Θέλω να το πω με πολύ καθαρό τρόπο προς όλους όσοι μας παρακολουθούν και να το πω με έναν τρόπο, ο οποίος είναι τόσο σαφής και ξεκάθαρος που πρέπει να φτάσει παντού.

Η δικιά μας παράταξη, η δημοκρατική παράταξη, το ΠΑ.ΣΟ.Κ., λέει «ναι» στην αξιολόγηση, λέει «ναι» στην πειθαρχική δίωξη όσων δημοσίων υπαλλήλων δεν υπηρετούν το δημόσιο συμφέρον.

«Ναι», σε μία αξιολόγηση, η οποία περιλαμβάνει τους πάντες, σε όλη τη δομή.

Δεν είναι δυνατόν το 80% των προϊσταμένων στο Δημόσιο να κατέχουν τις θέσεις ευθύνης, χωρίς να έχουν αξιολογηθεί και αυτοί, τώρα με την πρόταση για το πειθαρχικό που φέρνει η Κυβέρνηση, να αποκτούν και διευρυμένες πειθαρχικές και τιμωρητικές εξουσίες επί των υπαλλήλων.

Είναι χαρακτηριστικό και αυτό αξίζει να ακουστεί, ότι τελευταία φορά κρίσεις για τις θέσεις των προϊσταμένων στον Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων, πότε είχαμε, συνάδελφοι;

Τελευταία φορά, κρίσεις για τους προϊσταμένους του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων είχαμε το 2011 και τότε, εκείνη η Κυβέρνηση, εν μέσω μιας τεράστιας κρίσης των μνημονίων, πρωτόγνωρων καταστάσεων, κατάφερε να κάνει κρίσεις και επιλογή προϊσταμένων μέσα σε έναν χρόνο.

Σήμερα, η Νέα Δημοκρατία, με έξι χρόνια στη διαΚυβέρνηση, επιλέγει να μην κάνει κρίσεις προϊσταμένων, γιατί με αυτό τον τρόπο μπορεί να τοποθετεί με ανάθεση καθηκόντων όποιον προϊστάμενο θέλει, σε όποια διεύθυνση θέλει. Και προφανώς, έτσι, δεν ρισκάρει το μεγάλο κίνδυνο για το κράτος ή μάλλον να το πω καλύτερα, για τη Νέα Δημοκρατία, να γίνει ένας ευσυνείδητος, ενοχλητικός υπάλληλος προϊστάμενος εσωτερικού ελέγχου.

Και εδώ, επειδή μας αρέσουν τα στοιχεία, πρέπει να πούμε ότι τα στοιχεία μιλούν από μόνα τους. Χωρίς προϊσταμένους, λοιπόν, οι οποίοι είναι ευνοϊκά κείμενοι και υποχρεωμένοι στην Κυβέρνηση για τοποθέτηση στη θέση ευθύνης, δεν θα είχαμε το 72,7% των δημοσίων συμβάσεων με απευθείας ανάθεση, ούτε το 49% των διαγωνισμών το 2023, θα είχε μόνο έναν συμμετέχοντα.

Το πρόβλημα της ποδηγέτησης της διοικητικής ιεραρχίας από τη Νέα Δημοκρατία, από την πρώτη μέρα που ανέλαβε την εξουσία, δίνει ακόμα ένα μεγάλο πλήγμα σε οποιαδήποτε συζήτηση περί εμπιστοσύνης και αξιοκρατίας στο Δημόσιο.

Ακόμα και προϊστάμενοι, οι οποίοι είναι καθόλα άξιοι, άνθρωποι, που έχουν γνώσεις, που έχουν εμπειρία, που έχουν προσόντα να διοικήσουν μία δομή του Δημοσίου, εάν τοποθετηθούν ως προϊστάμενοι με τον τρόπο τον οποίο ακολουθεί η Νέα Δημοκρατία, δηλαδή με ανάθεση, δεν χρωστάνε την τοποθέτηση τους στα προσόντα τους, αλλά στην εύνοια της Κυβέρνησης, γεγονός που τους διαμορφώνουν συνθήκες ότι τις χρωστούν.

Επομένως, θέλω να πω ότι εμάς δεν μας κάνει εντύπωση ο τρόπος με τον οποίο νομοθετεί η Κυβέρνηση, διότι τα τελευταία χρόνια έχει αποδοθεί πολλές φορές ο φιλόδοξος τίτλος «Διοικητική μεταρρύθμιση» σε δεκάδες παρεμβάσεις που έγιναν στο κράτος, άλλες λιγότερο και άλλες καθόλου αποτελεσματικές. Και αυτό δείχνει, η διαρκής επιμονή της Κυβέρνησης, να φέρνει νομοθετήματα προσπαθώντας να διορθώσει άλλες διατάξεις που έφερε η ίδια η Κυβέρνηση.

Είναι προφανές ότι ο ελληνικός λαός μπορεί σήμερα να αποδώσει εύσημα σε πραγματικές διοικητικές μεταρρυθμίσεις, οι οποίες, όχι μόνο διευκόλυναν τη ζωή του, αλλά έφτιαξαν και σχέσεις εμπιστοσύνης ανάμεσα στο κράτος και το Δημόσιο, ανάμεσα στο κράτος και τους πολίτες.

Δεν είναι τυχαίο ότι ως τέτοιες μεταρρυθμίσεις αναγνωρίζει όλες τις μεγάλες μεταρρυθμίσεις τις οποίες έκανε διαχρονικά το ΠΑ.ΣΟ.Κ. στο Ελληνικό κράτος, το Ανώτατο Συμβούλιο Επιλογής Προσωπικού, τα Κέντρα Εξυπηρέτησης Πολιτών, τη Διαύγεια, το «οpen.gov».

Αυτές οι μεταρρυθμίσεις είναι μεταρρυθμίσεις, οι οποίες έχουν καταστεί ως βαθιές μεταρρυθμίσεις, οι οποίες είναι πετυχημένες, γιατί, όπως είπα και προηγουμένως, πέτυχαν να διευκολύνουν τη ζωή των πολιτών, αλλά ταυτόχρονα να φτιάξουν και μία σχέση εμπιστοσύνης με τους πολίτες, σε αντίθεση με αυτό το οποίο σήμερα κάνει η Κυβέρνηση. Διότι το κλειδί για να πετύχεις τις μεταρρυθμίσεις είναι να σκέφτεσαι τη μεγάλη εικόνα, ενώ η Κυβέρνηση δεν το κάνει αυτό.

Κανένα από τα μέχρι σήμερα διατυπωμένα σχέδια του Υπουργείου Εσωτερικών στο πλαίσιο του ενοποιημένου σχεδίου κυβερνητικής πολιτικής δεν εντόπιζε ως κεντρικό ζητούμενο την αυστηροποίηση του νομοθετικού πλαισίου που διέπει το πειθαρχικό δίκαιο και όμως σήμερα η Κυβέρνηση της Νέας Δημοκρατίας προτείνει αυτό ακριβώς.

Απόδειξη της έλλειψης στρατηγικής είναι μεταξύ άλλων και η κατακρήμνιση των επιδόσεων της Ελλάδας στο δείκτη για την κυβερνητική αποτελεσματικότητα που μετρά η Παγκόσμια Τράπεζα σε ένα σχέδιο το οποίο θα το καταθέσω και στα πρακτικά.

Ενώ, ακόμα και τα χρόνια της έντασης της κρίσης από το 2010 μέχρι το 2012, καταγραφόμασταν στο καλύτερο 69% των χωρών, πλέον επί Νέας Δημοκρατίας έχουμε πάρει την κατηφόρα και έχουμε απωλέσει 10 μονάδες στο δείκτη αποτελεσματικότητας.

Παρά, λοιπόν, τους διάφορους επικοινωνιακούς αντιπερισπασμούς και πανηγυρισμούς η πραγματικότητα είναι κάθε άλλο παρά ρόδινη. Το κράτος έχει γίνει λιγότερο αποτελεσματικό και πώς να μην είναι λιγότερο αποτελεσματικό, αφού η συστηματική απαξίωση του δημόσιου τομέα έχει οδηγήσει σε ακραία υποστελέχωση, η αδυναμία συστηματικής και ουσιαστικής εφαρμογής ενός συστήματος επιλογής σε θέσεις ευθύνης, η πολυνομία, η έλλειψη ενός συστήματος υποκίνησης παροχών και εξέλιξης και το ξεπερασμένο και υποβαθμισμένο εργασιακό περιβάλλον, οι καθηλωμένες αμοιβές, η χαμηλή αγοραστική δύναμη των δημοσίων υπαλλήλων που έχουν φτάσει στο τελευταίο σκαλοπάτι των 27 χωρών της Ευρωπαϊκής Ένωσης περιγράφει αυτή τη στιγμή την κατάσταση στην Ελλάδα της Νέας Δημοκρατίας.

Στέκομαι ειδικά στο θέμα της επαναφοράς του 13ου και 14ου μισθού στο Δημόσιο το οποίο η Κυβέρνηση δια του κυρίου Πιερρακάκη αρνείται ιδεοληπτικά. Να θυμίσουμε στον κ. Πιερρακάκη ότι μεγάλο μέρος από το υπερπλεόνασμα των 3,18 δισεκατομμυρίων που είχε πέρυσι η Κυβέρνηση οφείλεται και στον αυξημένο Φ.Π.Α. που κατέβαλαν οι 596.669 μόνιμοι δημόσιοι υπάλληλοι.

Οι προτεραιότητες που φαίνεται να έχουν δοθεί στην αυστηρή αναμόρφωση του Πειθαρχικού Δικαίου δεν εξυπηρετούν, έτσι όπως τίθενται, τις ανάγκες δημιουργίας ενός σύγχρονου περιβάλλοντος για την προσέλκυση, ανάπτυξη και αξιοποίηση υψηλής ποιότητας ανθρώπινου δυναμικού. Σε καμία περίπτωση ένα σύγχρονο κράτος και οι θεσμοί του δεν μπορούν να επιλέγουν έναν τύπο πειθαρχικής διευθέτησης που θα έχει στο επίκεντρο την ισχύ της ιεραρχίας αντί της ισχύος του δικαίου.

Πρόκειται για επίταση του τιμωρητικού χαρακτήρα των ρυθμίσεων του Πειθαρχικού Δικαίου χωρίς καμία ολοκληρωμένη αντίληψη πειθαρχικής πολιτικής που θα μπορούσε να αποτελέσει το αντίβαρο της πελατειακής ατιμωρησίας. Αυστηροποίηση δεν σημαίνει βελτίωση. Πολιτικές που στηρίζονται στη λογική του βούρδουλα ποτέ δεν ευημέρησαν και δεν θα ευημερήσουν στην εποχή της καινοτομίας.

Η πλήρης κατάργηση της συμμετοχής των αιρετών στο Πειθαρχικό Συμβούλιο, η εισαγωγή προληπτικών μέτρων καθιστούν το Πειθαρχικό Δίκαιο ποινικοποιητικό μέτρο στη λογική του δημοσίου υπαλλήλου ως διαρκούς υπόπτου τέλεσης παραβάσεων. Σήμερα σε κάθε Υπηρεσία λειτουργούν πενταμελή Πρωτοβάθμια Πειθαρχικά Συμβούλια που αποτελούνται από ένα δικαστικό, ένα νομικό σύμβουλο του κράτους, έναν διευθυντή άλλης Υπηρεσίας και δύο υπαλλήλους της Υπηρεσίας του διωκόμενου εκλεγμένους από συναδέλφους του. Τυχόν χαριστικός ή χαλαρός χαρακτήρας των πειθαρχικά ελεγκταίων συμπεριφορών από πουθενά δεν προκύπτει, αφού και σήμερα πλειοψηφία υπάρχει υπέρ της Διοίκησης με 3 έναντι 2, ενώ διασφαλίζονται τόσο η νομική γνώση με, τουλάχιστον, δύο νομικούς όσο και το αυξημένο κύρος της διαδικασίας, αφού ο Πρόεδρος είναι δικαστής.

Το Δευτεροβάθμιο Συμβούλιο παρέχει επίσης πρόσθετες εγγυήσεις αξιοπιστίας με συγκρότηση από τρία στελέχη του Νομικού Συμβουλίου του Κράτους, ο ένας είναι Πρόεδρος, Γενικούς Διευθυντές ο ένας στο Υπουργείο Εσωτερικών και ένας του φορέα στον οποίο υπηρετεί ως διωκόμενος υπάλληλος και δύο υπαλλήλους εκπροσώπους των εργαζομένων που ορίζει η ΑΔΕΔΥ.

Στο νομοσχέδιο, λοιπόν, αντικαθίστανται αυτά τα μέλη των Πειθαρχικών Συμβουλίων από στελέχη του Νομικού Συμβουλίου του Κράτους και λέω το εξής. Όσο αντικειμενικά και αν επιδιώξουν να λειτουργήσουν τα μέλη του Νομικού Συμβουλίου του Κράτους στη νέα πειθαρχική σύνθεση δεν πρέπει να ξεχνά κανένας μας ότι υπόκεινται στις διατάξεις του νόμου 4831 του 2021, δηλαδή, του Οργανισμού του Νομικού Συμβουλίου του Κράτους που σύμφωνα με το άρθρο 3 του νόμου προβλέπει ότι υπάγονται απευθείας στον. Υπουργό Οικονομικών, εδρεύουν στην Αθήνα και αποστολή, σύμφωνα με το άρθρο 100 Α΄ του Συντάγματος είναι ιδίως η δικαστική υποστήριξη και εκπροσώπηση του Δημοσίου, η αναγνώριση απαιτήσεων κατά του Δημοσίου ή ο συμβιβασμός σε διαφορές με αυτό.

Συνεπώς, ο θεσμικός ρόλος του Νομικού Συμβουλίου του Κράτους δεν είναι άλλος από την υπεράσπιση των συμφερόντων του δημοσίου, το οποίο ωστόσο αποτελεί ταυτόχρονα τόσο τον εργοδότη όσο και τον φορέα άσκησης της πειθαρχικής εξουσίας εις βάρος των δημοσίων υπαλλήλων. Εξάλλου οι σύμβουλοι του Νομικού Συμβουλίου του Κράτους είναι αυτοί που σε περίπτωση προσβολής μιας πειθαρχικής απόφασης θα φέρουν και την ευθύνη της εκπροσώπησης του δημοσίου.

Επομένως, με την επιλογή αυτή, παραβιάζετε την αρχή της αμεροληψίας, η οποία αποτελεί ακρογωνιαίο λίθο του κράτους δικαίου και έχει πολλάκις περιγραφεί στη νομολογία του ΣτΕ, σύμφωνα με την οποία τα διοικητικά όργανα οφείλουν να παρέχουν τα εχέγγυα αμερόληπτης κρίσης και προφανώς και ως προς την επιτάχυνση της πειθαρχικής διαδικασίας, που δεν είναι καθόλου σαφές πως ο φόρτος των 2.300 εκκρεμών υποθέσεων, που δεν εξυπηρετείται επαρκώς σήμερα από τα υφιστάμενα 100 πρωτοβάθμια πειθαρχικά συμβούλια θα καταστεί διαχειρίσιμος σε ικανοποιητικό βαθμό από το 50μελές όργανο που προτείνετε να θεσπιστεί. Είναι πολλά τα προβλήματα. Δεν τα αντιμετωπίζετε με το συγκεκριμένο νομοθέτημα. Τα υπόλοιπα, θα τα πούμε στις υπόλοιπες συνεδριάσεις.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Ιωάννης Δελής, Ειδικός Αγορητής του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):**  Στο 10ο  άρθρο του σημερινού νομοσχεδίου, αναγράφεται το εξής: Σε καμία περίπτωση δεν συνιστά ανάρμοστη συμπεριφορά ή αναξιοπρεπή ή ανάξια για υπάλληλο διαγωγή, η άσκηση συνδικαλιστικής πολιτικής ή κοινωνικής δράσης.

Πρόκειται για άλλοθι εντελώς μα εντελώς προσχηματικό καθώς, με βάση όλο το υπόλοιπο περιεχόμενο του νομοσχεδίου, αυτή η συνδικαλιστική, πολιτική ή κοινωνική δράση, ενδέχεται συχνά να συνιστά σοβαρότατο πειθαρχικό παράπτωμα, το οποίο επιφέρει βαριές ποινές και σε ορισμένες περιπτώσεις μάλιστα μπορεί να οδηγεί ακόμα και στην απόλυση ενός υπαλλήλου. Αυτή είναι όλη η ουσία του νομοσχεδίου, όπως θα δούμε παρακάτω και δεν μπορεί να κρυφτεί ό,τι κι αν λέει η Κυβέρνηση.

Άλλωστε, επειδή την αντιδραστικότητα - αντεργατικότητα του νομοσχεδίου της η Κυβέρνηση, ως κατασκευάστρια, τη γνωρίζει πάρα πολύ καλά, γι’ αυτό ακριβώς και επιλέγει να το φέρει και να το ψηφίσει στη Βουλή μέσα στο κατακαλόκαιρο, στα μουλωχτά δηλαδή, και με τις καλοκαιρινές άδειες των υπαλλήλων στο φόρτε. Μπας και περάσει στα ψιλά τέλος πάντων και περιορίσετε τις αντιδράσεις. Μπας και τα αντιδραστικά σας σχέδια δεν τα πάρουν χαμπάρι οι πολλοί. Έννοια σας όμως και όπως διαπιστώσατε την περασμένη Τρίτη, μέσα του Ιούλη ήταν, με τη μαζική κινητοποίηση στο Υπουργείο Εσωτερικών, οι φύλακες έχουν γνώση και αυτά τα αντεργατικά σας κατασκευάσματα τα αποκαλύπτουν πλατιά και τα καταδικάζουν και όπως δήλωσαν οι ίδιοι θα συνεχίσουν φυσικά και δεν πρόκειται να σταματήσουν.

Αλήθεια, όμως, ποια μύγα τσίμπησε ξαφνικά την Κυβέρνηση και εκεί που έπασχε από κόπωση μεταρρυθμιστική, όπως έλεγαν τα μεγάλα αφεντικά στα ΜΜΕ τους, τώρα φέρνει απανωτά τέτοια αντεργατικά νομοσχέδια, μια για τη 13ωρη δουλειά σε έναν εργοδότη, για να μην ταλαιπωρούνται, λέει, οι εργαζόμενοι και τρέχουν από τον έναν εργοδότη στον άλλο -τέτοια ψυχοπονιάρα Κυβέρνηση έχουμε- μια για τη 12ωρη εργάσιμη μέρα χωρίς υπερωριακή αποζημίωση, μια για να φθηνύνουν κι άλλο οι υπερωρίες, μια για να «ξεχειλώσει» κι άλλο ο εργάσιμος χρόνος μέχρι και στην εκ περιτροπής εργασία, μια για το κομμάτιασμα της ετήσιας άδειας αναψυχής και μια, όπως τώρα, για το νέο αντιδραστικό πειθαρχικό δίκαιο στο δημόσιο κι όλα αυτά βέβαια πάντα σύμφωνα με τις οδηγίες της Ευρωπαϊκής Ένωσης;

Η εξήγηση για την απότομη αυτή ένταση της κυβερνητικής επίθεσης στα λαϊκά δικαιώματα είναι απλή και είναι μονάχα δύο λέξεις: πολεμική οικονομία και άρα πολεμική προετοιμασία.

Το βλέπουμε και στα κράτη σε όλη την Ευρωπαϊκή Ένωση με τις κυβερνήσεις τους, η μια μετά την άλλη, να μπαίνουν σε τροχιά γενικευμένης πολεμικής προπαρασκευής. Στη συντονισμένη, λοιπόν, αυτή επίθεση, από τη μια βαθαίνει η βαρβαρότητα της ταξικής εκμετάλλευσης στους χώρους δουλειάς, ειδικά μιας πολεμικής οικονομίας. Οκτακόσια δισεκατομμύρια θα ρίξει η Ευρωπαϊκή Ένωση σε αυτήν, δεν είναι και λίγα. Από την άλλη, με νομοσχέδια σαν το σημερινό, το σιδερένιο χέρι της κρατικής καταστολής γίνεται πιο βαρύ και ο κρατικός αυταρχισμός απογειώνεται.

Ζούμε, βλέπετε, σε μια εποχή που σημαδεύεται από τη βαθιά εμπλοκή της χώρας μας, με ευθύνη των κυβερνήσεων της φυσικά, στα θέατρα του πολέμου της Ουκρανίας και της μέσης Ανατολής. Και γι’ αυτό δεν μπορεί να κρυφτεί η αγωνία της αστικής, της κυρίαρχης τάξης, να επιβάλει τα κεφάλια μέσα. Να επιβληθεί, δηλαδή, παντού, σιγή νεκροταφείου στους χώρους δουλειάς και του ιδιωτικού και του δημόσιου τομέα, ώστε να μην αμφισβητείται πουθενά, μα πουθενά, αυτή η επικίνδυνη και εγκληματική πολιτική. Το «σώπα και μη μιλάς και μη διεκδικείς» πριν απ’ όλα στους ίδιους τους εργαζόμενους, στο αστικό κράτος, στους υπαλλήλους του δημοσίου.

Αυτός είναι ο πραγματικός στόχος του νομοσχεδίου, το οποίο φυσικά δεν είναι τίποτε άλλο παρά ένα πακέτο μέτρων φαρμακερό, μέτρων τα οποία εντείνουν την εργασιακή τρομοκρατία στον κρατικό μηχανισμό, ποινικοποιούν την αγωνιστική δράση, βαφτίζοντας ως παραπτώματα ακόμα και δράσεις στοιχειώδους διεκδίκησης. Αν η Κυβέρνηση τώρα, με το ισχύον πλαίσιο, δεν διστάζει καθόλου και εξαπολύει διώξεις ενάντια σε υπαλλήλους κρατικών μουσείων, όπως παραδείγματος χάριν της Αλεξανδρούπολης, επειδή δήλωσαν την αντίθεσή τους σε απογευματινή πριβέ ξενάγηση των νατοϊκών φονιάδων, παρακαλώ, την ώρα, μάλιστα, που δεν υπάρχει όπως θα έπρεπε απογευματινή λειτουργία αυτού του μουσείου, για τους εργαζόμενους της πόλης της Αλεξανδρούπολης -για το ΝΑΤΟ, όμως, σκίζεστε- όλοι μπορούν να φανταστούν τι θα γίνεται αν ψηφιστεί αυτό το νομοσχέδιο.

Γιατί το σημερινό νομοσχέδιο, στο βασικό του μέρος, το πρώτο για το πειθαρχικό δίκαιο των δημοσίων υπαλλήλων, δεν έρχεται απλώς να αντιμετωπίσει τις χρόνιες καθυστερήσεις, που παρουσιάζονται κατά τη διάρκεια της πειθαρχικής διαδικασίας στον εν γένει δημόσιο τομέα, όπως γράφεται στην αιτιολογική έκθεση. Ρίχνοντας -παλιά σας τέχνη κόσκινο δηλαδή- το φταίξιμο στους δικαστές, που δεν φτάνουν, φυσικά, ούτε για τα δικαστήρια, αφού δεν κάνετε τις αναγκαίες προσλήψεις.

Με το σημερινό νομοσχέδιο κάνετε κάτι άλλο και το δηλώνετε, μάλιστα, στην αιτιολογική έκθεση. Επικαιροποιείτε τις διατάξεις του πειθαρχικού δικαίου. Τις επικαιροποιείτε, προκειμένου, όπως λέτε, να ανταποκρίνονται στα σύγχρονα δεδομένα. Εδώ βρίσκεται όλη ουσία, καθώς δεν επιδιώκεται απλώς και μόνο μια επιτάχυνση στις πειθαρχικές διαδικασίες του δημοσίου, κάτι που ασφαλώς και δεν είναι κακό από μόνο του, όταν φυσικά δεν παραβιάζονται τα δικονομικά και τα εργασιακά δικαιώματα των υπαλλήλων.

Οι ρυθμίσεις, δηλαδή, που εισάγετε δεν είναι μονάχα επί της διαδικασίας της πειθαρχικής, εν προκειμένω, αλλά είναι κάτι πολύ περισσότερο και πολύ βαθύτερο. Επιχειρείται μια αλλαγή, βαθιά και αντιδραστική, όχι μόνο στο πλαίσιο, αλλά και στο ίδιο το περιεχόμενο, τα μέσα, τα εργαλεία και τα κριτήρια αυτής της πειθαρχικής διαδικασίας. Δεν απαλείφετε, όπως ισχυρίζεστε, μόνο τα χρονοβόρα γραφειοκρατικά βήματα. Δεν συντομεύετε μόνο τους χρόνους εξέτασης των πειθαρχικών υποθέσεων στο δημόσιο. Κάνετε κάτι πολύ πιο ουσιαστικό και πιο επικίνδυνο.

Μέσα από κάτι γενικόλογους όσο και ασαφείς ορισμούς των πειθαρχικών παραπτωμάτων, διαστέλλετε, ξεχειλώνετε καλύτερα τελείως, κάθε έννοια πειθαρχικής υπόθεσης και παραπτώματος ενός δημοσίου υπαλλήλου. Γιατί, τι άλλο είναι οι γενικόλογες εκφράσεις μιας σειράς πειθαρχικών παραπτωμάτων, όπως αναξιοπρεπής ή ανάρμοστη ή ανάξια για υπάλληλο συμπεριφορά, εντός ή εκτός υπηρεσίας. Ποιος θα ορίσει την αναξιοπρέπεια δηλαδή; ΄Η απλή απείθεια ή κακόβουλη άσκηση κριτικής των πράξεων της προϊσταμένης αρχής που γίνεται δημοσίως, γραπτώς ή προφορικώς.

Η παραβίαση της υποχρέωσης εχεμύθειας. Τι είναι όλα αυτά, παρά προσχήματα, τα οποία θα αξιοποιούνται για κάθε λογής διώξεις, προκειμένου να επιβάλλετε, η εκάστοτε κυβερνητική πολιτική, χωρίς αντιρρήσεις.

Και μέσα σε όλα αυτά, άραγε, τα γενικόλογα, που το νομοσχέδιο βαφτίζει πειθαρχικά παραπτώματα, μπορούν ή δεν μπορούν να υπαχθούν και ενέργειες που συνδέονται με την κοινωνική, την πολιτική και συνδικαλιστική δράση των εργαζομένων; Μια χαρά μπορούν. Κι αυτό άλλωστε επιδιώκετε, φτάνοντας στο σημείο, τέτοιες πολιτικές και συνδικαλιστικές δράσεις, να τις βάζετε και στο ίδιο καζάνι με αδικήματα του κοινού ποινικού δικαίου.

Θα μου πείτε, βέβαια, τώρα εδώ, κύριε Υπουργέ, ότι όλα αυτά υπήρχαν και στις προηγούμενες εκδόσεις του πειθαρχικού δικαίου, των κυβερνήσεων, δηλαδή, του ΠΑΣΟΚ και του ΣΥ.ΡΙΖ.Α.. Φυσικά. Και έδιναν και σε εκείνους τη δυνατότητα να τυλίγουν σε μια κόλλα χαρτί όποιον ήθελαν. Και το κάνανε. Τώρα, όμως, τα τρία από αυτά τα τέσσερα που προανέφερα, επιφέρουν απευθείας την απόλυση και το άλλο με προϋποθέσεις. Κι όλα αυτά, πότε παρακαλώ; Τώρα. Σε μια περίοδο όπου υψηλόβαθμα στελέχη του κρατικού μηχανισμού και για σοβαρότατα ποινικά αδικήματα, παραμένουν ακλόνητα στις θέσεις τους, όπως, βέβαια και τα κυβερνητικά στελέχη.

Όμως, εκτός από την αυστηροποίηση των ποινών, φέρνετε και νέα παραπτώματα πειθαρχικά, με τις ανάλογες ποινές τους, φυσικά. Τέτοια είναι, παραδείγματος χάρη, η περίπτωση άρνησης συμμετοχής στην αξιολόγηση, που δεν συμπληρώνει, απλώς, το προϋπάρχον αδίκημα - υπήρχε αυτό - της αδικαιολόγητα μη έγκαιρης σύνταξης έκθεσης αξιολόγησης, αλλά περνάει πλέον και σε άλλο επίπεδο, σε άλλο level, καθώς θα οδηγεί στην απόλυση.

Τι προσπαθείτε να πετύχετε με αυτό; Μα τι άλλο, από το να επιβάλλετε στους δημοσίους υπαλλήλους, μέσω της αξιολόγησης, του κρατικού αντιδραστικού ελέγχου, δηλαδή, να συμμετέχουν ενεργά και να εφαρμόζουν την κρατική αντιλαϊκή πολιτική των ιδιωτικοποιημένων και εμπορευματοποιημένων υπηρεσιών, των υποβαθμισμένων υπηρεσιών της δημόσιας υγείας και της παιδείας, όλων, εν τέλει, των λειτουργιών ενός εχθρικού για το λαό κράτους, ανίκανου μεν, να στηρίζει τις λαϊκές ανάγκες, ικανότατου, όμως, να μοιράζει εκατομμύρια στους διάφορους που λυμαίνονται τον ιδρώτα του λαού.

Διευρύνονται, επίσης, οι περιπτώσεις, για να τεθεί ένας δημόσιος υπάλληλος σε αυτοδίκαιη αργία από τη διοίκηση και χωρίς, μάλιστα, τη γνώμη του πειθαρχικού συμβουλίου και ας αφαιρέσατε τη σύλληψη από λόγω αυτοδίκαιης αργίας, λειαίνοντας, απλώς, μία γωνία. Όλοι καταλαβαίνουμε τι σημαίνουν όλα αυτά για πρωτοπόρους αγωνιστές, αφού θα μπορείτε να ενοχοποιείτε όποτε θέλετε τις πολύμορφες αγωνιστικές κινητοποιήσεις, ποινικοποιώντας περαιτέρω τη συνδικαλιστική δράση.

Εδώ, θέλουμε να διευκρινίσουμε, βέβαια, ότι η κριτική μας σε αυτό το νέο πειθαρχικό δίκαιο των δημοσίων υπαλλήλων, δεν αφορά στα αδικήματα του κοινού ποινικού δικαίου και την αντιμετώπισή τους. Αυτά διώκονται έτσι κι αλλιώς και με το υπάρχον πλαίσιο. Άλλωστε, ούτε και το νέο πειθαρχικό δίκαιο επικεντρώνει σε αυτά. Αλλού στοχεύει. Στη συνδικαλιστική, κοινωνική, πολιτική δράση και με αυστηρότερες, μάλιστα, από πριν ποινές, που φτάνουν μέχρι και στην απόλυση και σε κάτι εξοντωτικά διοικητικά πρόστιμα από 10.000 έως 100.000 ευρώ. Πάει να βάλει, δηλαδή, τα δύο πόδια σε ένα παπούτσι σε κάθε κρατικό υπάλληλο και γι’ αυτό το λόγο ακριβώς, αφορά κάθε εργαζόμενο στο δημόσιο που δουλεύει με συνείδηση και με ψηλά το κεφάλι και που θέλει η υπεράσπιση του δημόσιου συμφέροντος, να σημαίνει υπεράσπιση του λαϊκού συμφέροντος.

Άλλωστε, το πώς εννοεί η Κυβέρνηση τους έντιμους δημόσιους υπαλλήλους, το είδαμε στο σκάνδαλο του ΟΠΕΚΕΠΕ που είναι σε εξέλιξη, όπου όσοι έκαναν τίμια τη δουλειά τους, κυνηγήθηκαν και τιμωρήθηκαν.

Με το πειθαρχικό δίκαιο που φέρνετε, με τις νέες υπερεξουσίες των διοικήσεων και των υπηρεσιακών στελεχών, με την κατάργηση του δικαιώματος ένστασης και επανεξέτασης μιας ποινής που επιβάλλεται από το πειθαρχικό συμβούλιο, αν είσαι εργαζόμενος - για να φέρω κι ένα παράδειγμα - στο κράτος και ένας ιδιωτικός φορέας - οποιοσδήποτε - ή ένας εργολάβος, από αυτούς που κάνουν χρυσές δουλειές με το δημόσιο, δεν σε θέλει, γιατί του χαλάς την πιάτσα ή δεν ικανοποιείς το αίτημα του και σε καταγγείλει, τότε τίθεσαι σε αργία και απολύεσαι.

Εν τω μεταξύ και με πρόσχημα την επιτάχυνση της πειθαρχικής διαδικασίας, αλλά κυρίως επειδή το σιωπητήριο το θέλετε να είναι και άμεσο, με διαδικασίες fast track δηλαδή, νομίζετε ότι βρίσκετε την ευκαιρία και αλλάζετε και τη σύνθεση των πειθαρχικών συμβουλίων και διώχνετε από αυτά τους αιρετούς εκπροσώπους των εργαζομένων σε αυτά και τα συγκροτείται πλέον μόνο από μέλη του Νομικού Συμβουλίου του Κράτους, δηλαδή μόνο από τους νομικούς υπερασπιστές των Υπουργών και των διοικήσεων.

Συνοψίζοντας, το νομοσχέδιο πιάνει το νήμα από τον αντιδραστικό Δημοσιοϋπαλληλικό Κώδικα που διατηρήθηκε σε ισχύ από όλες τις κυβερνήσεις και η ρίζα του οδηγεί εκεί στο 1951 με την επίβλεψη του Πιουριφόι και το πάει παραπέρα αυτό το πειθαρχικό δίκαιο, ώστε να διασφαλίζεται η λειτουργία ενός ακόμα πιο εχθρικού κράτους για τις ανάγκες του λαού, κάτι που αντικειμενικά βέβαια είναι προϋπόθεση για να προωθείται πιο αποτελεσματικά και με τις λιγότερες αντιδράσεις η στρατηγική των επιχειρηματικών ομίλων.

Συνεπώς, το συγκεκριμένο κυβερνητικό νομοθέτημα δεν αφορά μόνο τους εργαζόμενους στο δημόσιο, όπως ίσως νομίζουν βιαστικά κάποιοι, αλλά συνολικά αφορά τα εργατικά λαϊκά στρώματα, αφού με τις διατάξεις του θωρακίζεται ακόμα καλύτερα ο εχθρικός για τον λαό κρατικός μηχανισμός, απαγορεύοντας ουσιαστικά στους εργαζόμενους να διεκδικούν τόσο τα δικαιώματά τους, όσο και καλύτερες υπηρεσίες για τον ίδιο το λαό.

Στο παρελθόν και άλλοι, κύριε Υπουργέ, προσπάθησαν να βάλουν φίμωτρο στους εργαζόμενους, να καταστείλουν τους αγώνες τους με ιδιώνυμα, με απειλές, με διώξεις, με ποινές, τα ξέρουμε αυτά από την ιστορία, όμως απέτυχαν παταγωδώς. Το ίδιο ακριβώς θα συμβεί και τώρα.

Για όλους αυτούς τους λόγους, καταψηφίζουμε επί της αρχής φυσικά το νομοσχέδιο και για το Δεύτερο Μέρος για τη σύσταση νομικού προσώπου ιδιωτικού δικαίου «Ελληνικό Κέντρο Εμπειρογνωμοσύνης Διοικητικών Μεταρρυθμίσεων» και το Τρίτο Μέρος με τις λοιπές διατάξεις του Υπουργείου Εσωτερικών θα τοποθετηθούμε στις επόμενες συνεδριάσεις.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, στο παρόν σχέδιο νόμου που αφορά στο πειθαρχικό δίκαιο των δημοσίων υπαλλήλων υπάρχουν τροποποιήσεις σε βασικά άρθρα του Κώδικα Κατάστασης Δημοσίων Υπαλλήλων και Υπαλλήλων Νομικών Προσώπων Δημοσίου Δικαίου.

Εμείς στην Ελληνική Λύση, αν και αναγνωρίζουμε επί μέρους τα θετικά σημεία σε αυτό το συγκεκριμένο σχέδιο νόμου, οφείλουμε για μία ακόμη φορά μέσα από αυτό το βήμα να είμαστε ξεκάθαροι. Το συγκεκριμένο νομοσχέδιο αποτελεί ένα μείγμα αποσπασματικών, ανεπαρκών και σε αρκετές περιπτώσεις ιδεολογικά φορτισμένων ρυθμίσεων, δηλαδή δεν επιλύει τις χρόνιες παθογένειες της δημόσιας διοίκησης, κάτι που για εμάς σημαίνει αντιθέτως ότι τις συγκαλύπτει.

Οι βασικές παρατηρήσεις μας είναι οι εξής.

Πρώτον, ελλιπής αυστηροποίηση. Παρά το γεγονός ότι επεκτείνονται ορθά τα κωλύματα διορισμού, ενισχύονται οι λόγοι αυτοδίκαιης αργίας και θεσπίζονται πειθαρχικές ποινές με ουσιαστικό οικονομικό αντίκτυπο, ωστόσο για εμάς όλα αυτά θεωρούνται η μισή αλήθεια. Γιατί; Για παράδειγμα, περιορίζεστε σε ένα προσωρινό δεκαετές κώλυμα για υπαλλήλους που παύθηκαν λόγω δόλου ή υποβολής πλαστών δικαιολογητικών. Είναι δυνατόν ένας υπάλληλος που προσλήφθηκε με πλαστά πτυχία να έχει δικαίωμα επαναδιορισμού; Αυτά είναι ζητήματα θεσμικής αξιοπρέπειας και όχι επιείκειας. Εμείς λέμε ξεκάθαρα, μόνιμος αποκλεισμός από το δημόσιο τομέα για τέτοιες περιπτώσεις.

Δεύτερον. Η μεγάλη πληγή των καθυστερήσεων. Η ίδια αιτιολογική έκθεση του νομοσχεδίου αναγνωρίζει ότι περίπου 2.300 πειθαρχικές υποθέσεις λιμνάζουν σήμερα σε 100 πειθαρχικά συμβούλια και η διαδικασία διαρκεί μέχρι και πέντε ολόκληρα χρόνια. Αν αυτό δεν είναι θεσμική αποτυχία τότε μπορεί να είναι. Ναι, σωστά αποσυνδέεται η πειθαρχική από την ποινική διαδικασία, αλλά αφήνετε ανοιχτή τη δυνατότητα χαριστικών αποφάσεων σε πειθαρχικά ακόμα και όταν υπάρχει τελεσίδικη ποινική καταδίκη. Πώς είναι δυνατόν λοιπόν μια αθώωση για λόγους παραγραφής ή προδικαστικής ακυρότητας να απαλλάσσει από πειθαρχικές ευθύνες; Που είναι το αυτονόητο της δικαιοσύνης εδώ;

Τρίτον. Δίνετε υπερβολική ευχέρεια στα πειθαρχικά όργανα. Είναι ευπρόσδεκτη η αυστηροποίηση του νομοθετικού πλαισίου σχετικά με τις επιβαλλόμενες πειθαρχικές ποινές, αλλά δυστυχώς ανεπαρκέστατες. Πρώτον. Διότι οι διατάξεις κύριε Υπουργέ έχουν δυνητικό και όχι υποχρεωτικό χαρακτήρα. Δεύτερον. Δεν είναι δυνατόν ο υπάλληλος να απουσιάζει αδικαιολόγητα από την εργασία του για 22 συνεχόμενες εργάσιμες ημέρες ή 30 εργάσιμες ημέρες σε διάστημα 1 έτους ή πάνω από 50 εργάσιμες ημέρες εντός μίας διετίας και να κινδυνεύει υποχρεωτικά μόνο με υποβιβασμό. Οποίος λείπει αδικαιολόγητα για περισσότερες από 5 ημέρες συνεχόμενα ή 5 ημέρες ανά έτος ή 10 ημέρες συνολικά εντός πενταετίας πρέπει να απολύεται οριστικά. Αυτή είναι η πρόταση δικιά μας. Δεν είμαστε εδώ για να επιβραβεύουμε την ασυνέπεια κάποιων και την κοροϊδία στον δημόσιο τομέα.

Τέταρτον. Καμία κύρωση για τα πειθαρχικά συμβούλια που δεν λειτουργούν. Πώς γίνεται οι ίδιες οι προθεσμίες που θέτει ο νόμος να παραβιάζονται χωρίς καμία απολύτως συνέπεια; Το νομοσχέδιο προβλέπει αυτοδίκαιη άρση της αργίας όταν οι προθεσμίες παρέλθουν άπρακτες. Δηλαδή, αντί να τιμωρείται η απραξία σε αυτή την περίπτωση τη μετατρέπετε σε ευεργετήματα για τον εκάστοτε παραβάτη. Όχι μόνο δεν βάζετε με αυτόν τον τρόπο φρένο στην ατιμωρησία αλλά προσπαθείτε και θέλετε να το θεσμοθετήσετε. Η μνεία ότι η αδράνεια αποτελεί πειθαρχικό παράπτωμα δεν αρκεί. Πού είναι λοιπόν οι συγκεκριμένες κυρώσεις σε αυτές τις περιπτώσεις; Που είναι οι χρηματικές ποινές; Η παύση; Έστω και η μετακίνηση;

Πέμπτον. Για ακόμη μία φορά, κυρίες και κύριοι συνάδελφοι, η Κυβέρνηση επιλέγει να εισάγει στις διατάξεις περί πειθαρχικών παραπτωμάτων όρους, όπως ταυτότητα φύλου και χαρακτηριστικά φύλου. Αυτά δεν έχουν καμία θέση σε κείμενα δικαίου που αφορούν την εύρυθμη λειτουργία της δημόσιας διοίκησης. Όχι επειδή αγνοούμε τα φαινόμενα διακρίσεων. Τα σεβόμαστε, όπως όλος ο κόσμος. Αλλά επειδή δεν είναι η δουλειά του κράτους να προωθεί ιδεολογικά φορτισμένες αντιλήψεις και να υπαγορεύει στους υπαλλήλους πώς θα σκέφτονται και πώς θα μιλούν.

Έκτο. Η θεσμικά εσφαλμένη ευμενέστερη μεταχείριση. Το πειθαρχικό δίκαιο δεν είναι σίγουρα ποινικό και όμως προβλέπεται ότι εάν ένας υπάλληλος παραβιάσει τον νόμο το 2025 θα κριθεί με ευνοϊκότερο πλαίσιο το 2026. Με ποιο σκεπτικό γίνεται αυτό; Η ευμενέστερη μεταχείριση ανήκει στο ποινικό δίκαιο και όχι στο διοικητικό. Δεν γίνεται η διοίκηση να δείχνει λιγότερη αποφασιστικότητα από τα ποινικά αρμόδια δικαστήρια.

Έβδομο. Το δήθεν ανεξάρτητο κατά εμάς πειθαρχικό συμβούλιο. Διαλύεται τα πρωτοβάθμια και δευτεροβάθμια συμβούλια και ιδρύεται το Πειθαρχικό Συμβούλιο Ανθρώπινου Δυναμικού στον Δημόσιο Τομέα. Το παρουσιάζεται ως ενοποίηση. Στην ουσία, όμως, πρόκειται για επιτελικό έλεγχο μέσω διορισμών που θέλετε να κάνετε, κύριε Υπουργέ.

Ο συντονιστής ορίζεται από τον Υπουργό, κατόπιν εισήγησης του Προέδρου του Ν.Σ.Κ. Αυτό λέγεται ανεξαρτησία κατά την κυβέρνησή σας, κύριε Υπουργέ. Επιπλέον, δεν διευκρινίζετε καν αν τα 59 μέλη θα προκύψουν μέσω ΑΣΕΠ ή σίγουρα από κάποιες κομματικές αποσπάσεις που σκέφτεστε να κάνετε.

Όγδοο, η τηλεδιάσκεψη στις πειθαρχικές διαδικασίες, άρθρο 38. Ο υπάλληλος μπορεί να παραστεί μέσω τηλεδιάσκεψης. Δηλαδή, κρίσιμες υποθέσεις, που ενδεχομένως κρίνουν το μέλλον του υπαλλήλου, να εξετάζονται πίσω από μια οθόνη, χωρίς φυσική παρουσία και χωρίς ασφαλώς εγγυήσεις. Τι γίνεται στην περίπτωση, κύριε Υπουργέ, που πέσει εκείνη τη στιγμή το διαδίκτυο; Τι γίνεται και ποιος θα κρίνει αν η τεχνική δυσκολία είναι πραγματική; Σε τέτοιες κρίσιμες περιπτώσεις, ποιος θα προστατέψει τον υπάλληλο από αυθαιρεσίες; Κυρίες και κύριοι, τέτοιες ρυθμίσεις, για εμάς στην Ελληνική Λύση, προσβάλλουν τη θεσμική σοβαρότητα της πειθαρχικής διαδικασίας, η οποία είναι ιερή.

Ένατο, ετερόκλητες, πρόχειρες και επιλεκτικές ρυθμίσεις. Το παρόν σχέδιο νόμου δεν είναι μια συνεκτική, στοχευμένη μεταρρύθμιση· είναι μια συλλογή από διατάξεις που εξυπηρετούν ξεκάθαρα πολιτικές σκοπιμότητες. Επιλεκτικές χρηματοδοτήσεις δήμων χωρίς απολύτως καμία διαφάνεια, διαγραφές χρεών Ο.Τ.Α. χωρίς καμία πρόβλεψη λογοδοσίας, παρατάσεις προθεσμιών που επιβεβαιώνουν ότι δεν μπορείτε να εφαρμόσετε ούτε τους δικούς σας νόμους.

Κυρίες και κύριοι συνάδελφοι, η Ελληνική Λύση είναι σαφής. Είμαστε υπέρ ενός πειθαρχικού δικαίου που διασφαλίζει πρωτίστως την αξιοκρατία, την τιμιότητα, την ταχύτητα απονομής δικαιοσύνης, την πραγματική αποπολιτικοποίηση της δημόσιας διοίκησης· όχι όμως υπέρ ενός θεσμικά σαθρού νομοσχεδίου που συνδυάζει το επιτελικό κράτος, την προοδευτική ατζέντα και τη διαχειριστική προχειρότητα. Για όλα αυτά, εμείς, κύριε Υπουργέ, επιφυλασσόμαστε για την Ολομέλεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, κύριοι Υπουργοί, αγαπητοί συνάδελφοι, να θυμίσω ότι σήμερα είναι η 51η επέτειος της αποκατάστασης της Δημοκρατίας στη χώρα μας. Δυστυχώς, θλιβερή σύμπτωση· συζητάμε εδώ ένα νομοσχέδιο που θα μείνει στην ιστορία της χώρας ως εκείνο που πλήττει τη Δημοκρατία ευθέως. Διότι προσπαθεί, στο στενό και ευρύτερο δημόσιο τομέα, να μετατρέψει τους δημόσιους υπαλλήλους από δημόσιους λειτουργούς στην υπηρεσία του δημόσιου συμφέροντος σε πειθήνια όργανα και συνενόχους μιας Κυβέρνησης σκανδάλων, παρανομιών, αδιαφάνειας, αδικίας σε όφελος ολίγων και εις βάρος των πολλών της κοινωνίας.

Οι δημόσιοι υπάλληλοι που συνταξιοδοτούνται αυτόν τον καιρό δεν θυμούνται ποτέ, στη μεταπολιτευτική περίοδο μέχρι σήμερα, μια τόσο ξεδιάντροπη προσπάθεια να καταργηθεί η ελευθερία της σκέψης, του λόγου, της αντίστασης στο κράτος, όταν εκείνο το ίδιο παραβιάζει τον νόμο ενάντια στο δημόσιο συμφέρον.

Όλο το πρώτο μέρος του νομοσχεδίου απορρίπτεται ως απαράδεκτο από όλα τα σωματεία και τις ενώσεις των δημοσίων υπαλλήλων, στενού και ευρύτερου δημόσιου τομέα, πρώτου και δεύτερου βαθμού αυτοδιοίκησης.

Κατά την άποψη της «ΝΕΑΣ ΑΡΙΣΤΕΡΑΣ», αυτή η σύμπτωση συμβαίνει για δύο λόγους. Πρώτον, διότι εμφανίζεται ως μια απλή αυστηροποίηση των πειθαρχικών ποινών των δημοσίων υπαλλήλων και επιτάχυνση της πειθαρχική διαδικασία για τους επίορκους, ενώ στην πραγματικότητα είναι ένα αντεργατικό νομοσχέδιο τρομοκράτησης, πειθαρχικής και φίμωσης, για να πάψουν οι δημόσιοι υπάλληλοι να δρουν για το δημόσιο συμφέρον. Βγάζει τη δημοκρατία από τους χώρους δουλειάς και μεταβάλλει τους δημόσιους υπαλλήλους σε άτομα μόνα, φοβισμένα, χωρίς συνδικαλιστική κάλυψη, χωρίς φωνή.

Τα άτομα αυτά θα φοβούνται να πάρουν πρωτοβουλίες και να εκφράζουν απόψεις και γνώμες για την καλύτερη λειτουργία των δημοσίων υπηρεσιών, όπως είναι το καθήκον τους σε όφελος της κοινωνίας. Ζημιώνεται έτσι όχι μόνο η κοινωνία, αλλά και η οικονομία.

Σήμερα, που το καθεστώς Μητσοτάκη κλυδωνίζεται από σκάνδαλα διαφθοράς, χαριστικές συμβάσεις, απευθείας αναθέσεις και σπατάλη δημοσίου κρατικού και ευρωπαϊκού χρήματος, πιστεύω ότι καταφεύγετε σε αυτές τις ρυθμίσεις για να «κλείσετε στόματα» δημοσίων υπαλλήλων, ώστε να αρνούνται να συμμετάσχουν σε παράνομες διαδικασίες, όπως έκανε η υπάλληλος του ΟΠΕΚΕΠΕ.

Αυτός, εξάλλου, είναι και ο κοινός τόπος των παρεμβάσεων όλων των σωματείων και ενώσεων στη διαβούλευση. Αυτή την υπάλληλο του ΟΠΕΚΕΠΕ επικαλούνται όλοι. Τυχαίο; Ο αποπροσανατολισμός της κοινωνίας είναι ξεκάθαρος. Τη στιγμή που οι μεγάλοι ένοχοι μένουν στο απυρόβλητο, το προσωπικό του δημοσίου στοχοποιείται, φιμώνεται και τρομοκρατείται.

Πώς το κάνει αυτό το νομοσχέδιο; Πρώτον, καταργεί τη συμμετοχή αιρετών εκπροσώπων εργαζομένων στα πειθαρχικά συμβούλια, καταλύοντας έτσι κάθε έννοια συλλογικού ελέγχου και υπεράσπισης των εργαζομένων.

Δεύτερον, καταργεί τα δευτεροβάθμια πειθαρχικά συμβούλια. Είναι πρωτοφανές ότι καταργείται το δικαίωμα υποβολής ένστασης - αυτό είναι φοβερό - και κρίση των αποφάσεων, αναγκάζοντας τους διωκόμενους να προσφεύγουν κατευθείαν στη δικαιοσύνη σε μια πολυδάπανη χρονοβόρα και εν τέλη εξαντλητική διαδικασία.

Τρίτον, καθιερώνει ένα πλήρως κρατικά ελεγχόμενο πειθαρχικό όργανο που συγκροτείται αποκλειστικά από νομικούς συμβούλους του κράτους, δηλαδή υπαλλήλους του εργοδότη, του κράτους, που δεν διασφαλίζει καμία μεροληψία καταργώντας και τους δικαστές. Οι νομικοί σύμβουλοι θα εκπροσωπήσουν αργότερα το δημόσιο στο δικαστήριο, σε αυτό που προανέφερα, πού θα πάνε οι δημόσιοι υπάλληλοι αφού δεν υπάρχει και δευτεροβάθμιο όργανο.

Θα εκπροσωπήσουν εκεί, λοιπόν, το δημόσιο όταν υπάρξει προσβολή στο δικαστήριο αποφάσεις του πειθαρχικού. Δηλαδή, όπως πολύ εύστοχα αναφέρει η Πανελλήνια Ομοσπονδία Ενώσεων Συντακτών «Γιάννης κερνάει και Γιάννης πίνει» εδώ, κ. Υπουργέ.

Τέταρτον, επεκτείνει τα πειθαρχικά παραπτώματα ποινικοποιώντας το δικαίωμα αντίστασης του δημοσίου υπαλλήλου στο κράτος εργοδότη. Μεγιστοποιώντας τις ποινές για ασαφή και γενικόλογα παραπτώματα, όπως η αναξιοπρεπής, ανάρμοστη, ανάξια συμπεριφορά εντός ή εκτός υπηρεσίας ή η κακόβουλη άσκηση κριτικής και τα λοιπά της προϊσταμένης αρχής και η παραβίαση της υποχρέωσης εχεμύθειας. Δηλαδή, θα έλεγα, ότι με άλλη μορφή εσείς επαναφέρετε το πιστοποιητικό κοινωνικών φρονημάτων.

Η Ένωση Αποφοίτων της Σχολής Δημόσιας Διοίκησης λέει: «Η αόριστη διατύπωση διατάξεων που αφορούν σε έκδοση ατομικών διοικητικών μέτρων, εντείνει την αδιαφάνεια και αντίκειται σε όλες τις αρχές της χρηστής διοίκησης. Και βέβαια, η αυστηροποίηση των ποινών τις μετατρέπει ως μέσο τιμωρίας και όχι σωφρονισμού, που είναι όλη η δικαιική αντίληψη».

Πέμπτο, ιδιαίτερα κινδυνεύουν οι εκπαιδευτικοί, όπως τονίζει στην ανακοίνωσή της και η ΟΛΜΕ.

Αυτοί είναι οι άνθρωποι που προσπαθούν να πείσουν τα παιδιά μας να μπουν τα παιδιά μας στην έννοια της αγάπης, της αλληλεγγύης, για την ειρήνη, τη δημοκρατία, την ελευθερία, για τον άνθρωπο. Αυτοί κινδυνεύουν με πειθαρχικές διώξεις, όποτε δεν συμφωνούν με την κυβερνητική πολιτική. Συμβαίνει άλλωστε αυτό τώρα με το δάσκαλο στο σχολείο του Ταύρου, που ανάρτησε ευχές παιδιών για τη λευτεριά στην Παλαιστίνη ή κάνω λάθος; Επίσης, με τη δασκάλα στο Μενίδι, που δεν ήταν εχέμυθη όταν αποκάλυψε ότι δεν υπάρχει νοσηλευτής ώστε ανάπηρο παιδί να μπορεί να παρακολουθεί τα μαθήματα.

Έκτον, προβάλλει ποινές από μονοπρόσωπα όργανα ο Υπουργός, ο διοικητής, ο Περιφερειάρχης, ο γενικός διευθυντής, ο διευθυντής. Δικαιούνται να επιβάλουν ποινές άτομα που όσο κατεβαίνουμε στην ιεραρχία δεν έχουν ποτέ κριθεί. Έχουν διοριστεί απευθείας, είναι γαλάζια παιδιά όλα αυτά και μπορεί να επιβάλλουν ποινές χωρίς σύγκληση του πειθαρχικού συμβουλίου, κατά την κρίση τους ή τις συμπάθειες και αντιπάθειες τους. Γνωρίζουμε καλά ότι όλες αυτές οι γαλάζιες προσλήψεις, τα γαλάζια παιδιά, έχουν συγκεκριμένες συμπάθειες και αντιπάθειες και το έχουν αποδείξει.

Ο δεύτερος λόγος, κύριε Υπουργέ, είναι ότι με όχημα την αξιολόγηση ανοίγεται ο δρόμος για την κατάργηση της μονιμότητας στο δημόσιο. Πώς το κάνει το νομοσχέδιο αυτό; Πρώτον, η άρνηση συμμετοχής στην αξιολόγηση μετατρέπεται σε βαρύ πειθαρχικό αδίκημα που οδηγεί ακόμα και σε απόλυση. Δεύτερον, θεσμοθετείτε την πειθαρχική συνδιαλλαγή, δηλαδή ένα συμβιβαστικό deal στα πρότυπα των ποινικών που αν αποδεχθούν την ενοχή θα πέσουν στα μαλακά - αυτό είναι τρομακτικό - αδιαφορώντας για την διερεύνηση της αλήθειας.

Τρίτον, υιοθετείτε υπέρμετρα αυστηρές κυρώσεις που συνοδεύονται από παρακολούθηση της προσωπικής ζωής και της έκφρασης των νέων δεδομένων, ακόμη και στα κοινωνικά δίκτυα.

Τέταρτον, εισάγετε το ιδιώνυμο πειθαρχικό αδίκημα, η άρνηση υπαλλήλου να λάβει μέρος, να διευκολύνει, να προβεί στη διαδικασία αξιολόγησης στο άρθρο 61. Τιμωρείται με παύση ή απόλυση ο υπάλληλος, αν απέχει από την αξιολόγηση για δύο συνεχείς περιόδους.

Πέμπτον, εξισώνεται ως προς την πειθαρχική ποινή ο υπάλληλος που απέχει από την αξιολόγηση με εκείνον που διαπράττει έγκλημα κατά της γενετήσιας ελευθερίας ή της οικονομικής εκμετάλλευσης της γενετήσιας ζωής, όπως πολύ εύστοχα τονίζει η ομοσπονδία προσωπικού των περιφερειών. Όμως η απουσία από την αξιολόγηση ξέρετε πολύ καλά ότι γίνεται, όταν γίνεται, με απόφαση συνδικαλιστικών οργάνων. Δεν μπορεί να είναι πειθαρχικό παράπτωμα. Είναι άσκηση συνταγματικού δικαιώματος στην απεργία.

Στο δεύτερο μέρος του νομοσχεδίου, προβλέπεται η ίδρυση ενός νέου νομικού προσώπου ιδιωτικού δικαίου με την επωνυμία «ελληνικό κέντρο εμπειρογνωμοσύνης διοικητικών μεταρρυθμίσεων» ή αγγλιστί το Reform Greece. Αποστολή του είναι η παροχή τεχνογνωσίας και εμπειρογνωμοσύνης στην Ελλάδα και το εξωτερικό, για ζητήματα δημόσιας διοίκησης. Εδώ το πρώτο ερώτημα που εγείρεται αφορά τη σκοπιμότητα της ίδρυσης αυτού του κέντρου, δεδομένου ότι πρώτον υπάρχουν ήδη φορείς εμπειρογνωμόνων για ειδικά ζητήματα της δημόσιας διοίκησης. Για παράδειγμα υπάρχει το συμβούλιο οικονομικών εμπειρογνωμόνων, ΣΟΕ, υπάρχει η μονάδα εμπειρογνωμόνων απασχόλησης κοινωνικής ασφάλειας πρόνοιας και κοινωνικών υποθέσεων. Γιατί δεν αξιοποιείτε και επεκτείνετε τέτοιους εξειδικευμένους φορείς, αντί να δημιουργείτε ένα νέο κέντρο;

Δεύτερον και σημαντικότερο, η αποστολή και οι αρμοδιότητες του νέου κέντρου είναι παρεμφερείς αν όχι ταυτόσημες, με εκείνες του εθνικού κέντρου δημόσιας διοίκησης και αυτοδιοίκησης.

Ένα κέντρο που λειτουργεί ήδη πάνω από 40 έτη και είναι Νομικό Πρόσωπο Δημοσίου Δικαίου. Σε τι αποσκοπεί επομένως η ίδρυση ενός νέου κέντρου, όταν υπάρχει ήδη ένα κέντρο τέτοιας εμπειρογνωμοσύνης;

Αυτά τα ερωτήματα, βεβαίως, κύριε Υπουργέ, είναι ρητορικά. Με την έννοια ότι εμείς έχουμε άποψη γιατί το κάνετε. Διότι, γνωρίζουμε καλά την πολιτική της Δεξιάς διαχρονικά, αλλά ιδιαίτερα τα τελευταία 6,5 χρόνια. Γνωρίζουμε, δηλαδή, τι εστί καθεστώς Μητσοτάκη. Πρόκειται για ένα συνδυασμό δύο πραγμάτων. Πρώτον, αφενός μιας επιθετικά νεοφιλελεύθερης πολιτικής που ιδιωτικοποιεί τα πάντα. Εν προκειμένω, ιδιωτικοποιεί αρμοδιότητες της δημόσιας διοίκησης, πολιτική που ακολουθείται συστηματικά και γι’ αυτό κάνετε outsourcing πάντα σε ιδιώτες για την εκπόνηση εθνικών στρατηγικών και η συγγραφή νόμων, υπουργικών αποφάσεων, εκπόνηση και παρακολούθηση χρονοδιαγραμμάτων κ.λπ. Ή γι’ αυτό διορίζετε ιδιώτες managers σε κρίσιμους οργανισμούς, όπως ΕΦΚΑ. Στη συγκεκριμένη περίπτωση ο γενικός διευθυντής του νέου κέντρου είναι ιδιώτης.

Το δεύτερο είναι ένας παλαιοδεξιός τρόπος διακυβέρνησης. Δηλαδή, πελατειακές σχέσεις, ρουσφέτια, αδιαφάνεια, διαπλοκή, διαφθορά και άλλα συνεχή σκάνδαλα. Γι’ αυτό το νέο κέντρο διοικείται από ΔΣ που το συγκροτούν σχεδόν αποκλειστικά- όχι βέβαια εμπειρογνώμονες - αλλά γενικοί γραμματείς. Δηλαδή, πολιτικά πρόσωπα. Γι’ αυτό γενικός διευθυντής ορίζεται αρχικά με απόφαση Υπουργού και στη συνέχεια με μη αξιοκρατικές διαδικασίες και με απών πάντα το ΑΣΕΠ.

Το ίδιο αναξιοκρατική και αδιαφανής είναι και η διαδικασία επιλογής προϊσταμένων. Εκεί όμως που υπερβαίνετε κάθε όριο είναι ότι δίνετε τη δυνατότητα στο γενικό διευθυντή να αποφασίζει, ύστερα από εισήγηση προϊσταμένου διεύθυνσης, για την ανάθεση έργου ή προγράμματος - για να δείτε ότι δεν λέω πράγματα που δεν ισχύουν - σε εμπειρογνώμονες που μπορεί να είναι και ιδιώτες και να αποφασίζει και την αμοιβή τους. Πρόκειται, δηλαδή, για μια νέα περίπτωση αδιαφάνειας και πελατειακών σχέσεων, καθώς απουσιάζει η οποιαδήποτε αναφορά σε μια δομημένη αντικειμενική διαδικασία ανάθεσης έργων ή προγραμμάτων σε εμπειρογνώμονες.

Εδώ, πρόκειται για κατασπατάληση δημόσιων πόρων. Αυτό είναι το συμπέρασμα από όλη αυτή την ιστορία. Προφανώς και ζητάμε την άμεση απόσυρση αυτού του δεύτερου μέρους του νομοσχεδίου.

Όσο για το τρίτο μέρος, συμφωνούμε προφανώς με τα πάρκα για ζώα συντροφιάς. Όμως, στο άρθρο 101, όπου διευρύνετε περαιτέρω τις απαιτήσεις για να ισχύσει η κινητικότητα, ενώ συγχρόνως η κινητικότητα για τους συνήθεις υπόπτους εξακολουθεί να είναι μια υπόθεση απειλής. Δηλαδή, το γνωστό «θα σε στείλω στον Έβρο» εδώ θεσμοθετείται.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών)**: Κακό είναι αυτό;

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»**): Είναι καλό να σε απειλεί ο προϊστάμενός σου «θα σε στείλω στον Έβρο» και αυτό να το θεσμοθετείτε εσείς, κύριε Υπουργέ; Ίσως δεν εκφράστηκα καλά, γιατί, προφανώς, ξέρετε τι λέω.

Προσθέτετε και τους ΟΤΑ β΄ βαθμού στους φορείς για τους οποίους απαιτείται σύμφωνη γνώμη του αρμοδίου, ενώ, σε προηγούμενο χρόνο, είχατε προσθέσει και τους δήμους. Έτσι, καταργείτε στην ουσία τις δυνατότητες υπαλλήλων των ΟΤΑ και των δύο βαθμών, για να μετέχουν στην κινητικότητα. Γενικά, η κινητικότητα στην πραγματικότητα έχει λήξει για το δημόσιο τομέα. Έχει λήξει παρά μόνο αν είσαι αρεστός.

Στο άρθρο 106 προσλαμβάνονται αμέσως ανεκπαίδευτοι και υπηρετούν κανονικά οι δημοτικοί αστυνομικοί μετά την επιτυχία τους σε προκήρυξη ΑΣΕΠ. Είναι δυνατόν να στέλνετε σε υπηρεσία αστυνομικούς, έστω και δημοτικούς, χωρίς προηγούμενη εκπαίδευση; Και που; Σε τουριστικές περιοχές, όπου με ελεγχόμενους επιχειρηματίες και πολίτες συχνά συμβαίνουν επεισόδια. Και πώς θα εκπαιδεύονται παράλληλα; Ποιες ώρες και μέρες;

Βρίσκουμε τη ρύθμιση εξαιρετικά επικίνδυνη για τους ίδιους τους ανθρώπους που θα αναλάβουν υπηρεσία και τους δήμους όπου θα απασχοληθούν, αλλά και για το δημόσιο συμφέρον και βέβαια την εικόνα της χώρας στο εξωτερικό κ.λπ..

Βέβαια, για να μην ξεχάσω την προσφιλή σας, μπορώ να πω, όχι, εσάς, κύριε Υπουργέ, αλλά όλης της Κυβέρνησή σας, να έχετε Κ.Υ.Α. όπου υπάρχει κάτι αμφιλεγόμενο, έτσι που στο τέλος, δεν ξέρεις τι ψήφισες. Όπως σας είπα και στην αρχή, καταψηφίζουμε αυτό το νομοσχέδιο στο σύνολό του, ζητώντας, έστω και την τελευταία στιγμή, την απόσυρσή του.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλής Αχ. Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Χρηστίδης Παύλος, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δελής Ιωάννης, Μεταξάς Βασίλειος, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Φωτίου Θεανώ, Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Να ανακοινώσω τους φορείς που θα κληθούν για αύριο, στις 11:00΄. Ξεκινάμε με το Ανώτατο Συμβούλιο Επιλογής Προσωπικού, Εθνικό Κέντρο Δημόσιας Διοίκησης και Αυτοδιοίκησης, Εθνική Συνομοσπονδία Ατόμων με Αναπηρία, Ανώτατη Διοίκηση Ενώσεων Δημοσίων Υπαλλήλων, Πανελλήνια Ομοσπονδία Εργαζομένων Οργανισμών Τοπικής Αυτοδιοίκησης, Πανελλήνια Ομοσπονδία Προσωπικού Οργανισμών Τοπικής Αυτοδιοίκησης, Ένωση Περιφερειών Ελλάδος, Κεντρική Ένωση Δήμων Ελλάδος, Ένωση Αποφοίτων Εθνικής Σχολής Δημόσιας Διοίκησης, Διοικητικό Επιμελητήριο Ελλάδας, Νομικό Συμβούλιο του Κράτους, Σύλλογος Επιτυχόντων Πανελλήνιου γραπτού διαγωνισμού ΑΣΕΠ, 2Γ/2022, Ομοσπονδία Συλλόγων Υπαλλήλων Αιρετών Περιφερειών Ελλάδος, Διδασκαλική Ομοσπονδία Ελλάδος, Ομοσπονδία Λειτουργών Μέσης Εκπαίδευσης, Πανελλήνια Ένωση Δημοτικών Αστυνομικών και κλείνουμε με την Ένωση Σπάνιων Ασθενών Ελλάδος. Είναι συνολικά 18 φορείς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, στον Συνήγορο του Πολίτη, επιμένουμε. Δεν το άκουσα, να το λέτε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Καραγεωργοπούλου, το ξέρετε καλά το όριο, είναι 10 που ορίζει ο Κανονισμός. Έχουμε φτάσει αισίως στους 17, είναι νομίζω και έγινε και μια αντιπροσωπευτική επιλογή.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιμένουμε.Κύριε Πρόεδρε, επιμένουμε. Ο Συνήγορος του Πολίτη, είναι βασική Ανεξάρτητη Αρχή που κάνει να παραστεί και να καταθέσει απόψεις, είναι πολύ γόνιμη συνεισφορά του Συνηγόρου του Πολίτη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εντάξει, θα το δω.

**ΘΕΑΝΩ ΦΩΤΙΟΥ (Ειδικής Αγορήτριας της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε,…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ναι, μην ανοίξουμε άλλο, όμως, κυρία Φωτίου.

**ΘΕΑΝΩ ΦΩΤΙΟΥ (Ειδικής Αγορήτριας της Κ.Ο. «ΝΕΑ ΑΡΙΣΤΕΡΑ»):** Όχι, όχι.Εγώ να σας ρωτήσω, την Πανελλήνια Ομοσπονδία του Π.Ο.Ε.Μ.Δ.Υ.Δ.Α.Σ., που είναι η Ένωση Μηχανικών Δημοσίων Υπαλλήλων. Αυτό, είναι πολυμηχανικοί, αυτούς δεν θα τους καλέσουμε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Κυρία Φωτίου, νομίζω ότι εντάσσεται και αυτή σε άλλους φορείς που έχουν κληθεί. Εάν πάμε αποσπασματικά, μετά θα πρέπει να καλέσουμε εδώ πέρα, κάθε θεσμικό κλάδο. Δεν μπορεί να γίνει αυτό το πράγμα.

**ΘΕΑΝΩ ΦΩΤΙΟΥ (Ειδικής Αγορήτριας της Κ.Ο. «ΝΕΑ ΑΡΙΣΤΕΡΑ»):** Ούτε τους συντάκτες, την Πανελλήνια Ομοσπονδία Ενώσεως Συντακτών;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Λοιπόν, νομίζω ότι έχουν καλυφθεί όλες οι πλευρές. Είπατε, τον Συνήγορο του Πολίτη;

**ΕΛΕΝΑ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μάλιστα, ναι.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Άρα, πάμε στους 18 φορείς και εδώ κλείνουμε. Εάν θέλετε κάποια διευκρίνιση, στη διάθεσή σας.

Περνάμε, λοιπόν, στην Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’, κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Κύριε Υπουργέ, είναι αλήθεια ότι η δημόσια διοίκηση στη χώρα μας εμφανίζει διαχρονικά ελλείμματα και σοβαρές παθογένειες, που την καθιστούν αναποτελεσματική και δυσλειτουργική. Η εκτεταμένη διαφθορά στον δημόσιο τομέα, σε συνδυασμό με το πελατειακό σύστημα που οδηγεί στην αναξιοκρατία, την έλλειψη ελέγχων και την προστασία των επίορκων, αποτελούν το μεγαλύτερο πρόβλημα της δημόσιας διοίκησης στη χώρα μας και τη θεσμική παθογένεια της πολιτικής εξουσίας.

Η ανάγκη μεταρρύθμισης του δημόσιου τομέα είναι αυτονόητη και διαρκής, προκειμένου να μπορέσει να ανταποκριθεί στον ρόλο του. Αποτελεί αίτημα της κοινωνίας και των πολιτών ο εκσυγχρονισμός της λειτουργίας και η αποτελεσματικότητα του δημόσιου τομέα. Το μεγάλο ζητούμενο για μια ουσιαστική μεταρρύθμιση του δημόσιου τομέα είναι να καταστεί πιο σύγχρονος, πιο αποδοτικός, πιο αποτελεσματικός, χωρίς γραφειοκρατία και με λογοδοσία. Θα περιμέναμε από την Κυβέρνηση να φέρει ένα νομοσχέδιο με αυτές τις στοχεύσεις, που θα οδηγούσε σε ριζικές αλλαγές της λειτουργίας της δημόσιας διοίκησης και της βέλτιστης διαχείρισης του ανθρώπινου δυναμικού. Όμως, αντί αυτών, η Κυβέρνηση φέρνει ένα ακόμα νομοσχέδιο για συζήτηση, με πληθώρα διατάξεων για την αναμόρφωση του δημόσιου τομέα, εσπευσμένα, το οποίο, λόγω της αποσπασματικότητας των διατάξεών του, παραβιάζει ευθέως τις αρχές για την καλή νομοθέτηση.

Είναι συνήθης η τακτική σας να φέρνετε νομοσχέδια για ψήφιση με τη διαδικασία του επείγοντος, με σύντομες προθεσμίες και χρόνους συζήτησης στις επιτροπές και στην Ολομέλεια, καθώς και με τροπολογίες της τελευταίας στιγμής· γεγονός το οποίο αποβαίνει σε βάρος της εκτενούς συζήτησης και επεξεργασίας των νομοσχεδίων, με όλες τις συνέπειες που αυτό συνεπάγεται για την ποιότητα της νομοθέτησης. Η καλή νομοθέτηση δεν αποτελεί μόνο προϋπόθεση της εύρυθμης λειτουργίας του Κοινοβουλίου, αλλά κάτι πολύ παραπάνω· τη θεμελιώδη προϋπόθεση του δημοκρατικού πολιτεύματος, που δυστυχώς η Κυβέρνηση δείχνει να αγνοεί.

Το νομοσχέδιο, λοιπόν, αυτό συντάχθηκε με προχειρότητα και περιλαμβάνει σοβαρές αστοχίες και ελλείψεις. Είναι βέβαιο ότι πολύ σύντομα θα παρουσιαστεί η ανάγκη για τη συμπλήρωση ή την τροποποίησή του με νέα νομοθετική παρέμβαση. Συζητάμε, επομένως, ένα ογκωδέστατο νομοσχέδιο με πάρα πολλές ρυθμίσεις, που έχει ως βασικό στόχο την ενίσχυση της αποτελεσματικότητας και της ταχύτητας της πειθαρχικής δικαιοσύνης. Εκφράζουμε την έντονη αντίθεσή μας στις διατάξεις που εξαντλούνται στην αυστηροποίηση του νομοθετικού πλαισίου που διέπει το πειθαρχικό δίκαιο των δημοσίων υπαλλήλων. Θεωρούμε ότι οι νέες ρυθμίσεις για την επιτάχυνση της πειθαρχικής διαδικασίας δεν διασφαλίζουν τα δικαιώματα των εμπλεκομένων, ενώ αφήνουν χώρο για την έκθεση των δημοσίων υπαλλήλων σε ανεξέλεγκτες καταγγελίες και την πιθανή ποινικοποίηση της συνδικαλιστικής δράσης.

Παράλληλα, το νομοσχέδιο, με τις διατάξεις του για τα πειθαρχικά παραπτώματα, ερμηνευτικά έρχεται σε αντίθεση με θεμελιώδη συνταγματικά δικαιώματα, όπως αυτό της συνδικαλιστικής ελευθερίας και της ελευθερίας της έκφρασης. Ταυτόχρονα, το υπό συζήτηση νομοσχέδιο δεν αντιμετωπίζει τις χρόνιες παθογένειες της δημόσιας διοίκησης στη χώρα μας και της κακοδιοίκησης. Δεν αντιμετωπίζει ούτε επιλύει το έλλειμμα συντονισμού των δημοσίων υπηρεσιών, την υποστελέχωση του δημόσιου τομέα, τη μη βέλτιστη στελέχωση των δημοσίων υπηρεσιών, τα φαινόμενα διαφθοράς· δεν καταπολεμά τη γραφειοκρατία και την έλλειψη αξιοκρατίας. Προβλέπει νέες αυστηρές ποινές, ενώ η εισαγωγή και η διατήρηση ασαφών εννοιών στις πειθαρχικές διαδικασίες εγκυμονεί σοβαρούς κινδύνους αυθαίρετων διώξεων των υπαλλήλων και, επίσης, δεν προβλέπει έναν διαφανή μηχανισμό διαχείρισης των πειθαρχικών παραπτωμάτων.

Ως προς τον στρατηγικό στόχο του νομοσχεδίου, που είναι ο εκσυγχρονισμός του δημόσιου τομέα και των διοικητικών διαδικασιών, θεωρούμε ότι αποτυγχάνει να δημιουργήσει ένα φιλικότερο σύστημα για τους πολίτες, που θα οδηγεί στη βελτίωση της αποτελεσματικότητας των παρεχόμενων υπηρεσιών, τη χρηστή διοίκηση, τη μείωση του κομματισμού και των πελατειακών σχέσεων. Ενόψει όλων των παραπάνω, το προτεινόμενο νομοσχέδιο, παρά τις διακηρυγμένες προθέσεις βελτίωσης και εκσυγχρονισμού, δεν πληροί τις αρχές της ισότητας, της διαφάνειας και της ανεξαρτησίας της διοίκησης. Εισάγει επικίνδυνες τομές, χωρίς ασφαλιστικές δικλείδες, ενισχύει τη συγκεντρωτική διοικητική εξουσία και αποδυναμώνει τον θεσμό της πειθαρχικής δικαιοσύνης.

Δηλώνουμε την αντίθεσή μας στο προτεινόμενο σχέδιο νόμου, διότι δεν αντιμετωπίζει επιτυχώς τα πραγματικά προβλήματα του Δημοσίου και των υπηρεσιών των Ο.Τ.Α. Το πειθαρχικό δίκαιο, όπως επιχειρείται να μεταρρυθμιστεί, δεν θα λύσει τα προβλήματα· θα μετακυλήσει τις ευθύνες στους υπαλλήλους, ενώ παράλληλα δεν εγγυάται τη λειτουργική αυτοτέλεια και τον σεβασμό στα δικαιώματα του υπαλλήλου και του πολίτη.

Εμείς θεωρούμε ότι μια μεταρρυθμιστική παρέμβαση θα πρέπει να οδηγεί σε απτά αποτελέσματα στην κοινωνία. Σαφώς και πρέπει να γίνουν μεταρρυθμίσεις στη δημόσια διοίκηση όχι όμως με τους όρους που εσείς θέτετε, αλλά με γνώμονα τη βελτίωση και τη λειτουργικότητα, τη δημιουργία ενός αποτελεσματικού δίκαιου και σύγχρονου συστήματος απονομής της πειθαρχικής δικαιοσύνης μέσω ενός διαφανούς μηχανισμού πρόβλεψης πειθαρχικών παραπτωμάτων για τους υπαλλήλους που θα εγγυάται την εύρυθμη λειτουργία της δημόσιας διοίκησης.

Αναλυτικότερα, θα αναφερθώ στην επί των άρθρων συνεδρίαση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Ελένη Καραγεωργοπούλου, Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ».

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, βρισκόμαστε σήμερα να συζητάμε ένα ακόμα νομοσχέδιο σε συνθήκες νομοθετικής ακράτειας από την πλευρά της Κυβέρνησης. Με το δόγμα νόμος και τάξη συζητάμε, νομοθετείτε με πολύ ταχείς ρυθμούς και διαδικασίες σαν να μην υπάρχει αύριο.

Ελάχιστες ημέρες πριν τη διακοπή των εργασιών της Βουλής λόγω θέρους, στην καρδιά ενός αποπνικτικού όχι μόνο λόγω υψηλών θερμοκρασιών καλοκαιριού η Κυβέρνηση εισάγει προς συζήτηση ένα ακόμα νομοσχέδιο πολλών Άρθρων για να ρυθμίσει δίκην νεκροθάφτη τα όσα ελάχιστα εργασιακά δικαιώματα δεν εξοντώσατε μέχρι τώρα με γενικές ρήτρες, τις οποίες θα ερμηνεύει κατά το δοκούν το καθεστώς καθορίζοντας ως παραπτώματα τιμωρητέα την αναξιοπρεπή ή ανάρμοστη -Ανάρμοστη σε σχέση με τι;- συμπεριφορά, την ανάξια για υπάλληλο συμπεριφορά εντός ή εκτός υπηρεσίας, την απλή απείθεια, την κακόβουλη άσκηση κριτικής των πράξεων της προϊσταμένης αρχής που γίνεται δημοσίως, γραπτώς ή προφορικώς, την παραβίαση της υποχρέωσης εχεμύθειας –εξαίρετη κυρία Τυχεροπούλου εσάς θα είχαν κατά νου όταν συνέθεσαν αυτή τη διάταξη-, την παρακώλυση της αξιολόγησης και κρατώντας για τον εαυτό του το ρόλο του κέρσορα με τα αδιάβλητη αντικειμενικά κριτήρια θα προβαίνει σε κάθε είδους διώξεις, θα επιβάλλει κάθε είδους ποινές μέχρι και την έσχατη αυτή της απόλυσης.

Σκοπός η μετατροπή κάθε χώρου εργασίας σε νεκροταφείο όπου καμία αντίρρηση, καμία αντίδραση, καμία δυσαρέσκεια, κανένας ψίθυρος καν αντιλόγου δεν θα δύναται να εκφραστεί. Η Anna Frank δεν επιτρέπεται να συνομιλεί με τα παιδιά της Παλαιστίνης και η θεατρολόγος, εκπαιδευτικός και Πρόεδρος του Συλλόγου Εκπαιδευτικών Ζακύνθου που οργάνωσε την εξαιρετική παράσταση πρέπει να καρατομηθεί επειδή η σωστή πλευρά της ιστορίας είναι με τους σιωνιστές φίλους της Κυβέρνησής σας. Μιας Κυβέρνησης απόλυτης κατάντιας, χολερικής απανθρωπιάς και κατ’ εξακολούθηση στρεψοδικίας, η οποία εκφραζόμενη διά του επίσημου φερεφώνου της Παύλου Μαρινάκη αποκαλεί ρατσιστές τους διαδηλωτές στη Σύρο και απαιτεί επιβολή νόμου και τάξης. Μια Κυβέρνηση που ζητάει διά του Υπουργού Υγείας «συγγνώμη» από τον λαό, τον δικό μας λαό, που επικροτεί το σφαγέα Νετανιάχου και τον λαό του Ισραήλ επίσης, με τις αλλαγές που επιχειρεί να θεσμοθετήσει η φίλη του Νετανιάχου χώρα προσπαθεί να χρεώσει τη σήψη και τη διαφθορά του συστήματος που εκπροσωπεί στους πολίτες.

Οι αποκαλύψεις της ευσυνείδητης υπαλλήλου του ΟΠΕΚΕΠΕ, το αίτημα της δασκάλας από το Μενίδι για σχολικό νοσηλευτή σε μαθητή της, η διεκδίκηση της νηπιαγωγού από την Παιανία για διαχωρισμό τμημάτων, η απαίτηση των εκπαιδευτικών του πρώτου Ειδικού Νηπιαγωγείου Πειραιά για την ασφαλή φοίτηση των μαθητών, η παρουσίαση της δασκάλας του 3ου Δημοτικού Σχολείου Ταύρου στα μάτια των μαθητών της γενοκτονίας στη Γάζα μέσω εικαστικών δημιουργιών αποτελούν για την Κυβέρνηση σας την αντικειμενική και υποκειμενική υπόσταση εγκληματικών παραπτωμάτων που χρήζουν της αμείλικτης αντιμετώπισης και τιμωρίας. Κατασκευάζετε Πειθαρχικά Συμβούλια αποκλειστικά από διορισμένα μέλη του Νομικού Συμβουλίου του Κράτους. Ήδη, η ΠΟΕ-ΟΤΑ, με 20 παρατηρήσεις της σε σημεία του νομοσχεδίου σας για την αυστηροποίηση στο Πειθαρχικό Δίκαιο των Δημοσίων Υπαλλήλων, σας δήλωσε την πλήρη αντίθεσή της και την πρόθεσή της να κινηθεί δικαστικά για την ακύρωσή του.

Παρατηρήσεις, βεβαίως, που δεν πρόκειται να λάβετε υπόψη, καθώς και κάθε αντίλογο εκ μέρους της αντιπολίτευσης, γιατί έτσι ενεργούν τα καθεστώτα. Έχουν την πλειοψηφία στη Βουλή και επιβάλλουν οτιδήποτε θεωρούν πως θα διατηρήσει ατιμωρητί την εξουσία τους. Κάθε ολοκληρωτικό καθεστώς που σέβεται τον εαυτό του φροντίζει και εμπλουτίζει το οπλοστάσιό του, ανανεώνοντας τον εξοπλισμό του, με σκοπό την πλήρη υποταγή στο κράτος-επιχειρηματία, την προληπτική πειθάρχηση, το χτύπημα της συνδικαλιστικής δράσης, τη φίμωση κάθε αντιπολιτευτικής φωνής, με στόχο την προληπτική καταστολή των εργαζομένων.

Το σχέδιο νόμου συνιστά, λοιπόν, ένα νομοθετικό μόρφωμα αυταρχισμού και εκφοβισμού. Αντί να επιδιώκει τη βελτίωση της διοικητικής λειτουργίας και την αξιοκρατία, επιλέγει να στραφεί κατά των ίδιων των υπαλλήλων. Η απουσία εσωτερικών μηχανισμών ελέγχου, η κατάργηση συμμετοχής αιρετών στα πειθαρχικά, η μετατροπή κάθε πειθαρχικής παράλειψης σε αιτία απόλυσης και η αυθαίρετη επίδοση εγγράφων συνιστούν επικίνδυνη διολίσθηση προς ένα καθεστώς τιμωρητικού δημοσιοϋπαλληλισμού. Το σύστημα που προτείνετε δύναται να μετατραπεί σε εργαλείο διοικητικών εκκαθαρίσεων, εύνοιας προς ημετέρους. Αυτούς που θέλετε να κρατήσετε.

Αν δεν αναθεωρηθεί ριζικά, ο νόμος, πλέον, του κράτους την επόμενη εβδομάδα, θα διαλύσει θεμελιώδεις εγγυήσεις του διοικητικού δικαίου και έννομης προστασίας. Σε μια συνέχεια, βέβαια, άλλων νομοθετημάτων, με τα οποία επιτυγχάνετε τον σκοπό σας. Τη διάλυση του κοινωνικού ιστού, την κάμψη πάσης φύσεως αντιδράσεων.

Το σχέδιο νόμου, λοιπόν, εισάγει σειρά αυστηροποιημένων, ενίοτε αόριστων, διατάξεων, που ενέχουν σοβαρότατους κινδύνους για την προστασία συνταγματικών και θεμελιωδών δικαιωμάτων δημοσίων υπαλλήλων. Πολλές από αυτές παραβιάζουν την αρχή της αναλογικότητας, συγκρούονται με τη νομολογία του ΕΔΔΑ και τον Χάρτη Θεμελιωδών Δικαιωμάτων της Ευρωπαϊκής Ένωσης και περιέχουν ασαφείς διατυπώσεις, που επιτρέπουν αυθαιρεσίες και πολιτικές παρεμβάσεις.

Στα κωλύματα διορισμού προβλέπεται ότι δεν διορίζονται υπάλληλοι όταν έχουν παραπεμφθεί με τελεσίδικο βούλευμα ή απευθείας κλήση για κακούργημα, ακόμα και χωρίς τελεσίδικη ποινική καταδίκη. Επιπλέον, επεκτείνετε το κώλυμα και σε περιπτώσεις απόπειρας ή συμμετοχής σε τέλεση ποινικού αδικήματος. Σοβαρά ζητήματα νομιμότητας, γιατί παραβιάζετε το τεκμήριο αθωότητας. Αυτό κατοχυρώνεται στο Άρθρο 6 παρ.2 της ΕΣΔΑ, στο Άρθρο 25 του Συντάγματος, όπου ο αποκλεισμός στο δημόσιο λειτούργημα λόγω ποινικής δίωξης χωρίς τελεσίδικη καταδίκη παραγνωρίζει τον θεμελιώδη κανόνα ότι κανείς δεν θεωρείται ένοχος πριν την αμετάκλητη καταδίκη του.

Συνεπώς, οι σχετικές διατάξεις αντιβαίνουν στην αρχή της ενοχής και της αναλογικότητας της κύρωσης, δηλαδή, της επιβολής διοικητικών συνεπειών μόνο εφόσον αποδειχθεί υπαιτιότητα. Η αυτόματη επιβολή κωλυμάτων πριν τη δικαστική κρίση δημιουργεί, πρακτικά, την ποινή χωρίς δίκη.

Η αναφορά σε απόπειρα ή συμμετοχή χωρίς καταδικαστική απόφαση οδηγεί σε προληπτικό αποκλεισμό, ελλείψει αποδεικτικού ερείσματος και δικονομικής τεκμηρίωσης. Αυτό είναι αντίθετο με την αρχή της νομικής βεβαιότητας και τη γενική αρχή της αναλογικότητας. Ο χάρτης θεμελιωδών δικαιωμάτων της Ευρωπαϊκής Ένωσης αποτελεί δεσμευτικό κείμενο δικαίου της Ευρωπαϊκής Ένωσης από το 2009 μετά τη Συνθήκη της Λισαβόνας, κατοχυρώνει, μεταξύ άλλων, την αρχή της αθωότητας, το δικαίωμα πρόσβασης σε δίκαιη διαδικασία, την απαγόρευση διπλής δίωξης και τιμωρίας, τη γενική αρχή αναλογικότητας για κάθε περιορισμό θεμελιωδών δικαιωμάτων.

Η εν λόγω διάταξη προβλέπει ότι κάθε περιορισμός πρέπει να προβλέπεται από τον νόμο, να σέβεται τον πυρήνα του σχετικού δικαιώματος και να είναι αναγκαίος και ανάλογος προς θεμιτό σκοπό γενικού συμφέροντος. Η αναλογικότητα ποινών, αν και δεν ρυθμίζεται αυτοτελώς στον Χάρτη, αναγνωρίζεται ρητά στη νομολογία του Δικαστηρίου της Ευρωπαϊκής Ένωσης και του ΕΔΔΑ ως κρίσιμο κριτήριο συμβατότητας διοικητικών και πειθαρχικών κυρώσεων με τα θεμελιώδη δικαιώματα. Η αναλογικότητα ποινών πηγάζει, επίσης, από τη νομολογία του Δικαστηρίου της Ευρωπαϊκής Ένωσης και του ΕΔΔΑ.

Για την αυτοδίκαιη αργία. Αυτομάτως τίθεται σε αργία υπαλλήλους από την υπηρεσία σε περιπτώσεις άσκησης ποινικής δίωξης για ορισμένα αδικήματα ή επιβολής περιοριστικών όρων, απαγόρευση εξόδου από τη χώρα, υποχρέωση εμφάνισης σε Αστυνομικό Τμήμα, ακόμα και χωρίς παραπομπή σε δίκη ή τελεσίδικη απόφαση.

Είναι συμβατή αυτή η ρύθμιση με το εθνικό και ενωσιακό Δίκαιο; Είναι βέβαιο ότι δεν παραβιάζεται το τεκμήριο αθωότητας, όπως κατοχυρώνεται στο άρθρο 6 παράγραφος 2 της ΕΣΔΑ, στο άρθρο 48 του Χάρτη Θεμελιωδών Δικαιωμάτων; Μήπως αντιβαίνει στην αρχή της αναλογικότητας, δεδομένου ότι η αργία επιβάλλεται αυτομάτως, χωρίς να εξετάζεται η σοβαρότητα της πράξης; Ή η τυχόν επικινδυνότητα του υπαλλήλου; Ή η ανάγκη προστασίας του δημοσίου συμφέροντος, στη συγκεκριμένη περίπτωση;

Πρόκειται για γενική, αυτόματη, αδιάκριτη διοικητική κύρωση, που δεν εξαρτάται από αξιολόγηση πραγματικών περιστάσεων. Κατά το δοκούν, ο έχων το δικαίωμα κρίσης, ο έχων το δικαίωμα να αποφασίζει, θα κρίνει. Και αυτό, αυτομάτως, μπορεί να καταστρέψει τη ζωή κάποιου ανθρώπου.

Δεν προβλέπεται προηγούμενη ακρόαση του υπαλλήλου. Αλήθεια; Δεν υπάρχει το δικαίωμα ακρόασης; Δεν παραβιάζεται το άρθρο 20 παράγραφος 2 του Συντάγματος; Ή της νομολογίας του Συμβουλίου της Επικρατείας, το οποίο έχει κρίνει ότι ακόμα και διοικητικά μέτρα, με σοβαρές συνέπειες, απαιτούν προηγούμενη ακρόαση και αιτιολογία; Δεν δημιουργείται σοβαρός κίνδυνος επιλεκτικής καταχρηστικής εφαρμογής;

Είστε πολύ βέβαιοι γι’ αυτά που πράττετε. Τις απαντήσεις, βεβαίως, θα τις πάρετε από τους πολίτες, αλλά και από τους φορείς -θέλω να πιστεύω- αύριο.

Η εκτελεστική εξουσία, μέσω της πειθαρχικής ιεραρχίας, μπορεί να αξιοποιήσει την απλή κίνηση ποινικής διαδικασίας, για πολιτικούς ή εκφοβιστικούς σκοπούς ιδιαίτερα σε περιπτώσεις υπαλλήλων που ασκούν καθήκοντα ευθύνης ή ελέγχου.

Είναι νωπή στη μνήμη μας η περίπτωση της εκπαιδευτικού, που τη συνέλαβαν, χωρίς διακριτικά, αστυνομικοί, στη μέση του δρόμου, για συνδικαλιστική δράση. Την πήραν στο Τμήμα. Την κακοποίησαν ουσιαστικά, για να την αφήσουν ελεύθερη μετά από λίγες ώρες. Σε αυτά συντάσσεστε. Αυτά θέλετε να κάνετε μια κανονικότητα.

Πειθαρχικές ποινές για μη συμμόρφωση, με διαδικασίες αξιολόγησης. Υπερβολική αυστηρότητα και αντίθεση με την αρχή αναλογικότητας. Η πρόβλεψη ότι η απλή παράλειψη άμεσης συμμετοχής σε διοικητικές διαδικασίες, όπως αξιολόγηση, στοχοθεσία ή επιμόρφωση, τιμωρείται υποχρεωτικά με πειθαρχική ποινή και πρόστιμο όχι κατώτερο από αποδοχές 2 μηνών. Και, σε περίπτωση επανάληψης, μπορεί να επισύρει οριστική παύση, απόλυση. Αυτό δεν είναι δυσανάλογη κύρωση για διοικητική συμπεριφορά, που δεν ενέχει αναγκαία ανάρμοστη διαγωγή ή ηθική απαξία, αλλά ενδέχεται να εκφράζει διαφωνία με την εφαρμοζόμενη αξιολογική πολιτική;

Δεν επιτρέπεται να έχει άποψη ο υπάλληλος; Προβλήματα υγείας, φόρτος εργασίας, απουσία κατάλληλης πληροφόρησης δεν συγχωρούνται; Διοικητικά ελλείμματα στην υποστήριξη της διαδικασίας; Ποιος εγγυάται για όλα αυτά; Το κράτος; Αυτό που συλλαμβάνει, για ένα αποτύπωμα σε σακούλα και φυλακίζει, όταν οι «Φραπές» και «Χασάπης» κυκλοφορούν ελεύθεροι, χωρίς καμία συνέπεια, χωρίς παρέμβαση Εισαγγελέα; Όταν αυτοί που κατά σπατάλησαν το δημόσιο χρήμα, παίρνοντας 19 εκατομμύρια αγρότες από την Κρήτη, δεν έχουν ακόμα συλληφθεί; Όταν ακόμα εξετάζονται οι ΑΦΜ τους;

Η κύρωση οριστικής παύσης, στο άρθρο 109 του ν.3528/2007, είναι η βαρύτερη πειθαρχική ποινή και συνήθως επιφυλάσσεται για πράξεις βαριάς υπηρεσιακής ανεπάρκειας ή ανάρμοστης ηθικής συμπεριφοράς ή για ποινικά σημαντικές παραβάσεις. Η εφαρμογή αυτής της κύρωσης για διοικητική παράλειψη, σε αξιολογική διαδικασία, διαβρώνει τη διάκριση μεταξύ πειθαρχικών βαθμίδων και αντιστρατεύεται το πνεύμα του άρθρου 52.1 του Χάρτη Θεμελιωδών Δικαιωμάτων της Ευρωπαϊκής Ένωσης, το οποίο απαιτεί εγγυήσεις δίκαιης διαδικασίας.

Φυσικά και υπάρχει εκφοβιστικός χαρακτήρας και περιορισμός ελευθερίας γνώμης. Η σύνδεση αξιολογικών διαδικασιών με πειθαρχικές ποινές εξόντωσης μπορεί να εκληφθεί ως μηχανισμός συμμόρφωσης μέσω φόβου. Και αυτό, ιδιαίτερα σε περιβάλλοντα όπου η αξιολόγηση συνδέεται με υποκειμενικές κρίσεις, πίεση στην ελευθερία έκφρασης ή επαγγελματικής συνείδησης των υπαλλήλων.

Αναδρομική εφαρμογή. Πρόβλημα ασφάλειας Δικαίου. Η διάταξη εφαρμόζεται ήδη από την αξιολογική περίοδο του 2025, παρότι δεν έχουν ακόμα δημοσιευτεί οι εφαρμοστικές Αποφάσεις. Δεν έχει παρασχεθεί χρόνος ενημέρωσης και εκπαίδευσης των υπαλλήλων.

Πρέπει να αναθεωρηθεί ριζικά όλο το άρθρο 61. Να προβλέπει αναλογικό εύρος ποινών με κλιμάκωση. Να περιορίζει την επιβολή απόλυσης σε ακραίες διαπιστωμένα επίμονες και δόλιες περιπτώσεις. Να διασφαλίζει δικαίωμα ακρόασης, τεκμηρίωση υπαιτιότητας και εξέταση ειδικών περιστάσεων.

Θα περιμένουμε την ακρόαση των φορέων και θα τοποθετηθούμε, αναλυτικότερα, στις επόμενες συνεδριάσεις.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ):** Είναι ένα νομοθέτημα μείζονος σημασίας και μεγάλου ειδικού βάρους και είναι ένα νομοθέτημα, νομίζω, τροχιοδεικτικό των απόψεων που κυριαρχούν στην Κυβέρνηση και σε σχέση με τη λειτουργία του δημόσιου τομέα και σε σχέση βεβαίως με τα κατακτημένα δικαιώματα των πολιτών. Και δεν θα μπορούσε να είναι αλλιώς, διότι εγώ είχα την εμπειρία στην προηγούμενη Κοινοβουλευτική Περίοδο να είμαι Τομεάρχης Δικαιοσύνης και αυτήν Εσωτερικών και έτσι μπορώ να συγκρίνω αυτό το γενικότερο αφήγημα της συντηρητικής παράταξης το νόμος και τάξη, η αυστηροποίηση των ποινών που επήλθε με έναν εξαιρετικά έντονο τρόπο στο Ποινικό Δίκαιο, δεν θα μπορούσε να μείνει μόνο εκεί, αλλά να επεκταθεί, είναι λογικό στη λογική της Κυβέρνησης, να επεκταθεί και σε όλους τους τομείς, σε όλη τη δημόσια σφαίρα. Με αυτή την έννοια, λοιπόν, δεν μας προκαλούν κατάπληξη αυτές οι διατάξεις του Πειθαρχικού Δικαίου των δημοσίων υπαλλήλων, προκαλούν, όμως, την αντίδραση και τη δική μας και κυρίως των ίδιων των ενδιαφερομένων.

Θέλω να σημειώσω το εξής, κατά την άποψή μας, δεν πρόκειται για μία συντεχνιακή διεκδίκηση, δεν πρόκειται για μία συντηρητική κατοχύρωση των όσων υπάρχουν, είναι μία επιθετική διεκδίκηση, για να παραμείνουν τα δικαιώματα των πολιτών απέναντι σε ένα κράτος το οποίο έχει δώσει δείγματα γραφής και αυταρχισμού, απομείωσης κοινωνικών δικαιωμάτων και, κυρίως, περιστολής διεκδικητικών αγώνων.

Νομίζω δύο είναι οι πυλώνες οι βασικοί του νομοθετήματος. Ο πρώτος έχει σχέση με αυτό καθαυτό τον Πειθαρχικό Κώδικα και ο δεύτερος έχει σχέση με το κέντρο των διοικητικών μεταρρυθμίσεων.

Κανείς καλόπιστος ομιλητής, Εισηγητής, δεν θα αρνηθεί την ανάγκη να υπάρχει ένα λειτουργικό, αποτελεσματικό και δίκαιο σύστημα Πειθαρχικού Δικαίου στον δημόσιο τομέα. Και εντυπωσιάζομαι, γιατί αυτό που αποτελεί, ας πούμε, τη ναυαρχίδα, την κορωνίδα της πρότασης του Υπουργείου, η πειθαρχική δίωξη και, ως συνέπεια της δίωξης, ενδεχομένως, η απόλυση, εδράζεται, αφενός μεν, σε ομολογημένες παραβιάσεις, σε ομολογημένα παραπτώματα των παραπεμπόμενων υπαλλήλων, που έχουν μια έντονη ποινική απαξία και γι’ αυτά κανείς δεν νομίζω ότι έχει ουσιαστική αντίρρηση. Όταν, όμως, υπεισέρχεται ως πειθαρχικό παράπτωμα η άρνηση για τις διαδικασίες της αξιολόγησης, που είναι μία συνδικαλιστική, πολιτική επιλογή, η οποία καλύπτεται από τα συνδικαλιστικά όργανα των υπαλλήλων, εκεί πια καταλαβαίνουμε ότι κοντά στα ατιμωτικά αδικήματα του Ποινικού Κώδικα, καταγράφεται, χαρακτηρίζεται και μία δραστηριότητα αμιγώς πολιτική, αυτής της στάσης που προκύπτει από τη συνδικαλιστική δραστηριότητα των εργαζομένων, η οποία μπορεί να περιλαμβάνει μορφές πολιτικής ανυπακοής.

Έτσι είναι στις φιλελεύθερες δημοκρατίες, δεν βγαίνει ένα occasion, δεν βγαίνει ένα διάταγμα και, ως λόχος, ο πολίτης υπακούει. Έχει το δικαίωμα να αντιδράσει, έχει το δικαίωμα να είναι ανυπάκουος, έχει το δικαίωμα να είναι επιθετικός, έχει το δικαίωμα να διαδηλώσει. Ειλικρινά, είμαι εξαιρετικά ανήσυχος για τη λογική που διέπει το κυβερνητικό νομοθέτημα σε ό,τι αφορά τη διεκδίκηση των δικαιωμάτων, των συνδικαλιστικών, των κοινωνικών, των πολιτικών, των εργαζομένων.

Με αυτή την έννοια λοιπόν, αυτού του τύπου η ένταξη συνδικαλιστικής πολιτικής δράσης δίπλα στα ατιμωτικά, ξαναλέω, αδικήματα του ποινικού κώδικα, που προβλέπουν την ποινή της απόλυσης είναι ενδεικτικό του πώς προσεγγίζει η Κυβέρνηση τα κοινωνικά δικαιώματα και τη διεκδίκησή τους.

Κοντά σε αυτό, βεβαίως, “δίδυμο αδελφάκι του” είναι και η επιχειρηματολογία του κ. Πρωθυπουργού περί άρσης της μονιμότητας και περί ανατροπής όλου αυτού του θεσμικού πλαισίου που είχαμε συνομολογήσει ως έννομη τάξη, ως πολιτικό σύστημα, τουλάχιστον από τη μεταπολίτευση και εδώ.

Υπάρχουν σοβαρά νομικά ζητήματα. Θα περιμένουμε και την έκθεση επιστημονικής υπηρεσίας της Βουλής. Παραδείγματος χάρη, η απάλειψη από τα πειθαρχικά συμβούλια εκπροσώπησης των δημοσίων υπαλλήλων είναι ένα πρόβλημα. Ακούω τον κ. Υπουργό, ο οποίος ισχυρίζεται ότι η παρουσία των μελών του Νομικού Συμβουλίου του Κράτους καλύπτει αυτή την έλλειψη κι εδώ πρέπει να μας πει το Νομικό Συμβούλιο του Κράτους, εν πάση περιπτώση, εάν θεωρούν εαυτούς δημοσίους υπαλλήλους ή λειτουργούς. Διότι, μέχρι τώρα, ήταν ένας παράγων ευθυκρισίας και αντικειμενικότητας η παρουσία των υπαλλήλων στα πειθαρχικά συμβούλια που τους αφορούσαν.

Με μία γρήγορη επισκόπηση που έκανα, οι εκπρόσωποι των υπαλλήλων στα ατιμωτικά αδικήματα του ποινικού κώδικα, δεν είχαν αντίρρηση για την ποινή, γιατί είχε επιβληθεί σε ποινές, είτε αυτές αφορούσαν μικρότερες ποινές είτε της οριστικής παύσης, άρα η λογική ότι καλύπτουν τους συναδέλφους τους, από τα στοιχεία τουλάχιστον που επισκόπησα εγώ, δεν προκύπτει.

Επίσης, ένα ζήτημα νομικό είναι η λεγόμενη πειθαρχική συνδιαλλαγή. Εμείς, στο δίκαιό μας, δεν την έχουμε εντάξει σε ευρεία έκταση, υπάρχει ο θεσμός της ποινικής συνδιαλλαγής, ο οποίος δεν έχει προχωρήσει και δεν έχει μπολιάσει το δικαιικό μας σύστημα. Δεν ξέρω αν ο θεσμός της πειθαρχικής συνδιαλλαγής θα μπορέσει να τελεσφορήσει ή θα είναι ένα αντικείμενο εκβιασμών και πιέσεων σε βάρος του παραπεμπόμενου υπαλλήλου.

Επίσης, ένα ζήτημα που με απασχολεί σε σχέση πάλι με τη σύσταση των πειθαρχικών συμβουλίων. Ο παραπεμπόμενος υπάλληλος, με όλη την προδικασία που προβλέπεται, μπορεί να εξαντλήσει τα δικαιώματα που προσιδιάζουν στον παραπεμπόμενο και θα το εξηγήσω στην κατ’ άρθρο τι εννοώ.

Επίσης, η λογική της απάλειψης των εκπροσώπων των εργαζομένων από τα πειθαρχικά συμβούλια, για την επίσπευση των διαδικασιών, πάλι δεν πατάει στην πραγματικότητα, διότι φαίνεται ότι η αργοπορία, η μη σύσταση των πειθαρχικών συμβουλίων, είναι αβελτηρία και αδυναμία της διοίκησης αυτής καθ’ αυτής και όχι των εκπροσώπων των εργαζομένων.

Με αυτή την έννοια, λοιπόν, η απομάκρυνση των εκπροσώπων των εργαζομένων, εκτός του ότι δείχνει μία στοχοποίηση από πλευράς Υπουργείου, δημιουργεί και προβλήματα, σας είπα, ενδεχόμενης συνταγματικότητας, γιατί ακριβώς δεν έχει ξεκαθαρίσει η φύση των μελών του Νομικού Συμβουλίου του Κράτους, τα οποία θα υποκαταστήσουν τους υπαλλήλους.

Έχω και μια άλλη παρατήρηση, δεν θυμάμαι, νομίζω είναι εξαιρετικά σπάνιο να είναι ένας βαθμός δικαιοδοσίας.

Δηλαδή, πηγαίνει στο πειθαρχικό συμβούλιο, αποφαίνεται και τελειώνει η διαδικασία εδώ. Δεν προβλέπεται δεύτερος βαθμός και αυτό νομίζω είναι επίσης ένα πρόβλημα.

Θέλω, επίσης, να αναφερθώ στο Ελληνικό Κέντρο Εμπειρογνωμοσύνης Διοικητικών Μεταρρυθμίσεων. Έρχεται σε μία περίοδο που τη χώρα σκιάζει το σκάνδαλο του ΟΠΕΚΕΠΕ. Και νομίζω ότι, με βάση τα όσα προκύπτουν από την πρόταση του Υπουργείου για το νέο πειθαρχικό δίκαιο και για τη δημιουργία αυτού του Νομικού Προσώπου Ιδιωτικού Δικαίου, μπορεί να κυοφορείται ένας νέος ΟΠΕΚΕΠΕ. Γιατί; Γιατί, όπου υπάρχει δομή η οποία διαχειρίζεται χρήματα, προγράμματα και είναι ιδιωτικού δικαίου, χωρίς τα εχέγγυα λειτουργίας του δημόσιου, χωρίς τον χαρακτήρα και τα εχέγγυα λειτουργίας ενός Νομικού Προσώπου Δημοσίου Δικαίου, εύκολα μπορεί να μετατραπεί σε έναν μηχανισμό πλουτισμού αδιαφανών χρηματοδοτήσεων.

Και, να προσθέσουμε άλλον ένα παράγοντα στη δημόσια ζωή που θα υπονομεύσει τις όποιες καλές προθέσεις θα είχε το Υπουργείο. Επί της αρχής, αλλά δεν θέλω να γίνομαι μάντης κακών. Απλώς, αυτό είναι αποτέλεσμα της συγκυρίας. Επί της αρχής, λοιπόν, θέλω να αντιληφθώ ποιος είναι ο λόγος δημιουργίας αυτής της δομής. Ισχυρίζεται το Υπουργείο ότι θέλει να μεταδώσει τεχνογνωσία σε χώρες που θέλουν να πληροφορηθούν και να ενσωματώσουν βέλτιστες πρακτικές για τη διοίκησή τους, κι ότι αυτό ενδεχομένως δεν μπορεί να το κάνει το Εθνικό Κέντρο Δημόσιας Διοίκησης και Αυτοδιοίκησης. Απ’ όσο έχω αντιληφθεί κι απ’ όσο λένε και οι ίδιοι οι εργαζόμενοι του ΕΚΔΔΑ, να το πω με τη συντομογραφία του, τέτοιο κόλλημα δεν υπάρχει.

Από την άλλη μεριά, ενδεικτικά, οι αρμοδιότητες του ΕΚΔΔΑ είναι εκτεταμένες. Καταρχάς, είναι ο εθνικός στρατηγικός φορέας εκπαίδευσης και επιμόρφωσης των υπαλλήλων και των λειτουργών του δημόσιου τομέα. Μάλιστα, ανατρέχοντας είδα ότι ακόμη και ημών των βουλευτών, δηλαδή, έχει αρμοδιότητα ακόμη και για εμάς και κακώς δεν έχουμε αξιοποιήσει αυτή τη δυνατότητα, αυτή την πρόβλεψη του ΕΚΔΔΑ. Αυτό που αναδεικνύει τον έντονο θεσμικό του χαρακτήρα είναι ότι είναι ο βασικός σύμβουλος του Κράτους για τη βελτίωση της οργάνωσης, της αποτελεσματικότητας και της αποδοτικότητας της δημόσιας διοίκησης. Επίσης, έχει ευθύνη να παρέχει εκπαίδευση επιτελικού και αναπτυξιακού χαρακτήρα σε υπαλλήλους και λειτουργούς και τα στελέχη της δημόσιας διοίκησης. Και είναι αρμόδιο για την αναβάθμιση του ανθρώπινου δυναμικού, για τον εκσυγχρονισμό του δημόσιου τομέα και των φορέων του, αλλά μέσα από την έρευνα, την τεκμηρίωση, τη διάχυση καινοτομιών, των καλών πρακτικών της τεχνογνωσίας και τη συνδιαμόρφωση κι αποτελεσματική κι αποδοτική υλοποίηση δημόσιων πολιτικών.

Στον ίδιο τον ιδρυτικό του νόμο, λέει ότι μπορεί να εκπονεί μελέτες, να διεξάγει έρευνες και βεβαίως να παρέχει συμβουλευτικές υπηρεσίες. Βλέποντας λοιπόν, ακροθιγώς, τον καταστατικό χάρτη του ΕΚΔΔΑ, δεν βλέπω ότι αφήνει ζωτικό χώρο για ένα Νομικό Πρόσωπο Ιδιωτικού Δικαίου το οποίο θα έχει ανάλογες αρμοδιότητες, ανάλογη αποστολή και ανάλογη στοχοθεσία. Είναι μία βασική πληγή της δημόσιας διοίκησης και έχετε επίγνωση κύριε Υπουργέ, το ξέρω από τις πολλές κουβέντες που έχουμε κάνει, ότι η επικάλυψη και η σύγχυση αρμοδιοτήτων είναι ένας βασικός παράγοντας της δυσλειτουργίας του δημόσιου τομέα. Και επειδή αυτή τη στιγμή κάνετε και τον χάρτη της αυτοδιοίκησης, το βιώνετε και επί του πεδίου.

Το να δημιουργήσουμε, λοιπόν, έναν επιπλέον χώρο, μια επιπλέον δομή, με στόχο και δραστηριότητα ανάλογη με το ΕΚΔΔΑ το οποίο είναι ένας θεσμός δοκιμασμένος 40 χρόνια και ξέρουμε τι μπορεί να κάνει, θεωρώ ότι και το έργο του ΕΚΔΔΑ υπονομεύουμε, αλλά και αυτή η καινούργια δομή που πάτε να κάνετε αλλότριους σκοπούς έρχεται να εξυπηρετήσει.

Μου κάνει εντύπωση ότι θα μεταφέρετε τα στελέχη του ΕΚΔΔΑ στον νέο φορέα. Άρα, εκ των πραγμάτων, θα υπονομευθεί η λειτουργία του ΕΚΔΔΑ. Η χρηματοδότηση του ΕΚΔΔΑ από διάφορες πηγές προβλέπεται στον καταστατικό του χάρτη. Μπορεί να αντλήσει δηλαδή. Αν δεν γίνεται αυτό, αυτό έχει σχέση με την αδυναμία της διοίκησης και την αδυναμία του ίδιου του Υπουργείου να αξιοποιήσει αυτές τις δυνατότητες. Το ΕΚΔΔΑ, στα όσα χρόνια λειτουργεί, έχει δείξει με πολυάριθμες δράσεις, και με φορείς της Ευρωπαϊκής Ένωσης αλλά και με φορείς εκτός Ευρωπαϊκής Ένωσης, ότι είναι ανοιχτό και αποτελεσματικό στις διεθνείς συνεργασίες.

Εδώ, έχω έναν κατάλογο με δεκάδες φορείς, όπως Φινλανδία, Ολλανδία, Τσεχία, μέχρι και τη Λαϊκή Δημοκρατία της Κίνας, με τη Microsoft και τη Google, συνεργασία με ελληνικά Πανεπιστημιακά Ιδρύματα. Δηλαδή, έχουμε μία πλήρη δομή η οποία είναι αποτελεσματική, μπορούμε να επενδύσουμε, μπορούμε να τη στηρίξουμε, να την αναδείξουμε και αντ’ αυτού δημιουργούμε μία καινούργια ιδιωτικού χαρακτήρα, Ιδιωτικού Δικαίου για την ακρίβεια, για τη στελέχωση της οποίας παίρνουμε και τα στελέχη του ΕΚΔΔΑ.

Επίσης, αυτή η νέα δομή που πάτε να δημιουργήσετε, βλέπω ότι δεν έχει μόνιμους υπαλλήλους. Θα έχει προσωπικό αποκλειστικά Ιδιωτικού Δικαίου, οι οργανικές του θέσεις θα είναι μόλις 35 και παρόλη την προσπάθεια που γίνεται μέσα από την τεκμηρίωση των διατάξεων δεν έχουμε πειστεί ότι θα είναι μία πρωτοβουλία η οποία θα έχει αποτέλεσμα, θα αναβαθμίσει τη Δημόσια Διοίκηση της χώρας μας και κυρίως θα επιτελέσει τον ρόλο για τον οποίο προορίζεται.

Έχω υπερβεί τον χρόνο μου, κύριε Πρόεδρε. Δεν θα ήθελα να επεκταθώ περισσότερο. Ούτως ή άλλως, έχουμε αύριο τους φορείς. Έχουμε και την κατ’ άρθρο. Νομίζω ότι σημειακά αναφέρθηκα στα δύο μείζονα γεγονότα σε αυτό καθεαυτό τον Πειθαρχικό Κώδικα και στην ίδρυση του Ελληνικού Κέντρου Εμπειρογνωμοσύνης. Για τα υπόλοιπα, θα τοποθετηθώ στη συνέχεια της διαδικασίας.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Αξιότιμοι κύριε Υπουργέ και κυρία Υφυπουργέ, σήμερα, εξετάζουμε ένα νομοσχέδιο που υποτίθεται ότι στοχεύει στον εκσυγχρονισμό της πειθαρχικής δικαιοσύνης στο δημόσιο. Στην πραγματικότητα, όμως, βρισκόμαστε μπροστά σε μία μεθοδική προσπάθεια συγκεντρωτισμού και, αν θέλετε, περιορισμού της ανεξαρτησίας της Δημόσιας Διοίκησης. Και εξηγούμαι.

Το νομοσχέδιο αυτό πιστεύουμε ότι δεν εκσυγχρονίζει, δεν βελτιώνει αντιθέτως υπονομεύει βασικές συνταγματικές αρχές περιορίζοντας δικαιώματα και ανοίγοντας επικίνδυνες πόρτες, οι οποίες σε πολλές περιπτώσεις είναι ήδη ανοικτές, πολιτικής χειραγώγησης στη δημόσια διοίκηση. Πρόκειται για μία νομοθέτηση που αντί να ενισχύσει την αποτελεσματικότητα και την ταχύτητα των πειθαρχικών διαδικασιών καταλύει βασικές εγγυήσεις του κράτους δικαίου, του τεκμηρίου της αθωότητας, της αναλογικότητας και της συμμετοχής των εργαζομένων και όλα αυτά στο όνομα μιας επίπλαστης αποτελεσματικότητας που στην ουσία κρύβει αυτό που είπα και προηγουμένως, πολιτική χειραγώγηση και εκφοβισμό.

Πρώτον, το νομοσχέδιο ενισχύει τον κεντρικό έλεγχο του Υπουργού Εσωτερικών ο οποίος αποκτά ρόλο απευθείας πειθαρχικού προϊσταμένου. Σύμφωνα με το άρθρο 103 του Συντάγματος οι δημόσιοι λειτουργοί είναι εκτελεστές της θέλησης του κράτους και υπηρετούν το λαό, όχι την Κυβέρνηση, όχι την εκάστοτε Κυβέρνηση, το νομοσχέδιο όμως ενισχύει τον ρόλο του Υπουργού Εσωτερικών ως απευθείας πειθαρχικού προϊσταμένου ακυρώνοντας επί της ουσίας την ανεξαρτησία της διοίκησης. Με τα άρθρα 18 και 28, πολιτικά πρόσωπα μπορούν να παραπέμπουν υπαλλήλους απευθείας στο πειθαρχικό συμβούλιο, δηλαδή το ίδιο το εκτελεστικό κέντρο αποφασίζει ποιος θα τεθεί υπό πειθαρχικό έλεγχο. Αυτό συνιστά κατάφωρη υπονόμευση της ανεξαρτησίας της δημόσιας διοίκησης και εισάγει τον φόβο της πολιτικής δίωξης.

Δεύτερον, αντί να παρέχει σαφείς και αντικειμενικούς κανόνες το σχέδιο νόμου χρησιμοποιεί αόριστες και ολισθηρές έννοιες που δύσκολα μπορούν να καταστούν συγκεκριμένες, όπως «λόγοι δημοσίου συμφέροντος», «εύρυθμη λειτουργία» και αναφέρομαι στο άρθρο 104. Στο όνομα δηλαδή αυτών των γενικών όρων μπορεί οποιοσδήποτε υπάλληλος να απομακρύνεται προληπτικά από τα καθήκοντά του χωρίς έλεγχο χωρίς θεσμικές εγγυήσεις.

Τρίτον, θεσμοθετείται η ποινικοποίηση της υπόνοιας με μία απλή παραπομπή, ακόμα και πλημμέλημα ο υπάλληλος θα τίθεται σε αργία πριν καν υπάρξει τελεσίδικη δικαστική απόφαση και αναφέρομαι στα άρθρα 3 και 7. Έτσι το τεκμήριο της αθωότητας παρακάμπτεται και αυτό προσβάλλει ευθέως και το άρθρο 6 της ΕΣΔΑ και το άρθρο 20 του Συντάγματος για δίκαιη δίκη.

Οι πειθαρχικές διαδικασίες αφαιρούνται από τα πειθαρχικά συμβούλια που περιλαμβάνουν αιρετούς εκπροσώπους εργαζομένων και δικαστικούς λειτουργούς και μεταφέρονται στο Νομικό Συμβούλιο του Κράτους, δηλαδή σε όργανο της ίδιας διοίκησης, ο κατήγορος και ο δικαστής ταυτίζονται ούτε συνδικαλιστικοί εκπρόσωποι ούτε δικαστικοί λειτουργοί. Που είναι οι θεσμικές εγγυήσεις αμεροληψίας; Το Ευρωπαϊκό Δικαστήριο Δικαιωμάτων του Ανθρώπου έχει κρίνει ότι οι πειθαρχικές διαδικασίες πρέπει να παρέχουν πλήρεις εγγυήσεις ανεξαρτησίας, πλήρεις εγγυήσεις ακρόασης και επειδή η Εισηγήτρια της κυβερνητικής Πλειοψηφίας μας ανέφερε παραδείγματα της Γαλλίας και της Σουηδίας, ξεχνώντας όμως να πει ότι στην Ευρώπη και από τη Γαλλία μέχρι και τη Σουηδία η συμμετοχή των εργαζομένων προστατεύει την αμεροληψία και την πολυφωνία, ενώ εδώ τι συμβαίνει; Θυσιάζεται στο όνομα του ελέγχου.

Θα πω τα υπόλοιπα που έχω, γιατί δεν προλαβαίνω, στην κατ’ άρθρο συζήτηση. Συμπερασματικά, και κλείνω με αυτό, η Κυβέρνηση αντί να κτίζει μια δίκαιη και σύγχρονη δημόσια διοίκηση εισάγει μηχανισμούς φόβου, φίμωσης και αυθαιρεσίας. Το δήθεν έξυπνο και επιτελικό κράτος δεν μπορεί να λειτουργεί με δημόσιους λειτουργούς υπό διαρκή πολιτικό εκφοβισμό. Η δημοκρατία μας απαιτεί σεβασμό στο Σύνταγμα, στο Χάρτη Θεμελιωδών Δικαιωμάτων της Ευρωπαϊκής Ένωσης και στις αρχές της χρηστής διοίκησης.

Καλούμε, λοιπόν, την Κυβέρνηση να ξανασκεφθεί αυτές τις παραμέτρους στο νομοσχέδιο, να διαβουλευθεί ξανά γιατί πρέπει να αποτρέψουμε κάθε επιστροφή σε σκοτεινές εποχές διοικητικού αυταρχισμού. Η δημόσια διοίκηση ανήκει στον λαό και στους πολίτες, όχι στα υπουργικά γραφεία και είμαστε απολύτως ξεκάθαροι, ναι στην αξιολόγηση, ναι στην πειθαρχική διαδικασία και στην τιμωρία των επίορκων που υπηρετούν στον δημόσιο τομέα. Κρίσεις πότε θα γίνουν; Ποιοι είναι αυτοί που κρίνουν και με ποια κριτήρια θα γίνουν κριτές εσωτερικού ελέγχου; Με ποια κριτήρια; Διότι το ξέρετε πάρα πολύ καλά ότι χωρίς σωστά κριτήρια δεν μπορείς να κρίνεις και να αξιολογήσεις κανέναν και τίποτα.

**ΠΑΝΑΓΗΣ ΚΑΠΠΑΤΟΣ(Προεδρεύων της Επιτροπής):** Τον λόγο έχει ο κ. Βασίλειος Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Κυρίες και κύριοι συνάδελφοι, αφού ευχαριστήσω τον καλό συνάδελφο τον κύριο Κατσιβαρδά για την παραχώρηση της θέσης του δεδομένου ότι συμμετέχω και στην Διάσκεψη των Προέδρων, θα ήθελα να τονίσω τη σημασία αυτού του νομοσχεδίου στην ουσία μιας μεταρρύθμισης για μια σύγχρονη διαφανή και αποτελεσματική Δημόσια Διοίκηση.

Η Κυβέρνηση, από το 2019, εργάζεται για ένα κράτος που υπηρετεί τον πολίτη, με αξιοκρατία και ταχύτητα. Το νομοσχέδιο που συζητάμε αντιμετωπίζει τις καθυστερήσεις στις πειθαρχικές διαδικασίες με 2300 περίπου υποθέσεις να εκκρεμούν, ορισμένες για πάνω από πέντε χρόνια. Με τη σύσταση του Πειθαρχικού Συμβουλίου, την Ψηφιοποίηση και την Πειθαρχική Συνδιαλλαγή εξασφαλίζεται πιστεύω η ταχύτερη δικαιοσύνη και διαφάνεια. Νέες ποινές, όπως η στέρηση μισθολογικών κλιμακίων ή η προσωρινή παύση προάγουν τη λογοδοσία, ενώ η δυνατότητα μετατροπής ποινών σε πρόστιμα δείχνει τη δέσμευση για μια ισορροπία και δικαιοσύνη.

Το νομοσχέδιο σαφώς δεν στοχεύει στην ποινικοποίηση της λειτουργίας των Δημοσίων Υπαλλήλων ή την απαξίωση του έργου τους. Η απόλυση προβλέπεται μόνο για σοβαρά παραπτώματα, όπως η επανειλημμένη άρνηση αξιολόγησης και συνοδεύεται από διασφαλίσεις όπως η Πειθαρχική Συνδιαλλαγή. Θεωρώ ότι στόχος επιτέλους είναι η ενίσχυση της αποδοτικότητας, είναι λέξεις ξεχασμένες, πιστεύω, δυστυχώς και στο Κοινοβούλιο μας. Η αποδοτικότητα είναι αυτό που επιδιώκουν οι σύγχρονες κοινωνίες στον δημόσιο τομέα, όπως η παραγωγικότητα στον ιδιωτικό τομέα. Αυτά τα ξεχνάμε, βάζουμε τις μαγικές λέξεις «συμφέρον του λαού», «για το λαό», «υπέρ του λαού», αόριστες έννοιες, εύκολες, εύπεπτες και αγνοούμε την πραγματικότητα που είναι εκείνη η οποία οδηγεί σε ασφαλή συμπεράσματα και σε λύσεις που ευνοούν εντέλει τον ελληνικό λαό και βεβαίως μέσα σε μία διαδικασία όπως ορίζεται μέσα από το νομοσχέδιο, όχι φόβου.

Οι Δημόσιοι Υπάλληλοι και το τονίζω αυτό είναι η ραχοκοκαλιά της Διοίκησης και η Κυβέρνησή μας στέκεται στο πλευρό τους. Η σύσταση του Ελληνικού Κέντρου Εμπειρογνωμοσύνης ενισχύει την εξωστρέφεια της Ελλάδας εξάγοντας τεχνογνωσία και δημιουργώντας θέσεις εργασίας. Επίσης παρατηρώ με ικανοποίηση κίνητρα που δίνονται σε ακριτικές περιοχές, όπως τον Έβρο, περιοχή γεωστρατηγικής σημασίας για τη χώρα μας, υλοποιώντας και τις δεσμεύσεις του Πρωθυπουργού μας για στήριξη των ακριτικών περιοχών και εγώ προέρχομαι από τα Δωδεκάνησα, ενώ οι διατάξεις για την ιθαγένεια και τους αστέγους ενισχύουν τη σύνδεση με την κοινωνική επιδιωκόμενη εν τέλει συνοχή.

Κυρίες και κύριοι συνάδελφοι, αυτό το νομοσχέδιο θεωρώ ότι είναι ένα σημαντικό βήμα για ένα δημόσιο, σύγχρονο, δίκαιο, αποδοτικό και αποτελεσματικό. Τα λοιπά στην κατ’ άρθρων συζήτηση αφού ακούσουμε βέβαια πώς θα το τοποθετηθούν και οι φορείς πάνω σε αυτά τα κρίσιμα ζητήματα, τα οποία ούτως η άλλως η Κυβέρνηση τα προσφέρει, τα δίνει και θεωρώ ότι πρέπει να τα αξιολογήσουμε με βάση την ελληνική εμπειρία και όχι με βάση την πολιτική σκοπιμότητα, γιατί όπου η πολιτική σκοπιμότητα υπερισχύει, τότε επαναλαμβάνω ζημιογόνος είναι μόνο ο ελληνικός λαός και κανένας άλλος. Ευχαριστώ πολύ και ζητώ συγγνώμη που πρέπει να αποχωρήσω και δεν θα ακούσω τους υπολοίπους συνάδελφους.

**ΠΑΝΑΓΗΣ ΚΑΠΠΑΤΟΣ(Αντιπρόεδρος της Επιτροπής):** Τον λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Υπουργέ, αξιότιμη κυρία Υφυπουργέ, κυρίες και κύριοι συνάδελφοι, κατ’ αρχάς, αυτό το οποίο εγώ θα θέσω αρχικώς επί της αρχής είναι ότι σήμερα, βεβαίως, είναι η 51η επέτειος Αποκατάστασης της Δημοκρατίας. Ο ιδρυτής της Νέας Δημοκρατίας, ο Κωνσταντίνος Καραμανλής, ο οποίος συνέβαλε τα μέγιστα τόσο για την Προεδρευομένη Κοινοβουλευτική Δημοκρατία όσο επίσης έθεσε τα απαρασάλευτα θεμέλια για την ένταξη μας στην Ευρωπαϊκή Ένωση αλλά και την προσήλωση στις παραδοσιακές συμμαχίες και να βιώνουμε το μεγαλείο της Δημοκρατίας, την πεμπτουσία και την ταυτότητά της, δηλαδή να συνδιαλεγόμαστε εξαλείφοντας τις μελανές περιόδους της ιστορίας, δηλαδή το Μετεμφυλιακό αυτό μίσος και πράγματι μέσω του πλουραλισμού και της σύνθεσης να εξάγονται γόνιμα συμπεράσματα, όπως επιτάσσει το κάθε σύγχρονο κράτος της Ευρώπης και του κόσμου.

Βεβαίως, ο Κωνσταντίνος Καραμανλής άφησε μία παρακαταθήκη και το μήνυμα το οποίο όλοι μας είμαστε κοινωνοί, αναπόδραστα, ανεξαρτήτως, της θεσμικής μας ιδιότητος, είναι το γεγονός ότι η δημοκρατία είναι ένα διαρκώς ζητούμενο και διακυβευόμενο αγαθό και δεν έχει άτρωτα κεκτημένα. Άρα, αδιαλείπτως, συμβάλλουμε προς την κατεύθυνση αυτή.

Τώρα, ως προς το επίμαχο νομοσχέδιο, φρονώ ότι βρίσκεται προς την ορθή κατεύθυνση. Θεωρώ ότι έχουν ληφθεί υπόψη καθόσον αφορά τη νομοτεχνική του αρτιότητα, δηλαδή επί τα βελτίω της τροποποιήσεως καίριων διατάξεων, δηλαδή της αναμόρφωσης του πειθαρχικού δικαίου των δημοσίων υπαλλήλων, τόσο την συνταγματική νομιμότητα όσο και την Ευρωπαϊκή Σύμβαση των Δικαιωμάτων του Ανθρώπου, τις θεσμικές εγγυήσεις του κράτους δικαίου που είναι προεχόντως και κυρίως η Αρχή της Αναλογικότητας, αλλά και συμπληρωματικά στην εφαρμογή του πειθαρχικού δικαίου υπάρχει και αναλογική εφαρμογή του Κώδικα Ποινικής Δικονομίας. Βεβαίως, το πειθαρχικό δίκαιο ή ο πειθαρχικός διωκόμενος, δεν συνεπάγεται ότι καταλύεται η θεσμική εγγύηση, τόσο η συνταγματική της Ευρωπαϊκής Σύμβασης των Δικαιωμάτων του Ανθρώπου, είναι το τεκμήριο της αθωότητας. Εγώ, εφόσον, καθόσον, το διέτρεξα και το μελέτησα, ενδελεχώς, εναρμονίζεται καθολικός και πλήρως, έχουν συνεκτιμηθεί και έχουν ληφθεί υπόψη αυτές οι εγγυήσεις του κράτους δικαίου.

Συν τοις άλλοις, θέλω να πω ότι οι έννοιες του εκσυγχρονισμού του πειθαρχικού δικαίου ή του εξορθολογισμού ή ο στόχος είναι να αυξηθεί η παραγωγικότητα, δεν είναι κάτι κακό, εις στον αντίποδα, μέσα στα πλαίσια, κατά την ταπεινή μου γνώμη, της επανίδρυσης του κράτους, η οποία συντελείται αυτή τη στιγμή και δια του παρόντος σχεδίου νόμου, αλλά όπως ανέφερα και από τα προηγούμενα και από το χθεσινό του Υπουργείου Δικαιοσύνης, όπου αναγόρευσε, εν τοις πράγμασι, το ότι πρώτη φορά τους δικηγόρους ως συλλειτουργούς της δικαιοσύνης, με βάση τον Κώδικα περί Δικηγόρων με τη μεταφορά της ύλης, που είναι συνταγματικότατα ορθή, κατά την γνώμη μου. Δηλαδή, θέλω να πω ότι αυτός ο νομοθετικός οργασμός μεσούντος του θέρους, γιατί να μην ερμηνευτεί θετικά; Εις τον αντίποδα, δεν αδρανεί, δεν ολιγωρεί το έργο της Κυβέρνησης προς την κατεύθυνση αυτή, ούτως ώστε καίρια νομοθετήματα τα οποία άπτονται και του Υπουργείου Εσωτερικών να κατατείνουν στην ουσία στον εξορθολογισμό ορισμένων διατάξεων, στην ενίσχυση των δικαιωμάτων των πολιτών και γενικότερα, στο να αποτελεί ένα κίνητρο προόδου στον δημόσιο τομέα.

Επίσης, να πω κάτι που μπορεί να χαρακτηριστεί αιρετικό, γιατί είναι κακός ο ιδιωτικός τομέας; Πρέπει ο δημόσιος τομέας να μεταφυτέψει τα θετικά του ιδιωτικού τομέα. Δεν είναι κάτι, το οποίο, πρέπει να το αντιμετωπίζουμε, να δημοσιοποιήσουμε την παραγωγικότητα. Σαφώς, βεβαίως, μέσα στα πλαίσια της συνταγματικής νομιμότητας, σεβόμενοι απολύτως τα εργασιακά δικαιώματα, μέσα στα πλαίσια μιας αδιάλειπτη και διαρκής σταθμίσεως των νόμων αγαθών, αλλά κάτι το οποίο είναι θετικό και κατατείνει, αποβλέπει στη βελτίωση και στην πρόοδο, στην επανίδρυση του κράτους, δηλαδή στην αδιάλειπτη βελτίωση, γιατί βλέπουμε υπάρχει εγρήγορση στο να καταγράφονται τα κακώς κείμενα.

Και εν κατακλείδι, το πρώτιστο, επειδή έχω τύχει να αναλάβω ως δικηγόρος υποθέσεις πειθαρχικού, είναι πραγματικά καινοτόμο το γεγονός ότι συντέμνονται οι προθεσμίες. Δηλαδή, πραγματικά υπάρχει μεγάλη καθυστέρηση στη διεκπεραίωση των υποθέσεων και υπάρχει πλειάδα υποθέσεων, οι οποίες αυτή τη στιγμή είναι σε εκκρεμότητα. Άρα, νομίζω ότι βρίσκεται προς την ορθή κατεύθυνση από πάσης απόψεως, με πάσα επιφύλαξη, να ακουστούν και αύριο οι φορείς.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής)** Τον λόγο έχει ο Υπουργός Εσωτερικών, κ. Θόδωρος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών)**: Ευχαριστώ, κύριε Πρόεδρε και να ευχαριστήσω όλους όσους έχουν μιλήσει μέχρι τώρα για το νομοσχέδιο. Να πούμε μερικά πράγματα για το γενικό μέρος και τη φιλοσοφία, ιδίως στο κομμάτι του Πειθαρχικού Δικαίου.

Εγώ θα αντιστρέψω το ερώτημα. Θεωρώ ότι όταν σέρνεται επί μακρόν μια πειθαρχική διαδικασία είναι εις βάρος του υπαλλήλου, δεν είναι υπέρ του. Όταν βλέπουμε σε περιπτώσεις 5, 6 και 7 ετών να μην κλείνει μία πειθαρχική διαδικασία, ο υπάλληλος αυτός είναι όμηρος επί της ουσίας μιας διαδικασίας η οποία πολλές φορές είτε με είτε χωρίς ευθύνη του διαιωνίζεται.

Άρα, λοιπόν, για μένα, το ζητούμενο είναι σαν γενική φιλοσοφία οποιοδήποτε πειθαρχικό παράπτωμα να εκδικάζεται, να τελειώνει και να ολοκληρώνεται σε ένα συγκεκριμένο χρόνο, ο οποίος θα έχει αρχή, μέση και τέλος και για όφελος προφανώς της Υπηρεσίας, όπου εφόσον εντοπιστεί κάποιο πειθαρχικό παράπτωμα να προστατευτεί η Υπηρεσία, αλλά βεβαίως και προς όφελος του υπαλλήλου ο οποίος μόνο έχει να χάσει από μία διαιώνιση μιας διαδικασίας η οποία δεν εξυπηρετεί τίποτα.

Τα Πειθαρχικά Συμβούλια λειτούργησαν. Λειτούργησαν αποτελεσματικά; Λειτούργησαν αποτελεσματικά τα Πρωτοβάθμια Πειθαρχικά Συμβούλια; Η απάντηση είναι στη συντριπτική πλειοψηφία «όχι».

Για ποιους λόγους; Για μια σειρά λόγων είτε γιατί καθυστερούσαν οι διαδικασίες για να εισαχθούν οι υποθέσεις στο Πειθαρχικό Συμβούλιο είτε γιατί υπήρχε η συμμετοχή και η Προεδρία του δικαστή η οποία θεσμικά προφανώς είχε τη σκοπιμότητα και το λόγο της, πλην όμως και οι ίδιοι δικαστές την έβλεπαν σαν ένα πάρεργο την εκδίκαση υποθέσεων Πειθαρχικού Συμβούλου, όταν την ίδια μέρα πολλές φορές είχαν έδρα ή έπρεπε να εκδώσουν κάποιες αποφάσεις οι οποίες έπρεπε να δημοσιευτούν και τις είχαν εκδικάσει.

Τι ακριβώς κάνουμε εδώ;

Προσπαθούμε να λύσουμε το θέμα της επιτάχυνσης στις πειθαρχικές διαδικασίες και κάτι άλλο που για μένα είναι πολύ πιο σημαντικό και είναι της ομογενοποίησης. Τα 100 Πειθαρχικά Συμβούλια μπορούν να βγάζουν 100 διαφορετικές αποφάσεις για το ίδιο ακριβώς παράπτωμα. Δηλαδή, εάν μπορούσαμε με ένα μαγικό τρόπο μια πειθαρχική διαδικασία να την εισαγάγαμε στα 100 Πειθαρχικά Συμβούλια, να μην είχαμε καμία απορία, εάν είχαν πολύ μεγάλη διαφοροποίηση οι αποφάσεις μεταξύ τους πάνω στα ίδια πραγματικά περιστατικά.

Για μένα, η ομογενοποίηση, λοιπόν, είναι σημαντική και πώς εξασφαλίζεται αυτό;

Εξασφαλίζεται δημιουργώντας ένα Κεντρικό Πειθαρχικό Συμβούλιο το οποίο θα μπορεί να αποκτήσει την εξειδικευμένη γνώση του Πειθαρχικού Δικαίου, θα είναι αποκλειστικό και μόνο έργο και κυρίως θα λειτουργεί με όλες τις θεσμικές εγγυήσεις, προκειμένου να μπορεί να εκδικάζει γρήγορα.

Επειδή ακούστηκε η χρήση των νέων τεχνολογιών της Τηλεδιάσκεψης είναι προς όφελος των εργαζομένων. Φανταστείτε ένας εργαζόμενος από την Ορεστιάδα να χρειαστεί να μεταβαίνει στην Αθήνα για να συνεδριάσει ένα Πειθαρχικό Συμβούλιο. Η Τηλεδιάσκεψη, νομίζω το βλέπουμε πλέον έχει μπει τα τελευταία χρόνια στη ζωή μας, είναι ένα όχημα για τη διευκόλυνση κυρίως των εργαζομένων και να μην υπάρχουν αναιτιολόγητες καθυστερήσεις.

Άρα, λοιπόν, θεσπίζεται ένα Κεντρικό Πειθαρχικό Συμβούλιο με λειτουργούς εκπαιδευμένους, καταρτισμένους στο Νομικό Συμβούλιο του Κράτους σε ξεχωριστό σχηματισμό, επί της ουσίας. Δεν θα ασχολούνται αυτοί οι άνθρωποι με τις λοιπές υποθέσεις του Νομικού Συμβουλίου του Κράτους και μάλιστα και αυτοί οι άνθρωποι που θα εκδικάζουν πειθαρχικές υποθέσεις δεν θα είναι υπεύθυνοι για να παρίστανται στα δικαστήρια, εφόσον προσβάλλεται μία απόφαση του Πειθαρχικού Συμβουλίου.

Είπε ο κ. Ξανθόπουλος να εξετάσουμε τη νομιμότητα - συνταγματικότητα της αποκλειστικής χρήσης των μελών του Νομικού Συμβουλίου του Κράτους. Είναι σαφές ότι τα Πειθαρχικά Συμβούλια αποτελούνται τουλάχιστον τα 2/3 από δημοσίους υπαλλήλους. Υπάρχει μία σειρά αποφάσεων του Συμβουλίου της Επικρατείας και να αναφέρω ενδεικτικά μια πολύ πρόσφατη την 1190 του 2022 η οποία λέει στη σκέψη 14 ότι «τα μέλη του Νομικού Συμβουλίου του κράτους κατά το άρθρο 103 του Συντάγματος είναι δημόσιοι υπάλληλοι».

Άρα, λοιπόν, έχει κριθεί και μάλιστα αναφέρει και μια σειρά γύρω στις 5-6 πρόσφατες και αυτές αποφάσεις και σκέψεις, όπου πράγματι έχει κρίνει ότι τα Μέλη του Νομικού Συμβούλου του Κράτους είναι Δημόσιοι Υπάλληλοι κατά την έννοια του 103 του Συντάγματος. Οπότε νομίμως μπορούν να συμμετέχουν και να εκπληρώνουν την αυστηρή προϋπόθεση που θέτει το Σύνταγμα και επειδή, είχε δημιουργηθεί αυτό το ερώτημα για ποιο λόγο δημιουργήθηκε;

Για ένα πολύ απλό λόγο, διότι με τη σημερινή σύνθεση των Πειθαρχικών Συμβουλίων εάν δεν θεωρούνταν μόνιμος Δημόσιος Υπάλληλος το Νομικό Συμβούλιο του Κράτους, δεν θα μπορούσε να ικανοποιηθεί η προϋπόθεση του Συντάγματος. Το νομοσχέδιο αυτό συζητήθηκε πρώτη φορά και με την Εκτελεστική Επιτροπή της ΑΔΕΔΥ, νομίζω τον Απρίλιο. Είχαμε κάνει και κάποιες πρώτες συζητήσεις, ενώ ετοιμάζαμε τις βασικές αρχές, έγινε και πρόσφατα μια δεύτερη συνάντηση με το Τριτοβάθμιο Όργανο του Δημόσιου Τομέα και ανταλλάχθηκαν κάποιες απόψεις και οφείλω να πω κ. Δελή ότι από κάποια θέματα που θέσαμε, πράγματι δημιουργήθηκαν κάποιοι προβληματισμοί και γι’ αυτό μπήκε και η ρητή δικλείδα ασφαλείας. Μπορεί να μην, να πω εντός εισαγωγικών σας καλύπτει πλήρως, πλην όμως ήταν αποτέλεσμα αυτής της κουβέντας ότι η Συνδικαλιστική δράση όταν γίνεται στο πλαίσιο προφανώς του νόμου και δεν υπάρχουν άλλα ζητήματα, προφανώς δεν είναι αντικείμενο Πειθαρχικού Συμβουλίου.

Μάλιστα, μου είχαν αναφέρει ορισμένες περιπτώσεις που πράγματι, ήταν να πω λίγο εκτός πλαισίου του Πειθαρχικού Δικαίου η τιμωρία μιας Συνδικαλιστικής δράσης. Προσωπικά δεν έχω και κανένα θέμα με το Συνδικαλισμό και είναι μπορεί να είναι και ένας παράγοντας που να βελτιωθούν κάποια πράγματα. Πράγματι και από την κουβέντα επίσης γίνανε αλλαγές στα άρθρα 7-8, για την Ταξινόμηση των Αδικημάτων που οδηγούν σε αυτοδίκαιη αργία είτε οδηγούν σε δυνητική αργία, ώστε να είναι ξεκάθαρο και πολύ πιο λειτουργικό σαν διαδικασία.

Για μένα, το να εκκρεμούν υποθέσεις πολλά χρόνια είναι κάτι το οποίο δεν μπορεί να γίνει αποδεκτό και δεν μπορεί να γίνει αποδεκτό, γιατί η ουσία της Πειθαρχικής Διαδικασίας ο πυρήνας μιας Πειθαρχικής Διαδικασίας είναι να είναι ταχεία, γρήγορη και αξιόπιστη. Δεν είναι Ποινική Διαδικασία, δεν καταδικάζει με Ποινικές Κυρώσεις κάποιον, αυτό που κάνει είναι, εξετάζει το Πειθαρχικό και κυρίως εξετάζει τη διαδικασία το αν υπάρχουν Πειθαρχικές ευθύνες για ένα συγκεκριμένο συμβάν.

Για την αφαίρεση ή την αλλαγή της Σύνθεσης-Μείγματος του Πειθαρχικού Συμβουλίου που σημαίνει ότι οι Συνδικαλιστές και μάλιστα και αυτό κατόπιν διαλόγου με την ΑΔΕΔΥ, προέκυψε, μπορούν κάλλιστα να παρίστανται εφόσον το επιθυμεί ο εργαζόμενος σαν συμπαραστάτης ή υποστηρικτές που κατά την γνώμη μου δεν είναι τα Μέλη, εκείνα τα οποία θα αποφασίζουν ή θα συμμετέχουν σε μια απόφαση έστω και αν έχουν μειοψηφία, σε μια Πειθαρχική Διαδικασία.

Με αυτή τη λογική, θα έπρεπε όταν σε ένα Ποινικό Δικαστήριο, σε μια άλλη κατηγορία εκδικάζεται ένα θέμα ιατρικής βλάβης, να συμμετέχουν και δύο εκπρόσωποι στο Δικαστήριο του Ιατρικού Συλλόγου ή αν εξετάζουμε αν ένα κτίριο έχει Πολεοδομικά ζητήματα αν συμμετέχουν στο Δικαστήριο, δύο πολιτικοί μηχανικοί μέλη του ΤΕΕ;

Αντιλαμβάνεστε ότι ο ρόλος του Συνδικαλισμού είναι άλλος. Και επιτρέψτε μου να πω ότι δεν ισχύει στην πραγματικότητα, επί της ουσίας, αυτό που είπε η κυρία Φωτίου ότι είναι υπερασπιστές των εργαζομένων, δεν είναι ο ρόλος των αιρετών εκπροσώπων, των εργαζομένων, να είναι υπερασπιστές των εργαζομένων, είναι να είναι μέλη σε ένα συμβούλιο το οποίο κρίνει τις υποθέσεις.

Για το κομμάτι της Αξιολόγησης, μια πολύ σύντομη αναφορά. Όλοι, δεν νομίζω ότι υπάρχει άνθρωπος να διαφωνήσει. Να χρησιμοποιήσω τις φράσεις πάλι του κ. Χρυσανθόπουλου, ένα δίκαιο, αποτελεσματικό, γρήγορο, Πειθαρχικό Συμβούλιο. Όλοι το θέλουμε, αυτό δεν υπάρχει.

Όταν έρχεται το διά ταύτα και πώς θα γίνει αυτό;

Επί της ουσίας πρόταση, η οποία να λέει ότι θα είναι έτσι, θα πρέπει να γίνει έτσι ή θα πρέπει να οργανωθεί έτσι, να δομείται, να έχει αυτές τις Πειθαρχικές Ποινές, δεν υπάρχει. Πολλές φορές, συμφωνούμε όλοι ότι πρέπει να υπάρχει ένα Δίκαιο Αντικειμενικό Σύστημα Αξιολόγησης, για παράδειγμα, ναι. Όταν πάμε να το σχεδιάσουμε, πρέπει να είναι και κάτι ρεαλιστικό. Τι είναι ρεαλιστικό;

Είναι ένα σύστημα, το οποίο, αν μη τι άλλο, με βάση αντικειμενικά κριτήρια, επιτυγχάνει μια διασπορά της Ταξινόμησης των Δημοσίων Υπαλλήλων.

Δηλαδή, υπάρχουν υπάλληλοι που χρειάζονται βοήθεια και στήριξη και προφανώς υπάρχουν και υπάλληλοι και αρκετοί και τους έχω συναντήσει σε όλη μου την πορεία, οι οποίοι είναι πραγματικά εξαιρετικοί και όχι μόνο στο κομμάτι της καθημερινής, αν θέλετε, διαχείρισης των υποθέσεών τους, αλλά ακόμα και σε κομμάτια πιο οραματικά, καταθέτοντας πολλές φορές και ουσιαστικές προτάσεις για τη συμβολή της δημόσιας διοίκησης.

Γι’ αυτό, ένα μεγάλο κομμάτι της ομάδας που φτιάχνει τον κώδικα της αυτοδιοίκησης είναι υπάλληλοι του Υπουργείου Εσωτερικών, μόνιμοι υπάλληλοι του Υπουργείου Εσωτερικών, από όλους σχεδόν τους τομείς, οι οποίοι έχουν συνεισφέρει κυρίως την προσωπική της εμπειρία και τα προβλήματα που αντιμετωπίζουν στην καθημερινότητά τους. Αυτά όλα έχουν ενσωματωθεί ώστε να λυθούν και να φτιαχτεί κάτι λειτουργικό.

Άρα λοιπόν, η άποψή μου είναι ότι χρειαζόμαστε ένα σύστημα αξιολόγησης, το οποίο να είναι όσο το δυνατόν πιο δίκαιο και αντικειμενικό. Αλλά, βεβαίως, δεν είναι σύστημα αξιολόγησης, ένα σύστημα το οποίο το 99% των δημοσίων υπαλλήλων ήταν άριστοι. Όχι μόνο γιατί δεν μπορούν να εντοπιστούν οι κακές περιπτώσεις που χρειάζονται βοήθεια, υποστήριξη και να βελτιώσουν την επίδοσή τους, αλλά κυρίως γιατί αδικεί αυτούς που πραγματικά εργάζονται. Αυτό είναι μία κατάκτηση τα τελευταία χρόνια, που υπάρχει πλέον σημαντική εξοικείωση με τις διαδικασίες αξιολόγησης με τον νέο τρόπο, με βάση συγκεκριμένες στοχοθεσίες, μετρήσιμα αποτελέσματα, τα οποία εφαρμόστηκαν και δημιούργησαν μία πολύ καλύτερη απεικόνιση της κατάστασης του δημοσίου, για να μπορεί να επεμβαίνει οποιαδήποτε διοίκηση βοηθητικά, ενισχυτικά, ουσιαστικά για να βελτιώσει τη δημόσια υπηρεσία.

Σε σχέση με κάποιες άλλες σημειώσεις που έχω, πριν αναφερθώ και σε αυτό που είπε ο κ. Ξανθόπουλος για το νομικό πρόσωπο για την τεχνογνωσία. Το ΕΚΔΔΑ έχει μια πολύ συγκεκριμένη αποστολή που είναι στο γενικό πλαίσιο η επιμόρφωση και υπαλλήλων ακόμα και αιρετών αυτοδιοίκησης, που εκτελεί και επιτελεί με πολύ θετικά αποτελέσματα. Μάλιστα, στόχος είναι το ΕΚΔΔΑ να αποτελέσει και ακόμα πιο ενεργό ρόλο στο κομμάτι της εκπαίδευσης και όχι μόνο των υπαλλήλων.

Εγώ θα ήθελα, δύο εβδομάδες μετά τις δημοτικές και περιφερειακές εκλογές, όλοι οι αιρετοί της χώρας, αυτοί που θα αναλάβουν να διοικήσουν, να εκπαιδευτούν γι’ αυτά που θα συναντήσουν μπροστά τους την Πρωτοχρονιά που θα αναλάβουν τα καθήκοντά τους. Για μένα είναι πολύ σημαντικός ο ρόλος του ΕΚΔΔΑ και για να τους ενημερώσει για τις νέες τάσεις στη διοίκηση ενός οργανισμού, για τις διαδικασίες που υπάρχουν, ώστε να γίνονται όλα πιο αποτελεσματικά. Αυτό είναι το ένα κομμάτι.

Από την άλλη πλευρά, όμως, να σας πω ένα χαρακτηριστικό παράδειγμα. Μπορεί κάποιος να θεωρεί, που ευτυχώς και νομίζω είναι θετικό, η πλειοψηφία του κόσμου θεωρεί, ότι έχουν γίνει σημαντικά βήματα τα τελευταία 6 χρόνια στο κομμάτι του ψηφιακού μετασχηματισμού του κράτους. Πώς έγινε αυτό; Κυρίως, με ενεργό συμμετοχή και δημοσίων υπαλλήλων, οι οποίοι δούλεψαν το Gov.gr, έφτιαξαν και βελτίωσαν τις υπηρεσίες, έβαλαν νέες έννοιες στη ζωή μας, την ψηφιακή υπεύθυνη δήλωση, την ψηφιακή εξουσιοδότηση, την άυλη συνταγογράφηση, οτιδήποτε έχει υλοποιηθεί και έρχονται διάφορες χώρες, γειτονικές, των Βαλκανίων, οι οποίες λένε, βρε παιδιά, πώς το κάνατε αυτό, θέλουμε να το κάνουμε και εμείς. Μου το ζήτησαν κι εμένα σε μια πρόσφατη επίσκεψή μου, λέγοντας ότι έχετε κάνει αυτό, τους πομπούς για παράδειγμα στα διόδια, που είναι ενιαίοι, ή το Gov.gr για την υπεύθυνη δήλωση, πώς το κάνατε; Βοηθήστε μας να το κάνουμε.

Εκεί, έχει και δουλειά εμπειρογνωμόνων, η οποία πολλές φορές δεν είναι μόνο εκπαίδευση, να σας εκπαιδεύσω, πώς θα φτιάξετε μια διαδικασία. Είναι ουσιαστική. Είναι πώς θα γράψουμε τον κώδικα, τι εργαλεία χρησιμοποιήθηκαν από κάτω, τι τεχνολογικές πλατφόρμες, τι δικλείδες ασφαλείας, πώς αντιμετωπίζεις περιπτώσεις ενίσχυσης και κακόβουλης χρήσης. Όλα αυτά για τα οποία δεν υπήρχε αυτή τη στιγμή ένα σημείο επαφής ουσιαστικά. Και τι κάναμε πολλές φορές. Πηγαίνετε στην Expertise France, πηγαίνετε σε άλλους διεθνείς φορείς, πηγαίνετε σε τεχνική βοήθεια και έχανε και η χώρα μια ευκαιρία, αν θέλετε, να διαχύσει μια πληροφορία και κάποια ζητήματα στα οποία έχει κάνει βήματα τα τελευταία χρόνια. Όπως και η Γαλλία, έχει την Expertise France, γι’ αυτό το πράγμα και η ENA είναι άλλο πράγμα, που είναι το αντίστοιχο ΕΚΔΔΑ, έτσι ακριβώς λειτουργούμε και εμείς.

Εγώ δεν είμαι γενικά οπαδός των πολλών νομικών προσώπων. Θεωρώ ότι υπάρχει ένα σημείο το οποίο είναι διαφορετικό και έχει να κάνει κυρίως με την αξιοποίηση μιας τεχνογνωσίας σε συντριπτική πλειοψηφία, η οποία έχει δημιουργηθεί από τον δημόσιο τομέα, από δημόσιους υπαλλήλους, που μπορούν να μεταφέρουν αυτή τη γνώση. Η επιστολική ψήφος ήταν κάτι το οποίο το εφαρμόσαμε στις ευρωεκλογές και το οποίο πήγε νομίζω πάρα πολύ καλά. Άρα, λοιπόν, ζητάει ο κόσμος μία ενίσχυση και οι υπόλοιπες χώρες θέλουν μία συμβουλή, πώς έχει υλοποιηθεί αυτό.

Ολοκληρώνω με τρεις, τέσσερις παρατηρήσεις, κυρίως από αυτά που ανέφερε και ο αγαπητός κ. Χρηστίδης. Πρώτον, οι κρίσεις προϊσταμένων είναι για εμένα υπαρκτό ζήτημα. Δεν έχουν γίνει κρίσεις σε πολλά πράγματα. Το υπουργείο Εσωτερικών έχει προκηρύξει θέσεις. Ψάχνουμε και στον νέο υπαλληλικό κώδικα να βελτιώσουμε την ταχύτητα ολοκλήρωση των κρίσεων, γιατί πολλές φορές κρίνονται γενικοί διευθυντές, μέχρι να κριθούν οι διευθυντές έχει τελειώσει η θητεία των γενικών διευθυντών και πάλι από την αρχή. Είπε, όμως, ότι είναι ζητούμενο η σημερινή Κυβέρνηση, η οποία θέλει να έχει τους δικούς της ανθρώπους και που θέλει να δουλέψει με τους δικούς της ανθρώπους και ότι γι’ αυτό δεν κάνει κρίσεις.

Καλώς ή κακώς, το κράτος μας δεν έχει μόνο την κεντρική Κυβέρνηση, έχει και την αυτοδιοίκηση. Και επειδή έχουν περάσει, για παράδειγμα 18 μήνες από την ανάληψη των νέων δημοτικών αρχών, έχει κάνει κρίσεις ο κ. Δούκας στην Αθήνα; Έχει κάνει κρίσεις ο κ. Δανιηλίδης στον δήμο Νεάπολης – Συκεών; Έχει κάνει κρίσεις σε δήμους, όπου ασκεί την εξουσία το ΠΑΣΟΚ και δεν το γνωρίζω; Ή για τις απευθείας αναθέσεις, που νομίζω ότι ήταν πάρα πολύ επαρκής και η απάντηση που δόθηκε με στοιχεία, από τον Υπουργό Ανάπτυξης, αλλά κατηγορεί για τις απευθείας αναθέσεις. Συγγνώμη, σε προμήθειες 130 χιλιάδων ευρώ που είναι οι δύο σε ένα δήμο, η συντριπτική πλειοψηφία των αναθέσεων, σε πολλά πράγματα μικρής αξίας. Δηλαδή, ο δήμαρχος ο οποίος δεν ανήκει στη Νέα Δημοκρατία, ο οποίος δεν έχει στο dna του να κάνει αυτά τα πράγματα και είναι του ΠΑΣΟΚ, δεν κάνει απευθείας αναθέσεις; Τι κάνει, διεθνή διαγωνισμό για να πάρει τρία χιλιάρικα χαρτί Α4;

Υπάρχουν πράγματα τα οποία μπορούμε να τα συζητάμε. Υπάρχουν πράγματα τα οποία έχουν νόημα να τα συζητάμε. Υπάρχουν πράγματα που τα λέμε για να τα πούμε. Είναι ακριβώς σαν το επιχείρημα για τους μετακλητούς υπαλλήλους. Ωρύεται το ΠΑΣΟΚ. Αυξήθηκαν οι μετακλητοί. Το λέει και ο κ. Ανδρουλάκης. Αυξήθηκαν λέει οι μετακλητοί. Ναι, αυξήθηκαν. Ξέρετε από που αυξήθηκαν; Μπήκατε στη διαδικασία να δείτε από πού αυξήθηκαν οι μετακλητοί; Οι μετακλητοί της Γενικής Κυβέρνησης είναι λιγότεροι από ότι ήταν το Δεκέμβριο του 2018. Λιγότεροι είναι.

**ΠΑΥΛΟΣ ΧΡΗΣΤΙΔΗΣ (Εισηγητής της Μειοψηφίας):** Τοn νόμο ποιος τον άλλαξε, κύριε Υπουργέ;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Μα, είναι λιγότεροι, κύριε Χρηστίδη. Σας λέω ότι είναι λιγότεροι. Αυτή τη στιγμή, οι μετακλητοί που υπηρετούν στην κεντρική Κυβέρνηση είναι λιγότεροι. Ξέρετε γιατί αυξήθηκαν οι μετακλητοί; Θα σας πω γιατί αυξήθηκαν. Διότι, δώσαμε σε 200 δήμους θέσεις γενικού γραμματέα που δεν υπήρχαν. Γιατί αυξήσαμε τον αριθμό των αντιδημάρχων και επομένως συμπαρασύρθηκε και η αύξηση των ειδικών συμβούλων που δικαιούται ο δήμαρχος. Άρα, λοιπόν, μου λέτε ότι 600 μετακλητοί παραπάνω, οι οποίοι είναι στην αυτοδιοίκηση, διότι και το τρίτο κομμάτι είναι επιστημονικοί συνεργάτες των βουλευτών που είναι σταθερό, είναι αυτοί που έχετε και σας στηρίζουν στο έργο σας.

Άρα, λοιπόν, τι λέτε; Να πάμε στον δήμαρχο της Αντιπάρου, της Χίου, και της Ιθάκης και να του πούμε «δεν θα έχεις πέντε ειδικούς συνεργάτες, θα έχεις δύο». Διαβάζετε, πολλές φορές, επιλεκτικά τα δεδομένα και δεν μπαίνετε στην ουσία και αυτό είναι κάτι το οποίο με προβληματίζει, γιατί δεν ενδιαφέρεστε να δείτε την ουσία.

Το ξαναλέω, είναι ένα από τα ζητούμενα ότι προσπαθείτε, πολλές φορές, να είστε και με τον αστυφύλακα και με τον χωροφύλακα και να γίνετε αρεστοί σε όλους. Ναι, μιλάτε για τα μεγάλα κατορθώματα που έχει κάνει το ΠΑΣΟΚ, όπως το ΑΣΕΠ, με την υποσημείωση ότι ο αείμνηστος Πεπονής παραιτήθηκε λόγω επεμβάσεων στη λειτουργία του ΑΣΕΠ και την ίδια στιγμή, ζητάτε να μονιμοποιηθούν οι συμβασιούχοι που έχουν προσληφθεί εκτός ΑΣΕΠ. Που ήταν και νόμος της Κυβέρνησης του ΠΑΣΟΚ το 2009, που άλλαξε το καθεστώς μη μονιμοποίησης των συμβασιούχων.

Λέτε, την ίδια στιγμή, ότι φέρνετε μια κακή νομοθετική δομή στο κείμενο, το οποίο αν μη τι άλλο παρακολουθώντας τις νομοθετικές διαδικασίες, αυτή τη στιγμή, η νομοθετική διαδικασία έχει φτάσει σε πολύ υψηλό βαθμό δυσκολίας και πολύ μεγάλης πληρότητας. Όταν το προηγούμενο πειθαρχικό, ο νόμος 4057 του 2012, είχε άρθρο 1, αλλάζουνε 30 άρθρα, κλείνει το άρθρο 1. Άρθρο 2, αλλάζουνε άλλα 30 άρθρα, κλείνει το άρθρο 2.

Παρεμπιπτόντως- γιατί όταν κάνεις αναφορά και στο παρελθόν, πρέπει να τα βλέπουμε σφαιρικά και συνολικά τα θέματα - ψάχνω να βρω πού ήταν οι συνδικαλιστές με το νόμο 4057 στα πειθαρχικά συμβούλια και δεν τους βρίσκω. Γιατί; Γιατί ο τότε Υπουργός, ο κύριος Ρέππας, τους αφαίρεσε.

Άρα, λοιπόν και ολοκληρώνω, πρόκειται για ένα νομοσχέδιο, το οποίο προσπαθεί να επιταχύνει την πειθαρχική διαδικασία. Προσπαθεί, αν θέλετε, να οριοθετήσει την περίμετρο της πειθαρχικής διαδικασίας, που για μένα είναι εξίσου σημαντικό.

Προσπαθεί να εξυπηρετήσει και το δημόσιο συμφέρον και το συμφέρον της υπηρεσίας όσον αφορά την ταχεία απονομή της πειθαρχικής διαδικασίας.

Προσπαθεί να δώσει ένα αίσθημα δικαιοσύνης, δημιουργώντας απαραίτητα στοιχεία ομοιομορφίας και όμοιας κρίσης παρόμοιων υποθέσεων πειθαρχικού συμβουλίου.

Έχει ενσωματωμένες όλες τις δικλείδες ασφαλείας, σεβόμενοι και την ίδια την κατάσταση του εργαζόμενου που βρίσκεται ενώπιον ενός πειθαρχικού συμβουλίου, δίνοντάς του εργαλεία προσφυγής στη δικαιοσύνη, εφόσον κρίνει ότι η απόφαση του πειθαρχικού συμβουλίου είναι άδικη.

Επίσης, εισάγει και δυνατότητες προς όφελός του και εφόσον το θέλει, όπως είναι αυτό της πειθαρχικής συνδιαλλαγής, που τι λέει; «Έλειπα 10 μέρες αδικαιολόγητα και με εγκαλούν πειθαρχικά». Είναι διαφορετικό να ομολογήσεις ότι, πράγματι, εφόσον είναι αναντίλεκτα και αντικειμενικά τα δεδομένα, δεν έχει να προσφέρει τίποτα η πειθαρχική διαδικασία στον ίδιο τον εργαζόμενο και επομένως, να τύχει μιας ευνοϊκότερης αντιμετώπισης, εφόσον ο ίδιος επιθυμεί να μπει σε αυτή τη διαδικασία και διαφορετικό, μια υπόθεση που θα μπορούσε να έχει κλείσει άμεσα, να απασχολεί πειθαρχικά συμβούλια για 3, 4 και 5 χρόνια, όπως πολλές φορές συμβαίνει, αποφάσεις, οι οποίες έχουν απασχολήσει τη δημοσιότητα και πολλές φορές, σε ορισμένες περιπτώσεις ακόμα, δεν έχουν ολοκληρωθεί οι κρίσεις τους είτε του πρωτοβάθμιου είτε του δευτεροβάθμιου πειθαρχικού συμβουλίου.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):**  Κυρίες και κύριοι συνάδελφοι, στο σημείο αυτό, ολοκληρώθηκε η συνεδρίαση με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».

Η επεξεργασία και εξέταση του σχεδίου νόμου, θα συνεχιστεί αύριο, Παρασκευή, 25 Ιουλίου 2025 και ώρα 11.00’, στην «Αίθουσα Προέδρου Αθανασίου Τσαλδάρη (223)».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλής Αχ. Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Μεταξάς Βασίλειος, Συντυχάκης Εμμανουήλ, Χήτας Κωνσταντίνος, Φωτίου Θεανώ, Τζανακόπουλος Δημήτριος, Κουρουπάκη Ασπασία, Βαλτογιάννης Διονύσιος, Κατσιβαρδάς Χαράλαμπος, Σαρακιώτης Ιωάννης και Χρηστίδου Ραλλία.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΜΠΑΡΤΖΩΚΑΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**